**ЗАКОН ЗА ЗЕМЈОДЕЛСТВО И РУРАЛЕН РАЗВОЈ ([[1]](#footnote-1))**

**ПРВ ДЕЛ**

**ОПШТИ ОДРЕДБИ**

**Содржина на Законот**

**Член 1**

Со овој закон се уредуваат планирањето на развојот на земјоделството и руралниот развој, целите на националната земјоделска политика, планирањето, следењето и процената на националната земјоделска политика, партнерство со социјални и економски партнери од областа на земјоделството, мерките за уредување и поддршка на земјоделски пазари, директни плаќања и рурален развој, државната помош во земјоделството и руралниот развој, формите на организирање и здружување во земјоделството, контролата на спроведување на мерките и надзорот над спроведувањето.

**Цели на националната земјоделска политика**

**Член 2**

(1) Целите на националната земјоделска политика се насочени кон постигнување на економски, социјален и еколошки одржлив развој на руралните средини и производството на земјоделски производи и храна особено преку:

1. подобрување на конкурентноста со зголемување на продуктивноста, промовирање на техничкиот напредок, оптимална употреба на факторите на производство и подобрени пазарни перформанси;
2. обезбедување на правичен животен стандард за руралното население, особено за земјоделските производители;
3. достапност на квалитетна и безбедна храна за населението по разумни цени;
4. подобрени услови за живот, одвивање на економските активности и генерациска обнова во руралните подрачја и
5. управување и унапредување на природните ресурси, почва, вода и воздух, заштита на биодиверзитетот и отпорност кон климатските влијанија.

(2) Целите од став (1) на овој член се остваруваат преку интервенции на политиките за:

1. директни плаќања;
2. уредување и поддршка на пазарите на земјоделски производи;
3. рурален развој и
4. државна помош.

(3) Постигнувањето на целите на националната земјоделска политика од став (1) на овој член се поддржува и преку функционирање на системот на знаење и иновации во земјоделството кој го поттикнува креирањето и преносот на знаење, информации и напредни технологии, особено примената на дигитална технологија.

**Надлежен орган**

**Член 3**

(1) Надлежен орган за планирање, следење на спроведувањето и проценка на влијанието на интервенциите на политиките од член 2 став (2) од овој закон и за активностите на системот на знаење и иновации во земјоделството од член 2 став (3) од овој закон е Министерството за земјоделство, шумарство и водостопанство (во натамошниот текст: Министерството).

(2) Надлежен орган за спроведување на интервенциите на политиките од член 2 став (2) од овој закон, вклучително и контролата, е Агенцијата за финансиска поддршка во земјоделството и руралниот развој (во натамошниот текст: Агенцијата) во согласност со овој закон и Законот за основање на Агенцијата за финансиска поддршка во земјоделството и руралниот развој.

**Финансирање**

**Член 4**

(1) Финансиската помош обезбедена со овој закон се доделува имајќи го предвид посебното и повеќедимензионално значење на земјоделството и потребата за одржлив развојот на руралните средини во постигнување на целите од член 2 став (1) од овој закон.

(2) Финансирањето на националната земјоделска политика се обезбедува од следниве извори на финансирање:

1. Буџетот на Република Северна Македонија;
2. Буџетот на Европската Унија;
3. донации и
4. други извори на финансирање согласно со закон.

(3) Финансиската помош од став (1) на овој член се доделува согласно уставните и законски определби за заштита на слободата на пазарот и претприемништвото и заштита на конкуренцијата.

(4) Секоја државна помош за секторот земјоделство, шумарство и во руралните средини треба да биде дефинирана, евидентирана и спроведена согласно одредбите од овој закон.

**Корисници**

**Член 5**

(1) Право на користење на средствата наменети за интервенциите на политиките од член 2 став (2) од овој закон и за активностите на системот на знаење и иновации во земјоделството од член 2 став (3) од овој закон имаат активни земјоделци, вршители на јавни услуги, правни субјекти регистрирани согласно Законот за зоотехника и други корисници под услови и на начин пропишани со овој закон.

(2) Активни земјоделци од став (1) на овој член се физички или правни лица запишани во Единствениот регистар на земјоделски стопанства, со производни капацитети поголеми од минималните прагови на прифатливост пропишани за барем една мерка од основните директни плаќања од Националната стратегија за земјоделството и руралниот развој со стратешки план од член 7 од овој закон и за кои барањето за финансиски средства изнесува најмалку 3.000 денари.

(3) Правните лица кои се занимаваат со авионски и железнички сообраќај, јавни претпријатија за снабдување со вода, агенции за недвижности, како и претпријатија кои управуваат со спортски и рекреативни површини не се сметаат за активни земјоделци, освен доколку:

1. најмалку 1/2 од приходот доаѓа од земјоделски активности или
2. земјоделското производство или преработката на примарни земјоделски производи им е претежна дејност.

(4) Корисниците на средствата треба да ги имаат подмирено сите финансиски обврски утврдени во член 49 од овој закон.

(5) По исклучок од став (4) на овој член корисниците на средствата кои имаат неподмирени, а доспеани финансиски обврски утврдени во член 49 од овој закон, треба да ги подмират под услови и начин пропишани во член 49 од овој закон.

(6) Корисниците од став (1) на овој член мора да ја чуваат целокупната документација и доказниот материјал за работењето, особено во врска со исполнувањето на условите за користење на средствата и документацијата за користени средства согласно овој закон, најмалку пет години од годината во која е користена финансиската помош.

**Значење на поимите**

**Член 6**

Одделни поими употребени во овој закон го имаат следново значење:

1. „автохтони видови на земјоделски растенија и автохтони раси на добиток” се домашни растителни и животински генетски ресурси како дел од биолошката разновидност на Република Северна Македонија било да се историски донесени и адаптирани на условите каде што се одгледуваат или пак се локални сорти или видови кои оригинално припаѓаат на подрачјата каде што се пронајдени и истите се употребуваат во земјоделското производство. Растителни генетски ресурси на земјоделски растенија се лозите, фуражните растенија, градинарските растенија вклучително и цвеќиња и украсни растенија, медицинските и ароматичните растенија, овошките, шумските дрва, габите, микроорганизмите и дивата флора која може или се употребува за земјоделското производство. Животински генетски ресурси на добиток се домашните животни за земјоделско производство (‘рбетници и без’рбетници), микроорганизмите и дивата фауна која може или се употребува за земјоделското производство;
2. „биолошка разновидност во земјоделството” е разновидност што постои меѓу живите организми и растенија и внатре во видовите на живите организми и растенија кои се употребуваат во земјоделското производство или можат да бидат употребени во функција на земјоделството (земјоделски растенија, добиток и микроорганизми) и кои се под посебна заштита на државата;
3. „виша сила или исклучителни случаи”, во смисла од овој закон, означува смрт на носителот на земјоделското стопанство, трајна професионална онеспособеност на носителот на земјоделското стопанство, природна непогода со сериозно влијание врз земјоделското земјиште на стопанството, несреќа со ефект на уништување на објектите за добитокот, епизоти кои имаат влијание на дел или целиот добиток на земјоделското стопанство;
4. „нациoнална земјоделска политика” е систем на комплементарни политики за уредување и поддршка на земјоделските пазари, директни плаќања за поддршка на доходот на земјоделските стопанства и рурален развој со чие спроведување се регулира развојот и динамиката на земјоделското производство и руралните средини согласно со материјалнотехничките, економските, еколошките и социјалните услови во Република Северна Македонија и согласно со меѓународните спогодби и договори;
5. „земјоделство (земјоделски сектор)” е индустриска гранка на националната економија која вклучува земјоделско производство и примарна преработка на земјоделски производи;
6. „примарна преработка на земјоделски производ” е процес на подготвување и чување на примарните производи од растително потекло или животинско потекло до нивно пуштање во промет на начин кој придонесува за зачувување на квалитетот и механичката и хемиската конзистентност;
7. „земјоделско производство (земјоделска дејност)” е економска дејност која опфаќа одгледување на едногодишни растенија и оддржување на ливади и пасишта, одгледување на повеќегодишни растенија, одгледување на растенија за семенски и саден материјал, одгледување на животни и живина, примена на агро-еколошки практики во функција на земјоделско производство, мешана земјоделска дејност и помошни дејности за земјоделство и постбербени активности освен ветеринарни и фитосанитарни услуги во согласност со прописите за Статистичка класификација на економските дејности на Република Северна Македонија;
8. „преработка на земјоделски производ” е економска дејност која ги опфаќа операциите за претворање на примарен земјоделски производ кој како финален производ е наменет директно за крајна потрошувачка или како суровина за производство на прехранбени производи;
9. „земјоделски производ” е физички резултат од земјоделското производство (примарен земјоделски производ). Во земјоделски производи, во смисла од овој закон, спаѓаат производите од Анекс 1 на Договорот за формирање на Европската Унија, освен риби и рибни производи;
10. „преработен земјоделски производ” е физички резултат од операциите за преработка на земјоделски производ во преработени земјоделски производи. Во преработени земјоделски производи, во смисла од овој закон, спаѓаат преработки на млеко и млечни намази (Тарифна ознака 0403,0405 20), замрзнат зеленчук (Тарифна ознака 0710), конфекционирани прехранбени производи со додаток на шеќер (Тарифна ознака 1704,1806,1905), разни производи за храна и сосови, вклучувајќи теста, сладолед, супа и друго (Тарифна ознака 1901,1902,1904, 2103,2104,2105), алкохолни и безалкохолни пијалаци вклучително и оцет (Тарифна ознака 22), производи од тутун (Тарифна ознака 2402,2403) преработки од скроб (Тарифна ознака 2905,3501,3809);
11. “стратешки земјоделски производи” се земјоделски производи кои се од клучно значење за националната економија во насока на подобрување на сигурноста во обезбедувањето на доволно храна и кои се неопходни за задоволување на основните потреби на населението и индустријата;
12. „земјоделски производител” е носителот на земјоделско стопанство или член на семејно земјоделско стопанство или лице кое е постојано или времено вработено на земјоделското стопанство и кое се занимава со земјоделска дејност;
13. „земјоделско стопанство” е економска единица под единствено управување (од едно или повеќе лица без оглед на сопственоста, правната форма, големина или локација) на чиј земјоделски имот (кој го поседува и/или располага и/или го поседуваат и/или го располагаат членовите на земјоделската задруга) се врши земјоделска дејност и за кое се води евиденција во Министерството. Земјоделското стопанство опфаќа една или повеќе производни единици. Земјоделско стопанство може да биде правно организирано како трговско друштво или друго правно лице утврдено со закон или семејно земјоделско стопанство;
14. „семејно земјоделско стопанство” е самостојна стопанска и социјална единица која се заснова на комбинација од управување и сопственост и/или користење на земјоделскиот имот од членовите на семејството;
15. „носител на семејно земјоделско стопанство” е полнолетно лице кое е одговорно за управување со земјоделското стопанство и кое истапува во име и за сметка на семејното земјоделско стопанство и како такво е запишано во Единствениот регистар на земјоделски стопанства во Министерството. Носител на земјоделско стопанство кое е правно лице организирано како трговско друштво или друго правно лице утврдено со закон е самото правното лице, а одговорното лице на правното лице истапува во име и за сметка на тоа земјоделско стопанство;
16. „член на семејно земјоделско стопанство” е полнолетно физичко лице кое врши земјоделска дејност на земјоделскиот имот и за кое се води евиденција во Министерството;
17. „ земјоделец” е физичко или правно лице или група од физички и/или правни лица без разлика на правниот статус на таа група и на нејзините членови, чие земјоделско стопанство се наоѓа на територија на Република Северна Македонија и кое врши земјоделска дејност;
18. „млад земјоделец” е носител на земјоделско стопанство на возраст од 18 до 40 години и кој има соодветни обуки или потребни вештини определени во Националната стратегија за земјоделството и руралниот развој со стратешки план;
19. „мал земјоделец“ е носител на земјоделско стопанство чија годишна поддршка за директни плаќања не надминува износ од 30.000,00 денари;
20. „нов земјоделец“ е физичко лице кое за првпат е носител на земјоделското стопанство преку преземање на постоечко земјоделско стопанство или со воспоставување на ново земјоделско стопанство;
21. „земјоделски имот” е земјоделско земјиште, земјоделски објекти и објекти за домување или престојување на земјоделски производители, земјоделска механизација, земјоделска опрема, животни и живина, повеќегодишни насади и другите средства за земјоделско производство, со исклучок на едногодишни посеви, залиха на земјоделски производи и ѓубриња, средства за заштита на растенијата и семиња;
22. „земјоделска површина (прифатлив хектар)” е обработливо земјоделско земјиште (ниви, овоштарници, маслинарници и лозови насади), ливади и пасишта, како и земјиште кое е во функција на земјоделската површина (шумски појаси, меѓи, објекти наменети за одгледување и произведување на примарни земјоделски производи од растително потекло во заштитен простор поставени на земјоделско земјиште и изградени согласно закон);
23. „земјоделски објекти” се градби наменети за одгледување на растенија и добиток, чување на земјоделска механизација и земјоделска опрема, чување на бербата, чување на добиточна храна и придружни објекти наменети за земјоделска дејност;
24. „земјоделска опрема” се приклучни делови од земјоделска механизација или самостојни единици, кои се наменети за подготовка на почвата и обработка на почвата, култивација на посевите/насадите во период на вегетација, берба, опрема за наводнување, опрема за товарање и транспорт на ѓубриња и добиточна храна, како и опрема во објекти за одгледување на добиток и живина;
25. „земјоделска механизација” се земјоделски возила кои се наменети за подготовка на почвата и култивација на почвата, берба, одржување на опрема за наводнување, товарање, манипулација и транспорт на плодовите, товарање и транспорт на ѓубриња, товарање, манипулација и транспорт на добиточна храна, одржување на земјоделски патишта, вклучително и возила исклучиво наменети за земјоделската дејност, со исклучок на објектите за домување или престојување на земјоделските производители;
26. „производствени капацитети” се сите расположливи технички, персонални, технолошки, инфраструктурни, градежни и сите останати капацитети кои се во функција на производството;
27. „субјект” е физичко или правно лице, друштво, образовна и/или научна институција и јавни претпријатија кои користат или спроведуваат мерки согласно со овој закон;
28. „државен субјект” е јавно претпријатие или правно лице чиј оснoвач е Владата на Република Северна Македонија или пак има удел во основниот влог најмалку од 25% од вредноста на основниот влог или најмалку 25% од капиталот или гласачките права на едно друштво;
29. „национално здружение на земјоделски производители” е здружение на граѓани во кое членуваат земјоделски производители од најмалку 28 општини во Република Северна Македонија;
30. „грло добиток” е единица домашно животно од видовите копитари, говеда, свињи, овци, кози, живина и медоносно пчелно семејство/пчелна матица, како и други видови стопанско корисни животни;
31. „условно грло добиток” е грло добиток добиено со математичка пресметка на реално грло добиток помножено со пропишан коефициент;
32. „фотоинтерпретација” е постапка на визуелизација на земјоделските парцели со употреба на сателитски или авионски фотографии и снимки со која се одредува границата и употребата на земјоделското земјиште;
33. „производна година” е период од една до друга реколта за одделен земјоделски производ;
34. „капитална поврзаност” е директно или индиректно поседување, контролирање или држење на 5% или повеќе акции или емитувани удели со право на глас, од страна на еден субјект во друг;
35. „семејна поврзаност” е поврзаност на лица кои се сметаат за членови на исто семејство и се во следново сродство: маж и жена; родител и дете; брат и сестра (целосно или полукрвно сродство); баба или дедо и внуци; чичко, вујко, тетин, стрина, вујна или тетка и внук или внука; родители на сопружниците и зет или снаа; девер, шура или баџанак и јатрва, снаа, золва или шура;
36. „производна сезона” е времетраење на производен циклус на одделен земјоделски производ;
37. “oткупна сезона” е период кога се врши откуп на одреден земјоделски производ и може да биде различен за различни земјоделски производи;
38. “пазарна цена” е цена на земјоделските производи на пазарите во Република Северна Македонија за која се води евиденција во Министерството согласно со Земјоделскиот пазарен информативен систем;
39. „рурален предел” е географска целина која е сочинета од руралната средина и природните ресурси околу неа;
40. „организација на производители на земјоделски производи“ е правно лице со дејност од областа на земјоделството, формирана од правни или физички лица регистрирани во Единствениот регистар на земјоделски стопанства;
41. „асоцијацијата на организации на производители на земјоделски производи“ е форма на здружување на организациите на производители на земјоделски производи;
42. „меѓугранкови организации“ се повисока форма на здружување на организациите на производители;
43. „училишни шеми“ се систем на мерки за обезбедување на овошје и зеленчук и млеко и млечни производи за децата во градинките и учениците во основните училишта и придружни мерки, со цел подобрување на здравјето и здравите навики во исхраната на децата;
44. „оперативен фонд“ е воспоставен механизам за ефикасно и наменско искористување на средствата на организациите на производители на овошје и зеленчук;
45. „оперативна програма“ е акт на организациите на производители на овошје и зеленчук за планирање на производството, подобрување на квалитетот на производите и искористување на средствата од оперативниот фонд;
46. „репрезентативни пазари“ се пазари од кои се собираат податоци според видот на земјоделските производи и обемот на прометот со земјоделските производи;
47. „земјоделска задруга” е организациона форма на доброволно здружување на земјоделски стопанства согласно закон, заради остварување на нивните економски, социјални, културни и други интереси и потреби при вршење на земјоделската дејност;
48. „референтна парцела” е земјоделско земјиште со географски ограничена површина која има единствен идентификатор регистриран во системот за идентификација на земјоделски парцели;
49. „земјоделска парцела” e непрекината земјоделска површина од точка 21 на овој член, пријавена од едно земјоделско стопанство, која покрива една или повеќе групи култури;
50. „барање за директни плаќања” е барање во хартиена и/или во електронска форма кое вклучува апликација која користи географски информативен систем кој овозможува просторно пријавување на земјоделски парцели вкрстени со референтните парцели и/или апликација која користи податоци содржани во електронската база на податоци за животни која ја управува Агенцијата за храна и ветеринарство;
51. „оперативна група” е група на партнери од областа на земјоделството и руралниот развој кои работат заедно за да направат конкретно, практично решение за одреден дефиниран проблем, а односите меѓу нив се регулирани со договорот за деловна соработка;
52. „пилот проекти” се проекти со кои се испитува примена на одредени техники и пристапи во пракса поради нивна одржливост во одредена област или нивна изводливост во поглед на пазарите;
53. „синџир на снабдување со храна” е систем од организации, луѓе, активности, информации и ресурси вклучени во доставување на производ или услуга од производителите до потрошувачот;
54. „краток синџир на снабдување со храна” е синџир на снабдување со храна кој не содржи повеќе од еден посредник меѓу производителите и потрошувачите;
55. „локален пазар” е пазар во радиус од 50 километри од земјоделското стопанство од кое производот потекнува, вклучувајќи активности за обработка и продажба до крајниот потрошувач;
56. „вертикална соработка” е соработка во која субјекти од различни фази од синџирот на снабдување со храна работат заедно;
57. „хоризонтална соработка” е соработка во која субјекти со иста дејност и во иста фаза на производство работат заедно;
58. „тековни трошоци на оперативната група” се финансиски средства кои редовно се трошат за работењето на субјектот, како што се плати за вработени, режиски трошоци и кирии и
59. „интервенции во земјоделството и руралниот развој” се инструменти и мерки за директни плаќања, рурален развој, уредување на пазарите и сите останати мерки и активности кои се во насока на остварување на целите на националната земјоделска политика.

**ВТОР ДЕЛ**

**Глава I**

**ПЛАНИРАЊЕ, СЛЕДЕЊЕ И ПРОЦЕНА НА НАЦИОНАЛНАТА ЗЕМЈОДЕЛСКА ПОЛИТИКА**

**Национална стратегија со стратешки план**

**Член 7**

(1) Националната стратегија за земјоделството и руралниот развој со стратешки план (во натамошниот текст: национална стратегија) е основен стратешки документ за остварување на целите од член 2 став (1) од овој закон.

(2) Националната стратегија од став (1) на овој член особено содржи:

1. анализа на состојбата во земјоделството, преработувачката индустрија на земјоделски производи, одржливоста на руралните средини, управувањето со природните ресурси поврзани со земјоделското производство, природната средина и климатските влијанија;
2. проценка на реализацијата и влијанието на националната земјоделска политика во изминатиот стратешки период;
3. проценка на потребите во однос на целите на националната земјоделска политика од член 2 ставови (1) и (3) од овој закон;
4. стратешки и специфични цели поврзани со остварување на целите на националната земјоделска политика од член 2 став (1) од овој закон;
5. политики од член 2 став (2) од овој закон со избор на интервенции од типот на директни плаќања, интервенции во одредени земјоделски подсектори и интервенции за рурален развој дефинирани согласно анализата на состојбата и проценката на потребите од точки 1 и 3 на овој став со очекувани ефекти од истите;
6. поврзаност на интервенциите на националните земјоделски политики со политиките за безбедност на храна, пристапот до природните ресурси и одржливо управувањето со истите, заштита на животната средина и климатските влијанија, пристапот до финансиски средства, поттикнување и споделување на знаење, иновации и дигитализација во земјоделството и руралните области и нивното прифаќање;
7. финансиски план по години со збирни износи на финансиски средства по политики и интервенции од Прегледот на интервенции од член 9 став (2) од овој закон;
8. стратешки план за спроведување на финансиската поддршка наменета за националната земјоделска политика во насока на остварување на специфичните цели на статегијата од член 9 став (1) од овој закон и
9. прилози.

(3) Прилозите од став (2) точка 9 на овој член особено содржат:

1. SWOT анализа од член 8 став (3) од овој закон;
2. заклучоци од консултацијата со релевантните чинители и начинот како се извршени консултациите од член 8 став (1) од овој закон;
3. резултати од екс-анте проценката од член 8 став (6) од овој закон и
4. листа на показатели од член 13 став (2) од овој закон по секоја специфична цел и тип на интервенција на политиките.

(4) Националната стратегија ја донесува Владата на Република Северна Македонија (во натамошниот текст: Владата) на предлог на министерот за земјоделство, шумарство и водостопанство (во натамошниот текст: министерот) за период од седум години.

**Подготовка на национална стратегија**

**Член 8**

(1) Националната стратегија се подготвува во консултации со релевантните чинители од областите опфатени во стратегијата, вклучително единици на локална самоуправа и органи на државна управа, економските и социјални партнери согласно овој закон, претставници од граѓанскиот сектор и други, особено при проценката на потребите.

(2) Проценката на потребите вклучува активности за идентификација на потребите поврзани со секоја од целите на националната земјоделска политика, а за подготовката на стратешкиот план на специфичните цели од националната стратегија и нивно приоретизирање.

(3) Заради анализа на состојбите и потребите во земјоделството и руралниот развој и идентификацијата на потребите се спроведува анализа на јаките страни, слабостите, можностите и заканите (во натамошниот текст: SWOT анализа) за секоја специфична цел.

(4) SWOT анализата вклучува опис на моменталната состојба на областите опфатени со стратешкиот план врз основа на показателите за контекстот на секторот и други квантитативни и квалитативни ажурирани информации, како што се студии, извештаји за екс-пост евалуација, секторски анализи и стекнати искуства од спроведување на претходни стратегии.

(5) Приоритизирањето на потребите се врши врз основа на избор заснован на издржана оправданост на прифтените во однос на делумно прифатените идентификувани потреби, односно потребите кои не се прифатени.

(6) За подобрување на квалитетот на стратегијата со стратешкиот план, министерството може да спроведе еx-ante проценка при подготовка на стратегијата.

(7) Планирањето на подготовката на националната стратегија, вклучените релевантни чинители и начинот на консултации од став (1) на овој член ги пропишува министерот.

**Стратешки план**

**Член 9**

(1) Стратешкиот план од член 7 став (2) точка 8 од овој закон особено содржи:

1. преглед на интервенции по типови на политики и
2. начин на вклученост и меѓусебна координација на елементите од Системот на знаење и иновации во земјоделството во насока на постигнување на секоја од целите на националната стратегија и подобрување на ефективноста и ефикасноста на интервенциите од стратешкиот план.

(2) Прегледот на интервенции во земјоделството и руралниот развој од став (1) точка 1 на овој член вклучува избор на интервенции од член 2 став (2) од овој закон во насока на остварување на целите од член 7, став (2), точка 4 од овој закон и особено содржи опис на:

1. придонесот на интервенциите кон постигнување на специфичните цели, вклучително и кон остварување на специфичните цели поврзани со животната средина и климата преку условување на интервенциите со соодветни услови;
2. географскиот опфат;
3. доследноста на интервенциите кон стратегијата и комплементарноста со интервенциите поставени за другите специфични цели;
4. еден аутпут показател со целни вредности определени врз основа на проценката на потребите од член 8 од овој закон, како соодветните показатели за резултати кон кои интервенцијата значително и директно придонесува;
5. просечен износ на финансиска поддршка по единица производен капацитет, процент на јавно кофинасирање или друга основа на поддршка согласно овој закон со начин на утврдување на износите;
6. вкупен годишен износ на финансиски средства за интервенцијата со оправданоста и соодветноста на распределбата на финансиските ресурси во однос на постигнување на поставените цели и вкупно расположливите средства;
7. елементи кои се заеднички за различни видови интервенции како што се: дефиниции, услови и клучни критериуми за доделување на финансиската поддршка преку интервенцијата, опис на техничката помош и националната мрежа за земјоделство и рурален развој уредени согласно овој закон и
8. други информации потребни за спроведување на планот.

(3) Интервенциите вклучени во стратешкиот план треба да се:

1. соодветни за решавање на специфични ситуации во областа на која се однесуваат и да се идентификувани согласно ex-ante евалуацијата, SWOT анализата и проценката на потреби од член 8 од овој закон;
2. утврдуваат врз основа на објективни и недискриминаторски критериуми;
3. компатибилни со правилата за слободна конкуренција на домашниот пазар и да не ја нарушуваат конкуренцијата;
4. во насока на праведна и избалансирана распределба на средствата и поефективно и поефикасно насочување на поддршката на подршката на приходот на земјоделците и
5. во насока на поедноставување и намалување на административното оптеретување за крајните корисници.

**Програми за финансиска поддршка**

**Член 10**

(1) За спроведување на стратешкиот план од член 9 од овој закон, Владата на предлог на министерот донесува програми за финансиска поддршка на интервенциите на политиките од член 2 став (2) од овој закон.

(2) Предмет на уредување на програмите од став (1) на овој член е и доделувањето на државната помош од Глава VII од овој закон.

(3) Програмите од став (1) на овој член се донесуваат најдоцна до 31 јануари во годината во која се изготвени.

**Измени и дополнувања на стратешкиот план**

**Член 11**

(1) Владата на предлог на министерството може да го измени и/или дополни стратешкиот план од член 9 од овој закон.

(2) Предлогот од став (1) на овој член содржи образложение за измената и/или дополнувањето со анализа на очекуваното влијание врз остварувањето на целите на националната стратегија.

(3) Предлогот од став (1) на овој член може да се поднесе еднаш годишно, но не повеќе од 5 пати во тек на програмскиот период.

(4) По исклучок на став (3) на овој член, предлогот од став (1) на овој член може да се поднесе и повеќе пати доколку измената се однесува на дополнување на стратешкиот план со делови кои недостасуваат од истиот.

(5) Исправка на печатни и очигледни грешки кои се од редакциска природа и немаат влијание врз политиките и нивното спроведување, нема да се сметаат за измена и дополнување на Стратешкиот план.

(6) Измените на Стратешкиот план стапуваат на сила по нивното усвојување, освен доколку измените се однесуваат на ограничување или намалување на директните плаќања или ре-алокација на средства помеѓу мерките за директни плаќања и рурален развој, кои стапуваат на сила на 1-ви јануари во годината по годината на усвојувањето на измените.

Структура на **управување и координација на спроведувањето на стратешкиот план**

**Член 12**

(1) Управувањето и координацијата на спроведувањето на стратешкиот план се остварува од страна на Министерството како надлежен орган за управување, координирање и следење на спроведувањето на стратешкиот план согласно член 3 став (1) од овој закон и Советот за земјоделство и рурален развој од член 31 од овој закон во функција на Тело за следење на спроведувањето на стратешкиот план (во понатамошниот текст: Тело за следење).

(2) Министерството како надлежен орган ги спроведува следните активности:

1. евидентирање и чување на клучните информации за спроведувањето на стратешкиот план кои се потребни за следење и евалуација на напредокот кон поставените цели и цели во електронска форма;
2. обезбедување на информации и документи на Комитетот за следење;
3. спроведување на активности за публицитет за стратешкиот план за информирање на потенцијалните корисници и другите релевантни чинители од областите опфатени во стратегијата за можностите што ги нуди стратешкиот план и правилата за добивање пристап до финансиските средства;
4. осигурува дека земјоделските стопанства и другите корисници и други субјекти вклучени во спроведувањето на интервенциите се навремено информирани за нивните обврски кои произлегуваат од доделената финансиска поддршка согласно планот и годишните програми;
5. подготвува Годишен извештај за спроведување на стратешкиот план за информирање на Владата и превзема последователни активности и
6. обезбедува потребни информации за планираните интервенции на платежната агенција за соодветно спроведување на планот.

(3) Телото за следење од став (1) на овој член го следи напредокот во спроведувањето на стратешкиот план во постигнувањето на целите и дискутира по прашања кои влијаат на извршувањето на стратешкиот план и преземените активности за решавање на тие прашања, вклучително и за спроведување на активностите за комуникација и видливост, напредок во спроведувањето на проценките и следење на наодите, како и градење на потребните административни капацитети.

(4) Телото за следење дава мислење за:

1. содржината на новите стратешки планови и предлогот за измена;
2. Годишниот извештај за спроведување на стратешкиот план и
3. планот за проценки од член 13 став (3) од овој закон и за измените на планот.

(5) Телото за следење се состанува најмалку еднаш годишно.

(6) Активностите и постапките за следење на спроведувањето на стратешкиот план од страна на Советот за земјоделство и рурален развој поблиску се дефинираат во деловникот за работа на Советот од член 32 став (1) од овој закон.

**Следење на исполнувањето на националната стратегија**

**Член 13**

(1) Со цел проценка на влијанието, ефективноста, ефикасноста, релевантноста, кохерентноста на стратешкиот план во остварување на целите на стратегијата, за проценка на влијанието на стратегијата во остварување на целите на националната земјоделска политика, како и за тековно следење на напредокот во постигнување на утврдените цели, министерството ги превзема следниве активности:

1. дефинира показатели на успешност кои се користи како основа за следење, проценка и годишно известување за успешноста на стратегијата и стратешкиот план;
2. определува целни вредности и годишни одредници за специфичните цели со користење на релевантните показатели за резултати;
3. уредува постапки за следење на спроведувањето на стратешкиот план и напредокот постигнат кон постигнување на целите врз основа на показателите за аутпут и резултати;
4. прибира, анализира и разменува потребни податоци;
5. известува за степенот на реализација на стратешкиот план, следењето и проценките, особено преку подготовка и презентирање на Годишниот извештај за спроведување на стратешкиот план за информирање на Владата и
6. организира проценки на средината на спроведувањето на стратешкиот план и ex-post проценки.

(2) Показателите на успешност од став (1) точка 1 на овој член се однесуваат на:

1. аутпутите од поддржаните интервенции на политиките;
2. резултатите поврзани со постигнување на специфичните цели од член 7 став (2) точка 4;
3. влијанието поврзано со постигнување на целите на националната земјоделска политика од член 2 став (1) и
4. развојот на генералниот контекст на земјоделско-прехрамбениот сектор.

(3) Проценката на средината на спроведувањето на стратегијата и стратешкиот план и ex-post проценката по завршување на периодот имплементација од став 1 точка 6 на овој член, како и еx-ante проценката од член 8 став (6) од овој закон, вклучуваат анализа на ефективноста, ефикасноста, соодветност, усогласеноста, додадената вредност и влијанието на стратегијата со стратешкиот план кон остварувањето на целите на политките и се образложени во План за проценки.

(4) Описот, методологијата на пресметка, изворот на податоци и одговорната институција за показателите од став (2) на овој член ги утврдува Владата на предлог на министерот.

(5) Постапките и методологијата за следење на спроведувањето на стратешкиот план и напредокот во остварување на целите од став (1) точка 3 на овој член ги пропишува министерот.

(6) Содржината и начинот на планирање, подготовка, прибирање на податоците и известување за резултатите од проценките од став (3) на овој член ги пропишува министерот.

**Годишeн извештај за спроведување на националната стратегија**

**Член 14**

(1) Министерството ја известува Владата за спроведувањето на стратегијата и стратешкиот план преку Годишен извештај за спроведување на националната стратегија (во понатамошниот текст: Годишен извештај).

(2) Годишниот извештај од став (1) на овој член се однесува на спроведувањето на националната стратегија за претходната година и особено содржи:

* 1. тековна анализа на општите развојни состојби во областа на земјоделството и руралните средини;
  2. извештај за достигнување на утврдените цели од националната стратегија и националната програма;
  3. извештај за спроведувањето на интервенциите од стратешкиот план и постигнати резултати;
  4. активности преземени од Министерството и Агенцијата, за унапредување на постапките за спроведување на стратешкиот план;
  5. извештај од спроведени контроли и инспекциски надзор и утврдени недоследности при спроведување на интервенциите од стратешкиот план и преземени активности и
  6. опис на преземени активности на Министерството и Агенцијата, за комуникација и публицитет на програмите за финансиска поддршка.

(3) Годишниот извештај од став (1) на овој член Министерството го доставува најдоцна до 31 јули во тековната за претходната година.

(4) Годишниот извештај содржи квалитативни и квантитативни информации за степенот на спроведувањето на Стратешкиот план со упатување на финансиски податоци и на показателите за аутпут и резултати.

(5) Годишниот извештај е достапен за јавноста преку веб страната на министерството.

(6) Деталната структура на извештајот, описот на квалитативните и квантитативните информации од став (4) на овој член, институциите вклучени во подготовката и нивните обврски, како и временската рамка на подготовка ги пропишува министерот.

**Анализа на земјоделска политика**

**Член 15**

(1) За планирање, следење на спроведувањето и процена на влијанието на мерките и инструментите на целите од член 2 став (1) од овој закон, Министерството спроведува анализи.

(2) За потребите на анализите од став (1) на овој член Министерството воспоставува и води:

1. бази на податоци и регистри;
2. земјоделски пазарен информативен систем;
3. мрежа на сметководствени податоци на земјоделски стопанства за следење на производно-економските резултати на земјоделските стопанства;
4. собира и обработува податоци особено за земјоделското производство, структура на земјоделски стопанства и други податоци од областа на земјоделството и руралниот развој и
5. електронски систем за размена на податоци со Агенцијата.

(3) Мрежата на сметководствени податоци на земјоделските стопанства од став (2) точка 3 на овој член се уредува со посебен закон.

(4) Агенцијата води евиденција за реализација на програмите од член 10 став (1) од овој закон и тековно разменува податоци со Министерството врз основа на системот од став (2) точка 5 на овој член.

(5) Методолијата на собирање и обработка на податоците од став (2) точка 4 на овој член ја пропишува министерот.

(6) Видот и начинот на размена на податоците од став (2) точка 5 на овој член, како и динамиката на разменување на податоците од став (4) на овој член ја пропишува министерот.

**Стратешки земјоделски производи**

**Член 16**

(1) За подобрување на сигурноста во обезбедувањето на доволно храна и задоволување на основните потреби на населението и индустријата, како и обезбедување на економска и социјална стабилност во земјоделството, Владата на предлог на министерот утврдува кои производи се сметаат за стратешки земјоделски производи.

(2) За стратешките земјоделски производи од став (1) на овој член, Министерството утврдува просечни производни трошоци по единица производ најдоцна до крајот на производната сезона за секој земјоделски производ поединечно.

(3) Просечните производни трошоци се утврдуваат секоја година врз основа на методологија за пресметка на трошоците за производство по единица производ.

(4) Методологијата од став (3) на овој член ја пропишува министерот.

**Годишен земјоделски извештај**

**Член 17**

(1) Министерството објавува годишен земјоделски извештај.

(2) Годишниот земјоделски извештај се објавува еднаш во годината на веб страницата на Министерството, но не подоцна од 30 октомври во тековната за претходната година.

(3) Годишниот земјоделски извештај особено содржи анализа на состојбите во земјоделството и руралниот развој и преземените активности за спроведување на политиките во претходната година, како и тековните политики за развој на земјоделството и рурален развој од член 2 став (2) од овој закон.

**Добивање и употреба на податоците**

**Член 18**

(1) За водење и одржување на регистрите Министерството и Агенцијата добиваат и употребуваат податоци кои во рамките на пропишаните регистри и евиденции кои ги водат органите на државната управа, јавните институции, агенциите, концесионерите, единиците на локалната самоуправа и други овластени институции.

(2) Податоците, картите и дигиталните ортофото планови на барање на Министерството и Агенцијата, соодветните институции од став (1) на овој член ги доставуваат во пишана форма и/или во електронска форма и/или во форма на WEB сервиси доколку постојат.

(3) Начинот на поврзување со други регистри и евиденции и начинот на добивање на податоци од други регистри и евиденции, ги пропишува министерот.

**Доставување на податоци**

**Член 19**

(1) Податоците од регистрите согласно со овој закон се јавни, освен податоците кои имаат карактер на лични податоци и податоците кои се сметаат за деловна тајна.

(2) Податоците од став (1) на овој член се доставуваат во согласност со прописите за заштита на личните податоци и прописите за класифицирани информации.

(3) Податоците од став (1) на овој член можат да се употребат само за намената за која биле дадени и не смеат да се менуваат или да се доставуваат на други лица.

**Регистри и бази на податоци**

**Член 20**

(1) Министерството и Агенцијата воспоставуваат и водат податоци организирани во регистри и бази на податоци согласно со одредбите од овој закон.

(2) Регистрите и базите на податоци кои се водат во Министерството и Агенцијата мора да бидат компатибилни заради меѓусебно поврзување и размена на податоци.

**Користење на податоците**

**Член 21**

(1) За целите на регистрите и базите на податоци од член 20 став (1) од овој закон, Министерството и Агенцијата во електронска форма поседуваат одредени географски и други податоци, кои можат да се користат од заинтересирани органи, организации и други субјекти со надоместок.

(2) Органите на државната управа, самостојните органи на владата, акционерските друштва со доминантна државна сопственост, јавните претпријатија, единиците на локалната самоуправа и државните научно образовни институции, податоците од став (1) на овој член ги користат без надоместок за службени потреби.

(3) Доколку органите на државната управа, самостојните органи на владата, акционерските друштва со доминантна државна сопственост, јавните претпријатија и единиците на локалната самоуправа, користењето на податоците го бараат за службени потреби во кои се вклучени други субјекти – трети лица, за користењето на истите не се должни да платат надоместок.

(4) Доколку правните лица од став (3) на овој член користењето на податоците го бараат за потребите на други субјекти – трети лица, за користењето на истите се должни да платат надоместок.

(5) Висината на надоместокот за доставување и користење на податоците се определува во зависност од висината на реалните трошоци направени за изработката на податоците, видот, формата, количината на податоците и други критериуми.

(6) Начинот на доставување, користење, чување на податоците, како и висината на надоместокот за користење на истите го уредува Владата на предлог на министерот.

**Интегриран систем за администрација и контрола**

**Член 22**

1. Спроведувањето на интервенциите во земјоделството и руралниот развој засновани на површина и грло добиток се врши преку интегриран систем на администрација и контрола (во натамошниот текст: ИСАК) кој овозможува усогласено функционирање и непречена размена на податоци меѓу следниве елементи на системот за:
   1. идентификација на земјоделски парцели;
   2. геопросторни барања и систем за барање заснован на животни;
   3. следење на површината;
   4. идентификација на корисниците на интервенциите и за
   5. контрола и казнување.

(2) Надлежен орган за воспоставување и управување со елементот од системот од став (1) точка 1 на овој член е Министерството, а за елементите од системот од став (1) точки 2, 3, 4 и 5 е Агенцијата.

(3) За спроведување на интервенциите од став (1) на овој член, се применуваат еден или повеќе елементи на ИСАК.

(4) Интегрираниот систем од став (1) на овој член обезбедува информации за известувањето за показателите наведени во член 13 став (2) од овој закон.

(5) Меѓусебната размена на податоците од системот од став (1) на овој член ги пропишува министерот.

(6) Начинот на функционирање на системот од став (1) на овој член, како и формата, содржината и начинот на водење на соодветните регистри, бази на податоци и проценка на квалитет на елементите на системот од став (1) на овој член, ги пропишува надлежниот орган од став (2) на овој член.

**Систем за идентификација на земјоделски парцели**

**Член 23**

(1) Системот за идентификација на земјоделски парцели функционира на ниво на референтна парцела, воспоставен врз основа на карти, катастарски документи или друга картографска документација и чија употреба е овозможена преку технологија на компјутеризиран географички информативен систем, вклучително воздушни или просторни ортоснимки со хомогенизирана стандардна и гарантирана точност најмалку еквивалентна на картографија со размер 1:5.000.

(2) Системот од став (1) на овој член овозможува идентификација и утврдување на точна локација на секоја земјоделска парцела и единица на земјиште кое содржи неземјоделска површина и е соодветна за добивање на помош за интервенции од овој закон.

(3) Системот од став (1) на овој член содржи ажурирани вредности за површините кои се соодветни за добивање на помош за интервенции од овој закон.

(4) За воспоставување и одржување на системот за идентификација на земјоделски парцели Министерството може да користи податоци од Агенцијата за катастар на недвижности.

**Систем за геопросторни барања и барања поврзани со грло добиток**

**Член 24**

(1) Барањето за помош за интервенции поврани со површина и грло добиток се поднесува секоја година од страна на носителот на земјоделското стопанство.

(2) Барањето за интервенции поврзани со површина е во електронска форма која вклучува апликација која користи географски информативен систем кој овозможува просторно пријавување на земјоделски парцели и неземјоделски површини за кои се бара плаќање, вкрстени со референтните парцели.

(3) Барањето за интервенции поврзани со грло добиток е во електронска форма која вклучува апликација која користи податоци содржани во електронската база на податоци за животни која ја управува Агенцијата за храна и ветеринарство.

(4) Податоци од системот за идентификација на земјоделските парцели и податоци од електронската база на податоци за животни која ја управува Агенцијата за храна и ветеринарство во барањето од став (3) на овој член може да се пополнат електронски од страна на Агенцијата кои се потврдуваат од барателот со потпишување на барањето.

**Систем за следење на површината**

**Член 25**

(1) Агенцијата воспоставува и управува со систем за следење на површините.

(2) Системот за следење на површините претставува постапка за редовно и системско набљудување, следење и проценка на земјоделските активности и практики на земјоделските површини со користење на сателитски податоци.

(3) Податоците од системот на следење на површините може да се користат за утврдување на исполнетост на условите за прифатливост на барањето и за предупредување на корисниците за отстранување на утврдените недостатоци.

**Систем за идентификација на корисници**

**Член 26**

(1) Системот за идентификација на корисници претставува систем за идентификување на идентитетот на корисниците на интервенциите и мерките согласно овој закон со цел соодветно администрирање и контрола на сите барање поднесени од ист корисник.

(2) Системот од став (1) на овој член се заснова на податоците за земјоделските стопанства евидентирани во ЕРЗС и другите системи од ИСАК од член 22 од овој закон, како и на податоци од Централниот регистар на население, Трговскиот регистар и регистар на други правни лица и други регистри кои се водат од страна на органите на државна управа, а кои се потреби за проверката на идентитетот на корисниците од страна на Агенцијата.

**Систем на контрола и казнување**

**Член 27**

1. Агенцијата воспоставува систем за контрола и казнување.
2. Системот за контрола и казнување се состои во вршење административни контроли и контроли на самото место со цел:
3. проверка на законитост и регуларност на поднесеното барање;
4. обезбедување на ефикасна превенција од измама;
5. спречување и откривање неправилности и измами;
6. намалувања и исклучувања кои се ефективни, сразмерни и одвраќачки и
7. поврат на ненаменски плаќања, со пресметана законска камата.

**Единствен регистар на земјоделски стопанства**

**Член 28**

(1) Министерството води единствен регистар на земјоделски стопанства (во натамошниот текст: ЕРЗС).

(2) Во ЕРЗС задолжително се запишуваат земјоделските производители и нивните земјоделски стопанства кои:

1. бараат остварување на правото за користење на финансиски средства од интервенциите на политиките согласно овој закон и други финансиски и нефинансиски поволности и поддршка за земјоделските стопанства обезбедени од изворите на финансирање од став (2) од член 4 на овој закон и
2. се запишани во регистрите формирани согласно со законите од областа на земјоделството, сточарството, рибарството и аквакултурата, ветеринарството, безбедноста на храна и здравје и заштита на растенијата и задругарството.

(3) За потребите на водењето на ЕРЗС, Министерството во согласност со прописите за заштита на личните податоци, може да обработува лични податоци на членовите на семејните земјоделски стопанства (име и презиме, место и адреса на живеење) вклучително број на трансакциска сметка и единствениот матичен број.

(4) Основа за водење на ЕРЗС и неговото поврзување со други регистри е единствениот идентификациски број на земјоделското стопанство (во натамошниот текст: ИДБР).

(5) ИДБР се одредува при упис на земјоделското стопанство во ЕРЗС при што на едно земјоделско стопанство му се доделува еден ИДБР.

(6) Употребата на ИДБР е задолжителна во сите регистри формирани согласно со закон.

(7) Носителот на семејно земјоделско стопанство и членовите на семејното земјоделско стопанство се семејно поврзани и може да се запишат само во едно семејно земјоделско стопанство во регистарот од став (1) на овој член.

(8) Носител на семејно земјоделско стопанство е член на семејното земјоделско стопанство кој е овластен од другите членови на семејното земјоделско стопанство.

(9) Местото на живеење на носителот и членовите на семејно земјоделско стопанство задолжително е на иста адреса на живеење.

(10) Кога седиштето на правното лице е идентично со адресата на живеење на управителот на правното лице во регистарот се запишува само едно земјоделско стопанство, а доколку населеното место е без уличен систем и без куќни броеви запишувањето во регистарот се прави врз основа на изјава на управителот која е нотарски заверена

(11) Едно правно лице може да е запишано како носител на едно земјоделско стопанство.

(12) Доколку едно правно лице носител на земјоделско стопанство учествува во сопственичка структура на друго правно лице носител на земјоделско стопанство, односно постои капитална поврзаност меѓу правни лица носители на земјоделски стопанства, во ЕРЗС се запишуваат како едно земјоделското стопанство освен во случаите кога другото правно лице е земјоделска задруга.

(13) Носителот на земјоделското стопанство е обврзан секоја промена на податоците во ЕРЗС да ја пријави во Министерството во рок од 15 дена од настанатата промена.

(14) Барање за промена на податоците во ЕРЗС може да поднесе и друг овластен член на семејното земјоделско стопанство од редот на наследници на земјоделскиот имот на семејното земјоделско стопанство во случај на смрт на носителот на семејното земјоделско стопанство.

(15) Барање за промена на податоците во ЕРЗС за земјоделско стопанство чии носител е правно лице може да поднесе овластеното лице на правното лице - носител на земјоделското стопанство или овластен застапник на правното лице - носител на земјоделското стопанство.

(16) По исклучок од ставовите (12), (13) и (14) на овој член, промена на податоци во ЕРЗС може да се врши врз основа на податоци од инспекциски надзор на Државниот инспекторат за земјоделство, извршена контрола од Агенцијата врз основа на примени барања за користење на средства согласно со овој закон, извршена контрола од Агенцијата за храна и ветеринарство и врз основа на податоците од Интегриран систем за администрација и контрола.

(17) Овластеното службено лице од Министерството ја води постапката за запишување и бришење на стопанствата во ЕРЗС, како и за промена на податоците на земјоделските стопанства во ЕРЗС, ги комплетира и потпишува актите согласно прописите за општа управна постапка.

(18) Трошоците за издавање на актите од став (17) на овој член се уплаќаат на приходната сметка на Министерство за земјоделство, шумарство и водостопанство, за што се доставува доказ за извршена уплата.

(19) Министерот ги пропишува видот на податоците, постапката и начинот за запишување и доделување на ИДБР и за промена на податоци и бришење, содржината и формата на обрасците и потребната придружна документација за запишување, промена на податоци и бришење и начин и рок за ракување, употреба, објавување и чување на податоците од ЕРЗС.

(20) Податоците од ЕРЗС се објавуваат во збирна форма, особено по земјоделски култури, по големина на земјоделски стопанства, по општини и на ниво на Република Северна Македонија.

(21) Право на увид во податоците од ЕРЗС има носителот на семејното земјоделско стопанство или друг овластен член на семејното земјоделско стопанство или овластено лице на правното лице - носител на земјоделското стопанство или овластен застапник на правното лице - носител на земјоделското стопанство во секое време по претходно поднесено барање до Министерството или со електронски пристап на овие лица по претходно добиен кориснички пристап од Министерството.

(22) Во согласност со прописите за заштита на личните податоци, заради договорно уредување на правата и обврските за користење на вода за наводнување и пасишта во државна сопственост, податоците од став (3) на овој член може да се употребуваат од страна на надлежните органи на државна управа, врз основа на поднесено барање од нивна страна и издадено одобрение од страна на Министерството.

(23) Министерството е должно личните податоци од став (3) на овој член да ги чува пет години по престанокот на потребата од обработка на личните податоци на член на семејно земјоделско стопанство.

**Земјоделски пазарен информативен систем**

**Член 29**

(1) За водењето на политиката за уредување и поддршка на земјоделски пазари Министерството воспоставува земјоделски пазарен информативен систем.

(2) Министерството собира, обработува и објавува податоци за количини и цени на одделни земјоделски производи на репрезентативни пазари.

(3) Министерот ги определува репрезентативните пазари и ги утврдува видот, обемот, роковите и субјектите кои ги доставуваат податоците.

(4) Средствата за водење земјоделски пазарен информативен систем се обезбедуваат од Буџетот на Република Северна Македонија.

**Глава II**

**ПАРТНЕРСТВО**

**Социјални и економски партнери**

**Член 30**

(1) За потребите на планирањето, следењето и спроведувањето на националната земјоделска политика и на стартешкиот план, Министерството воспоставува партнерство со социјални и економски партнери од областа на земјоделството и рурален развој.

(2) Партнерство од став (1) на овој член се остварува преку:

1. Советот за земјоделство и рурален развој;
2. потсекторските постојани групи;
3. Меѓуресорското тело за рурален развој;
4. Комитетот за следење на повеќегодишната програма за користење на финансиските средства од инструментот за претпристапна помош за развој на земјоделството и руралниот развој од Европската унија и
5. Национална рурална мрежа.

(3) Министерството технички ја поддржува работата на телата од став (2) на овој член и ги сноси административните и финансиските трошоци за нивната работа.

**Совет за земјоделство и рурален развој**

**Член 31**

Владата, на предлог на министерот најдоцна до 30 март формира Совет за земјоделство и рурален развој (во натамошниот текст: Совет) заради остварување на следниве надлежности:

1. следење на спроведувањето на националната стратегија;
2. врши работи на консултативен механизам за политики, планови и програми за развој на земјоделството и руралниот развој и да дава мислење по однос на постигнати резултати од спроведувањето на мерките и инструментите за развој на земјоделството и руралниот развој;
3. обезбедува континуирана комуникација меѓу министерството и социјалните и економските партнери кои се вклучени во спроведување на мерките и инструментите за развој на земјоделството и руралниот развој заради постигнување консензус по одделни прашања од областа на земјоделството и руралниот развој, а особено од областа на уредување на земјоделските пазари;
4. ги разгледува и усвојува годишните програми за работа на потсекторските постојани групи и оперативни програми за техничка поддршка од интерес на одделни земјоделски производи или група производи;
5. да ги следи анализите на состојбите и препораките на образовни и научни институции, анализите за спроведување на политиките од областа на земјоделството и руралниот развој и
6. врши и други работи во врска со планирањето и спроведувањето на целите за развој на земјоделството и руралниот развој.

**Работа на Советот**

**Член 32**

(1) Советот донесува Деловник за работа.

(2) Советот одржува редовни состаноци најмалку еднаш во годината.

**Членство во Советот**

**Член 33**

(1) Советот е составен од:

1. претседателите на потсекторските постојани групи;
2. по еден претставник од три најголеми национални здруженија на земјоделски производители по број на членови;
3. по еден претставник од двете најголеми здруженија на преработувачи,
4. по еден претставник од стопанските комори;
5. по еден претставник од високообразовните и научните институции од областа на земјоделствотo;
6. еден претставник од здружение на потрошувачи;
7. еден претставник од здружение на единици на локалната самоуправа;
8. еден претставник од здруженија за заштита на животната средина и
9. еден претставник од здружението основано за унапредување на руралниот туризам.

(2) Со Советот раководи министерот.

(3) Членови на Советот не смеат да бидат административни службеници.

(4) Мандатот на членовите на Советот е две години со право на повторен избор.

(5) Членовите на Советот од став (1) точка 2 и 3 на овој член задолжително се претставници од здруженијата евидентирани во Министерството согласно со член 36 од овој закон.

**Потсекторски постојани групи**

**Член 34**

(1) Министерот формира потсекторски постојани групи за уредување на земјоделски пазари на одделни земјоделски производи или групи на производи.

(2) Потсекторски постојани групи ги остваруваат следниве задачи:

1. даваат мислења и ставови по прашања кои произлегуваат од уредување на земјоделските пазари;
2. врши работи на консултативен механизам за креирање на политики, планови и програми за развој на земјоделски пазари по одделни земјоделски производи или групи на производи;
3. го поддржуваат процесот на континуирана комуникација меѓу учесниците на земјоделските пазари на одделни земјоделски производи или групи на производи во поглед на понуда, побарувачка и цени за земјоделски производи;
4. промовираат усогласување по прашања кои произлегуваат од уредувањето на земјоделски пазари по одделни земјоделски производи или групи на производи;
5. предлагаат решенија за надминување на одредени пазарни состојби на страна на понудата, побарувачката или ценовната состојба и
6. изработуваат оперативна програма за техничка поддршка од интерес на одделни земјоделски производи или групи на производи, најдоцна до 30 ноември во тековната година за реализација во наредната година.

(3) Потсекторските работни групи мислењата и ставовите ги изјавуваат во форма на заклучок.

(4) Потсекторските постојани групи се формираат за следниве земјоделски производи или групи на производи:

1. житни култури;
2. тутун и други индустриски култури;
3. млеко;
4. месо (говедско, свинско, овчо, козјо и живинско);
5. несилки и јајца;
6. грозје и вино;
7. овошје;
8. зеленчук;
9. мед;
10. органско земјоделско производство и
11. семе и саден материјал.

(5) Потсекторските постојани групи може да се формираат и за други земјоделски производи или групи на производи.

(6) Работата на потсекторските постојани групи се спроведува преку годишна програма за работа на потсекторски постојани групи која се изготвува најдоцна до 30 ноември од тековната година за реализација во наредната година.

(7) Потсекторските постојани групи донесуваат деловник за работа и одржуваат редовни состаноци најмалку два пати во годината.

(8) Средствата потребни за реализирање на активностите предвидени во програмите од став (2) точка 6 и став (6) на овој член се обезбедуваат од програмите од член 10 став (1) од овој закон.

(9) Министерот ја пропишува формата и содржината на годишна програма за работа на потсекторските постојани групи и на оперативната програма за техничка поддршка.

**Членство во потсекторските постојани групи**

**Член 35**

(1) Потсекторската постојана група е составена од членови со право на глас и членови со советодавна улога без право на глас.

(2) Членовите со право на глас се номинирани претставници од здруженија од областа на:

1. земјоделското производство;
2. преработката на земјоделски производи и
3. трговијата со земјоделски производи.

(3) Членови во советодавна улога без право на глас се по еден номиниран претставник од:

* 1. високообразовните институции од соодветната област на земјоделството;
  2. научните институции од соодветната област на земјоделството;
  3. здружение на потрошувачи;
  4. Агенцијата за храна и ветеринарство и
  5. Агенцијата за поттикнување на развојот на земјоделството.

(4) Членовите на потсекторската постојана група од став (2) на овој член задолжително се претставници од економските партнери евидентирани во Министерството согласно со член 36 од овој закон, доколку најмалку 200 члена од бројот на членови од член 36 став (3) точка 1, односно најмалку три члена од бројот на членови од член 36 став (3) точки 2 и 3 од овој закон претежно се занимаваат со производство на соодветниот земјоделски производ или групи на производи за кој е формирана потсекторската постојана група.

(5) Еден субјект може да номинира најмногу четири члена во една потсекторска постојана група.

(6) Со потсекторската постојана група раководи претседател.

(7) Претседателот се избира од редот на членовите на потсекторската постојана група со право на глас најдоцна до 01 март со мандат од две години без право на последователен избор. За претседател на потсекторската постојана група не може да биде избрано лице кое потекнува од областа од став (2) на овој член од која потекнувал претходниот претседател.

(8) Секретар на потсекторската постојана група е член на потсекторската постојана група со право на глас од Министерството и е именуван од министерот со посебно решение. Секретарот ги закажува седниците на потсекторската постојана група по сопствена иницијатива или по барање на претседателот и се грижи за спроведување на заклучоците.

(9) На секретарот од став (8) на овој член му следува месечен надоместок во висина од една третина од просечна месечна нето-плата утврдена во Република Северна Мекедонија, доколку во текот на месецот потсекторската постојана група има оддржано најмалку една седница.

(10) Надоместокот од став (9) на овој член е на товар на Буџетот на Република Северна Мекедонија.

(11) Членови на подсекторска постојана група не можат да бидат административни службеници, освен секретарот и претставниците од Агенцијата за храна и ветеринарство и од Агенцијата за поттикнување на развојот на земјоделството.

(12) Член на потсекторската постојана група кој е избран за претседател го задржува правото на глас за времетраење на мандатот. По истекот на мандатот претседателот продолжува со членството во потсекторската постојана група.

**Евиденција на социјални и економски партнери**

**Член 36**

(1) За социјалните и економските партнери со кои се воспоставува и остварува партнерство, Министерството води евиденција.

(2) Социјални и економски партнери за кои се води евиденција во Министерството се:

1. социјални партнери - здруженија на граѓани кои се основани за унапредување на социјален интерес од областа на:
   1. заштита на животната средина, агроекологија и агробиодиверзитет;
   2. заштита на природното, културното и традиционалното наследство на руралните средини;
   3. заштита на интересите и улогата на млади земјоделски производители, или жени земјоделски производители;
   4. промоција на улогата на руралната жена за развој на земјоделството и руралните средини;
   5. заштита на интересите на жителите на руралните средини за подобрување на квалитет на животот на руралното население и
   6. заштита на интересите на работниците во земјоделското производство и

2. економски партнери - здруженија на граѓани кои се основани за унапредување на економските интереси на земјоделските производители, преработка на земјоделски производи или трговци со земјоделски производи, задруги и задружни сојузи од областа на земјоделското производство и групации во рамките на стопанските комори од областа на земјоделската дејност и преработка на земјоделски производи.

(3) Економските партнери од став (2) точка 2 на овој член за да бидат евидентирани во Министерството треба да ги исполнуваат следниве дополнителни услови за:

1. здруженија на земјоделски производители со број на членови од најмалку 1.000 земјоделски стопанства евидентирани во ЕРЗС;
2. здруженија на преработувачи или трговци со земјоделски производи со број на членови од најмалку десет правни лица, со претежна дејност преработка или трговија на земјоделски производи;
3. задруги и задружни сојузи од областа на земјоделско производство да остваруваат годишен приход од продажба на земјоделски производи на членовите на задругата од најмалку 6.000.000 денари годишно и
4. групациите во рамките на стопанските комори од областа на земјоделството со десет правни лица кои се занимаваат со земјоделска дејност, преработка или трговија на земјоделски производи.

(4) Начинот за упис и бришење од евиденцијата од став (1) на овој член и потребната документација ја пропишува министерот.

(5) Областите од став (2) на овој член задолжително се наведени во оснивачкиот акт на здружението, статутот како и актите за работа.

**Комитет за следење на повеќегодишната програма за користење на финансиските средства од инструментот за претпристапна помош за развој на земјоделството и руралниот развој од Европската унија**

**Член 37**

(1) За целите на следење на ефикасноста и квалитетот на спроведувањето на повеќегодишната програма за користење на финансиските средства од инструментот за претпристапна помош за развој на земјоделството и руралниот развој од Европската унија, министерот формира Комитет за следење на повеќегодишната програма за користење на финансиските средства од инструментот за претпристапна помош за развој на земјоделството и руралниот развој.

(2) Одредбите за состав и бројот на членовите на Комитетот од став (1) на овој член, правилата и процедурите за негова работа се утврдени согласно со меѓународните договори склучени за искористување на средствата од претпристапната помош на Европската унија.

**Глава III**

**ПОЛИТИКА НА ДИРЕКТНИ ПЛАЌАЊА**

**Директни плаќања**

**Член 38**

(1) Директните плаќања се мерки за поддршка на доходот на активните земјоделци и на земјоделските стопанства.

(2) Директните плаќања од став (1) на овој член може да се плаќаат во форма на производно-неповрзани директни плаќања и производно-поврзани директни плаќања:

1. Производно-неповрзани директни плаќања се:

1.1. основната поддршка на приход за одржливост;

1.2. дополнителната поддршка за прераспределба на приходот за одржливост;

1.3. дополнителната поддршка на приходите за млади земјоделци и

1.4. дополнителната поддршка во полза на климата, животната средина и благосостојбата на животните.

2. Производно-поврзаните директни плаќања се плаќања кои се производно-поврзана поддршка на приходот за сектори кои се важни од социо-економски и еколошки причини.

(3) Директните плаќања од став (2) точка 1 потточка 1.1. на овој член се исплаќаат по површина земјоделско земјиште и грло добиток.

(4) Директните плаќања од став (2) точка 1 потточки 1.2., 1.3. и 1.4. на овој член се исплаќаат како дополнителна поддршка на поддршката од став (2) точка 1 потточка 1.1 на овој член.

(5) Директните плаќања од став (2) точка 2 на овој член се исплаќаат по површина земјоделско земјиште, грло добиток и единица производ.

(6) Висината на директните плаќања од став (2) на овој член се утврдува во зависност од видот на корисникот, видот на културата, големината на површината, класата и квалитетот на земјоделскиот производ и видот на добитокот, како и активности во полза на климата, животната средина и благосостојбата на животните.

(7) Правото на директни плаќања се ограничува со располагање на минимум површина земјоделско земјиште и/или број на минимум грла добиток и/или минимум единица земјоделски производ, со исполнување на стандарди за добра земјоделска и еколошка состојба за земјоделски практики корисни за климата, животната средина, благосостојбата на животните и борба против антимикробната отпорност.

(8) Mинистерот пропишува стандарди за добра земјоделска и еколошка состојба за земјоделски практики корисни за климата, животната средина, благосостојбата на животните и борба против антимикробната отпорност.

(9) Правото на директни плаќања се ограничува и со исполнување на социјалната условеност, односно исполнување на правата од работен однос.

(10) Mинистерот објавува листа на права од работен однос од став (9) на овој член.

(11) Максималниот износ на директните плаќања по корисник може да се ограничи во зависност од големината на површината на земјоделско земјиште, единицата земјоделски производ и бројот на грла добиток со кои располага корисникот.

(12) Поблиските критериуми од ставовите (2), (3), (4), (5) и (6) на овој член, ограничувањата од став (7) на овој член, корисниците од член 5 од овој закон по одделни мерки, максималните износи од став (11) на овој член и начинот на директните плаќања, ги пропишува Владата на предлог на министерот.

**Барање за директни плаќања**

**Член 39**

(1) Барањето за директни плаќања се поднесува секоја година од страна на носителот на земјоделското стопанство и ги содржи следниве групи на податоци потребни за процена на прифатливоста на барањето од аспект на исполнување на пропишаните услови:

* 1. општи податоци за носителот на земјоделското стопанство и видот на мерките на директни плаќања,
  2. идентификација за сите земјишни парцели и број на повеќегодишни насади со нивно просторно лоцирање на графички материјал и користење на земјоделското земјиште,
  3. број и вид на животни и
  4. други податоци кои се бараат по мерките на директни плаќања.

(2) Барањето за директни плаќања може да претставува и дел од единствено барање со кое ќе бидат опфатени и други видови на поддршка на земјоделството и руралниот развој.

(3) Барањето за директни плаќања во целост или делови од него може да биде повлечено, изменето или дополнето од страна на поднесителот најдоцна во утврдениот рок за поднесување на барањата.

(4) По исклучок на ставот (3), барањето по површина земјоделско земјиште може во целост или делови од него да биде повлечено или изменето од страна на поднесителот во рок кој Агенцијата ќе му го утврди на подносителот во случај кога земјоделското стопанство не може да ги спроведе земјоделските активности или да исполни некој друг критериум утврден преку Системот за следење на површини.

(5)  Барањето за директни плаќања не може да биде повлечено, изменето или дополнето од страна на поднесителот доколку носителот на земјоделското стопанство е веќе информиран од страна на Агенцијата за намерата од изведување на контрола на самото место, или за постоењето на нерегуларност во барањето.

**Намалување или исклучување на директните плаќања во случај на неусогласеност со условите од барањето**

**Член 40**

(1) Доколку при спроведување на административна контрола и контрола на самото место од член 51 став (1) од овој закон се утврди дека земјоделското стопанство не е усогласено со критериумите за прифатливост за доделување на директни плаќања или не ги исполнува задолжителните барања или услови и посебните минимални услови од член 38 од овој закон, целиот или дел од износот на директните плаќања кој е исплатен, или кој треба да биде исплатен за оние мерки каде што се исполнети потребните услови, е предмет на намалување до исклучување на исплатата на директните плаќања.

(2) Доколку земјоделското стопанство не ги исполни условите од став (1) на овој член како резултат на виша сила или исклучителни случаи, земјоделското стопанство има право на директни плаќања за земјоделската површина прифатлива во времето кога се случила вишата сила или исклучителните случаи.

(3) Правото на директни плаќања од став (2) на овој член, земјоделското стопанство може да го оствари само доколку писмено ја извести Агенцијата за доказите за виша сила или исклучителни случаи во рок од 30 дена од денот на настанот на вишата сила или исклучителните случаи.

**Пресметување на висината на директни плаќања по површина земјоделско земјиште**

**Член 41**

Директните плаќања по површина земјоделско земјиште се пресметуваат на земјоделска површина која земјоделското стопанство ја пријавува во барањето за директни плаќања, согласно со пропишаните услови и барања и не ги надминуваат површините утврдени со административни контроли или контроли на самото место.

**Намалување и исклучување на директни плаќања по површина земјоделско земјиште**

**Член 42**

Доколку при контролата се утврди дека големината на површината на земјоделското земјиште е:

1. поголема од големината на површината наведена во барањето за директни плаќања, висината на директните плаќања се пресметува врз основа на големината на површината наведена во барањето.
2. помала до 3% од големината на вкупната површина наведена во барањето за директни плаќања, висината на директните плаќања се пресметува врз основа на површината утврдена при контролата;
3. помала од вкупната површина наведена во барањето за директни плаќања за повеќе од 3% до 20%, или за два хектара од големината на вкупната површина наведена во барањето за директни плаќања, висината на директните плаќања се пресметува врз основа на површината утврдена при контролата, намалена за % на утврдената разлика помеѓу вкупната површина наведена во барањето за директни плаќања и вкупната површина утврдена со контролата, зголемен за два пати.
4. помала од вкупната површина наведена во барањето за директни плаќања за повеќе од 20%, земјоделското стопанство целосно се исклучува од користење на директни плаќања по површина за дадената година.

**Основа за пресметка на директните плаќања по грло добиток**

**Член 43**

(1) Директните плаќања по грло добиток се пресметуваат за број на животни кој не може да биде поголем од бројот наведен во барањето за директни плаќања согласно со пропишаните услови и барања и не го надминува бројот утврден со административна или контрола на самото место.

(2) Како основа за пресметка на директните плаќања по грло добиток може да се користи и условно грло согласно со пропишан коефициент.

(3) Директните плаќања од став (1) на овој член се исплаќаат само за задржаниот број на грла до крајниот рок за задолжително чување на животните од став (7) на овој член.

(4) Земјоделското стопанство го задржува правото на директни плаќања на бројот на животни за кои поднел барање доколку во текот на периодот на задолжително чување на животните од став (3) на овој член изврши замена на животните без намалување на нивниот број, вклучително замена меѓу овци и кози доколку за нив е предвиден ист износ на директни плаќања.

(5) Замената од став (4) на овој член треба да се изврши во период од 30 дена од настанот поради кој е неопходно да се изврши замена на животните и истите се внесуваат во Систем за идентификација и регистрација на животни не подоцна од три дена од денот на замената. Земјоделското стопанство ја информира Агенцијата за замената на животните во рок од десет дена од извршената замена.

(6) Доколку земјоделското стопанство не ги исполни барањата за задолжителниот период на чување на животните како резултат на виша сила или исклучителни случаи, земјоделското стопанство има право на директни плаќања за бројот на животни во времето на случувањето на вишата сила или исклучителниот случај.

(7) Коефициентот на претворање на бројот на реалните во условните грла од став (2) на овој член и пропишаниот период на задолжително чување на животните од став (3) на овој член ги пропишува Владата на предлог на министерот.

**Намалување и исклучување на директни плаќања по грло добиток**

**Член 44**

(1) Доколку при контрола се утврди дека бројот на грла добиток е:

1. поголем од бројот од барањето за директни плаќања, висината на директните плаќања се пресметува врз основа на бројот на грла добиток наведени во барањето;
2. помал од бројот на грла за секој вид одделно или условните грла добиток во барањето за директни плаќања за најмногу до 3%, висината на директните плаќања се пресметува врз основа на бројот на грла за секој вид одделно или условните грла добиток утврдени при контролата;
3. помал од бројот на грла за секој вид одделно или условните грла добиток, во барањето за директни плаќања за повеќе од 3% до 20%, висината на директните плаќања се пресметува врз основа на бројот на грла за секој вид одделно или условните грла утврдена при контролата, намалена за % на утврдената разлика помеѓу вкупниот број на грла за секој вид одделно или условните грла, наведен во барањето за директни плаќања и вкупниот број на грла за секој вид одделно или условните грла, утврден со контролата, зголемен за два пати;
4. помал од бројот на грла за секој вид одделно или условните грла, во барањето за директни плаќања за повеќе од 20%, земјоделското стопанство целосно се исклучува од користење на директни плаќања по грло добиток за дадената година.

(2) Намалувањето и исклучувањето на директните плаќања од став (1) на овој член нема да се примени во случаи кога како резултат на природни влијанија потврдени од официјалната ветеринарна служба како што се: смрт на животното или последици од болест и смрт на животното како резултат на несреќен случај за кој не е одговорен носителот на земјоделското стопанство, истиот не е во состојба да ги исполни барањата за задолжителниот период на чување на животните.

(3) Одредбата од став (2) на овој член се применува само доколку земјоделското стопанство писмено ја известил Агенцијата за намалување на бројот на животните во рок од десет дена од денот на настанатата промена, но најдоцна пред денот на најавата за спроведување на контрола.

**Исклучоци од примена на намалување и исклучување на директните плаќања**

**Член 45**

1. Намалување или исклучување на директните плаќања нема да се примени кога земјоделското стопанство има поднесено точни податоци или кога ќе докаже дека е направена очигледна грешка при пополнување на барањето.

(2) Постоењето на очигледна грешка го утврдува Агенцијата врз основа на проценка и под претпоставка дека корисникот делувал со најдобра намера.

**Пресметување на висината на директни плаќања по единица производ**

**Член 46**

(1) Директни плаќања по единица производ се пресметуваат по количина произведен и продаден земјоделски производ на правни лица кои се занимаваат со откуп, преработка и трговија на примарни земјоделски производи, услуги за колење и правни лица за производство на материјали за земјоделско производство и се регистрирани во соодветен регистар во Министерството или Агенцијата за храна и ветеринарство.

(2) Директните плаќања од став (1) на овој член се пресметуваат врз основа на споредени податоци доставени од земјоделските стопанства и правните лица од став (1) на овој член.

**Доставување на податоци од страна на правни лица**

**Член 47**

Кога заради остварување на правото на земјоделските стопанства на директни плаќања се неопходни податоците од правните лица од член 46 став (1) од овој закон, истите се должни да ги достават податоците во рокот утврден во актот од член 38 став (12) од овој закон.

**Исплата на директни плаќања**

**Член 48**

1. Исплатата на директните плаќања не може да се изврши пред да се утврди дека корисникот ги исполнува условите за доделување на директни плаќања.
2. По исклучок од став (1) на овој член, директните плаќања од член 38 став (2) точка 1 потточка 1.1. може да се исплатат по спроведена административна контрола и независно дали се завршени контролите на самото место по поднесеното барање.
3. Исплатите се вршат директно на земјоделските стопанства, во тековната календарска година и завршуваат најдоцна до 30 јуни следната календарска година.
4. По исклучок од став (3) на овој член, исплатите можат да се вршат и по 30 јуни следната календарска година во случај на недостаток на финансиски средства или поради продолжено траење на административните постапки од објективни причини.
5. Доколку во постапката за административна контрола или контролата на самото место се утврди дека земјоделското стопанство не ги исполнува условите за доделување на директни плаќања, Агенцијата врши поврат на средствата добиени согласно со ставовите (1) и (2) на овој член во постапка пропишана со Законот за основање на Агенција за финансиска поддршка во земјоделството и руралниот развој.

**Подмирување на обврските**

**Член 49**

(1) Користењето и исплатата на средствата од програмата за директни плаќања во земјоделството се врши откако ќе се спроведе постапка за подмирување на неплатени, а доспеани финансиски обврски на корисникот на средствата од износот на одобрените директни плаќања.

(2) Финансиските обврски на корисникот на средствата се по следните основи:

* 1. обврски по основ на закуп за користење на државно земјоделско земјиште;
  2. обврски по основ на закупнина за користење на државни пасишта и
  3. обврски по однос на наводнување и одводнување.

(3) Неплатените, а доспеани финансиски обврски од став (2) на овој член се подмируваат преку Агенцијата.

(4) Агенцијата во постапката за исплата на одобрената директни плаќања го задржува износот на неплатените, а доспеани финансиски обврски од став (2) на овој член и го пренесува на сметката на субјектот надлежен за утврдување и наплата на соодветното побарување.

(5) Неплатените, а доспеани финансиски обврски од став (2) точки 1, 2 и 3 на овој член се утврдуваат со состојба на 15 јануари во годината за која се остварува правото на директни плаќања.

(6) Начинот, субјектите, евиденцијата, постапката за подмирување на финансиските обврски од износот на директни плаќања, начинот и формата на размена на податоците и исплатата на директни плаќања ги уредува Владата по предлог на министерот за земјоделство, шумарство и водостопанство и министерот за финансии.

**Контрола на директни плаќања**

**Член 50**

(1) Административна контрола и контрола на самото место се извршува заради утврдување на усогласеност на податоците од барањето за директни плаќања со пропишаните услови за доделување на директните плаќања, како и со барањата и стандардите на земјоделски практики корисни за климата, животната средина и благосостојбата на животните и за борба против антимикробната отпорност и барањата за социјална условеност за доделување на директни плаќања.

(2) Контролата заради утврдување на усогласеност со барањата и стандардите на земјоделски практики корисни за климата, животната средина и благосостојбата на животните и за борба против антимикробната отпорност и барањата за социјална условеност се извршува во обем од 1% од поднесените барања за директни плаќања.

(3) Доколку корисникот одбие или оневозможи да се спроведе контролата на самото место, барањето за директни плаќања се одбива.

**Административна контрола**

**Член 51**

(1) Со административната контрола треба да бидат опфатени сите поднесени барања.

(2) Административната контрола може да се изведува со употреба на бази на податоци, регистри и системи на ИСАК заради утврдување на прифатливоста на барањето и откривањето на нерегуларностите со споредбена проверка на декларираните податоци за:

1. земјоделските парцели со референтните парцели од Системот за идентификација на земјоделски парцели и Системот за следење на површините заради утврдување на прифатливоста за директни плаќања за тие површини. Податоците од Системот за следење на површините може да се користат за рано предупредување на барателите за отстранување на утврдените недостатоци;
2. животните со податоците од Регистарот за идентификација и регистрација на животни заради утврдување на прифатливоста за директни плаќања за тие животни;
3. количини производи со податоците за предадени количини производи и/или податоците за купени количини производи обезбедени од откупувачот или преработувачот на земјоделски производи;
4. препознавање на организациите на производители или групи на производители со податоците од Регистарот на признаени организации на производители;
5. употреба или производството на сертифициран семенски и саден материјал со податоци за набавката, откупот и продажбата на материјалот, или извршување на договорот за техничко-технолошка соработка со овластениот производител и
6. други податоци од приложената документација, договори, писмени изјави и други пропишани докази за производство, испорака или продажба на земјоделски производи.

**Контрола на самото место**

**Член 52**

(1) Со контролата на самото место во текот на годината треба да бидат опфатени најмалку:

1. 5% од земјоделските стопанства кои поднеле барања за директни плаќања;
2. 2% од земјоделските стопанства кои поднеле барања за директни плаќања по единица земјоделски производ од анимално потекло и
3. 5% од земјоделските стопанства кои поднеле барање за директни плаќања по единица земјоделски производ од растително потекло.

(2) Контролата на самото место за директни плаќања по грло добиток предадено во кланица се врши на примерок од најмалку 30% од сите кланици кои се избираат врз основа на анализа на ризик, при што се контролира примерок од 5% од вкупниот број заклани животни во секоја кланица во период од 12 месеци пред контролата.

(3) Контролата на самото место за директните плаќања по единица земјоделски производ во откупни и преработувачки капацитети вклучува контрола на најмалку 30% од сите субјекти кои вршат откуп или преработка на земјоделски производи избрани врз основа на анализа на ризик.

(4) Кога со контролата на самото место ќе се откријат нерегуларности кај одредена мерка на директни плаќања, регион, или дел од регион, бројот на контроли на самото место во тековната година, како и процентот на земјоделски стопанства кои ќе се опфатат при контролите следната година се зголемува.

(5) Контролата на самото место се изведува врз основа на репрезентативен примерок избран врз основа на критериумите од член 54 од овој закон.

(6) Доколку при проверките на примерокот се откријат нерегуларности, обемот и опфатот на примерокот треба да биде соодветно зголемен.

(7) Контролата на самото место на директните плаќања по површина се врши и со употреба на далечински методи на контрола преку фотоинтерпретација на сателитски или авионски фотографии или со податоци од Системот за следење на површините со употреба на нови технологии во временски период што ќе овозможи да се одлучи за исполнетост на услови за побараната финансиска поддршка на сите земјоделски парцели од барањето за директни плаќања кое е предмет на контрола со цел за препознавање на употребата на земјиштето.

**Спроведување на контролата на самото место**

**Член 53**

(1) Контролата на самото место се спроведува без претходна најава.

(2) Контролата на самото место по површина може да се извршува и без присуство на барателот.

(3) По исклучок од став (1) на овој член контролата може да се спроведе со претходна најава во период не подолг од 48 часа пред извршување на контролата, само доколку со тоа не се доведува во прашање целта на контролата.

(4) Контролата на самото место може да се спроведе заедно со другите контроли или инспекциски надзори.

**Избор на примерокот за контрола**

**Член 54**

1. Примерокот на земјоделски стопанства кои ќе бидат предмет на контрола на самото место се избира по завршување на рокот за поднесување на барањата.
2. Изборот на примерокот се врши од сите поднесени барања за директни плаќања врз основа на анализа на ризик и врз основа на случаен избор.
3. Со цел за обезбедување на репрезентативност, 20-25% од земјоделските стопанства кои се предмет на контрола на самото место се бираат врз основа на случаен избор.
4. Ефективноста на анализата на ризикот се оценува секоја година со проверка на релевантноста на секој од факторите на ризик, како и со споредба на резултатите на контролите базирани на анализа на ризик со контролите извршени врз основа на случаен избор.

(5) Методологија за избор на примерок за контрола на самото место ја донесува директорот на Агенцијата на годишно ниво врз основа на анализата на ризик, како и врз основа на ефективноста и ефикасноста од методологијата од претходната година.

(6) По исклучок на став (1) на овој член, Агенцијата може да прави и делумна анализа на ризик и избор на првични примероци за контрола и да започне со извршување на контролите пред да биде завршен рокот а поднесување на барања, врз основа на одреден број на поднесени барања. Делумната анализа на ризик се дополнува и комплетира по завршување на рокот за поднесување на барањата.

**Записник од контролата на самото место**

**Член 55**

(1) По секоја контрола на самото место се составува записник.

(2) Носителот на земјоделското стопанство го потпишува записникот со што ја потврдува својата присутност и ги дополнува своите забелешки доколку ги има.

(3) Доколку носителот на земјоделското стопанство одбие да го потпише записникот за утврдените разлики, истиот ќе му биде доставен врз основа на прописите на општата управна постапка, по што се пристапува на натамошна обработка на барањето.

(4) Носителот на земјоделското стопанство доставува забелешки на примениот записник во рок од 8 дена од денот на приемот.

(5) Доколку со спроведената контрола се утврдени разлики и нерегуларности, на носителот на земјоделското стопанство му се дава копија од записникот.

(6) Формата, содржината и податоците кои ги содржи записникот од став (1) на овој член и на записникот од контрола на самото место заради утврдување на усогласеност со барањата и стандардите на земјоделски практики корисни за климата, животната средина и благосостојбата на животните и за борба против антимикробната отпорност и барањата за социјална условеност ги пропишува директорот на Агенцијата.

**Елементи на контрола на самото место за директни плаќања по површина земјоделско земјиште**

**Член 56**

(1) Контролата на самото место за директни плаќања по површина земјоделско земјиште опфаќа најмалку половина од земјоделските парцели за кои земјоделското стопанство бара директни плаќања.

(2) Примерокот од став (1) на овој член треба да обезбеди реално и репрезентативно ниво на контрола во однос на проверената површина и бараната поддршка.

(3) Доколку со проверката од став (1) на овој член се утврдат нерегуларности, примерокот на земјоделски парцели кои треба да се проверат се зголемува.

(4) Површината на земјишната парцела се утврдува на начин кој треба да осигури квалитет на мерење кој е соодветен најмалку на нивото кое се бара со применливиот технички стандард во Република Северна Македонија.

(5) Во случај кога традиционалниот начин на физичко разграничување на земјоделските парцели е препознаен како дел од условите за добра земјоделска пракса и заштита на средината, оваа површина на разграничување, во максимална ширина до два метри, се смета како дел од користеното земјоделско земјиште.

**Елементи на контрола на самото место за директни плаќања по грло добиток**

**Член 57**

(1) Контролата на самото место за директни плаќања по грло добиток ги опфаќа сите грла за кои е поднесено барање за директни плаќања.

(2) Контролата на самото место за директни плаќања по грло добиток ги вклучува следниве проверки дека:

1. животните кои се присутни на земјоделското стопанство се чуваат во задолжителниот период и ги исполнуваат условите согласно со поднесеното барање за директни плаќања;
2. се совпаѓаат податоците за бројот и видот на животни на земјоделското стопанство за кои е поднесено барање со податоците за бројот и видот на животни од Системот за идентификација и регистрација на животните и
3. се совпаѓаат податоците во Системот за идентификација и регистрација на животните во однос на придружни документи со кои се дефинира бројната состојба на животните, како што се докази за набавка и продажба на животни, потврди за колење, ветеринарни сертификати и пасошите на животните за период од шест месеци пред изведувањето на контролата.

(3) Контролата на самото место во кланици опфаќа проверка на документацијата на кланицата.

(4) Контролата на самото место во откупувачки и преработувачки капацитети се врши преку проверка на релевантноста на податоците за откупените земјоделски производи, добиени од откупувачи и преработувачки капацитети со податоците добиени од земјоделските стопанства во однос на количината и квалитетот на земјоделските производи.

**Објавување на информации за корисниците**

**Член 58**

1. Агенцијата на својата веб страна објавува податоци за исплатите кои се извршени согласно овој закон и се достапни две години од датумот на нивното објавување.
2. Податоците од став (1) на овој член се објавуваат согласно прописите за заштита на лични податоци.
3. Со поднесување на барањата за поддршка согласно овој закон корисниците се согласни дека нивните податоци се објавуваат на веб страната на Агенцијата и дека овие податоци може да се користат од надлежни ревизорски и истражни органи за целите на заштита од злоупотреба на Буџетот на Република Северна Македонија.
4. Видот на податоците од став (1) на овој член и начинот на нивното објавување ги пропишува директорот на Агенцијата.

**Систем на административни казни за условеност**

**Член 59**

1. Административните казни се намалување или исклучување на вкупниот износ на поддршката којашто му е одобрена или треба да му се одобри на засегнатиот корисник врз основа на барањето за директни плаќања што корисникот го има поднесено или го поднесува во текот на календарската година во која се случила неусогласеноста.
2. Административни казни се применуваат на корисниците на директни плаќања од член 38 став (2) точка 1 од овој закон кои во кое било време во текот на календарската година за која станува збор, не ги почитуваат обврските утврдени во списокот од член 38 став (7) од овој закон.
3. Административните казни од став (1) на овој член се применуваат само ако неусогласеноста е резултат на дејство или пропуст што директно му се припишува на засегнатиот корисник и ако неусогласеноста е поврзана со земјоделската активност на корисникот.
4. Административна казна не се применува за корисникот доколку казната е 3.000 денари по календарска година или помалку. Во овој случај корисникот се информира за наодот за неусогласеност и за обврската да преземе корективни дејства.
5. Административните казни не се изрекуваат ако неусогласеноста е поради виша сила или вонредни околности или неусогласеноста е поради акт на државен орган.

**Систем на административни казни за социјална условеност**

**Член 60**

1. Административни казни во вид на намалување или исклучување се применуваат на корисниците на директни плаќања од член 38 став (2) точка 1 од овој закон кои во кое било време во текот на календарската година за која станува збор, не ги почитуваат правата од работен однос објавени во листата од член 38 став (10) од овој закон.
2. Намалувањата или исклучувањата се пресметуваат врз основа на плаќањата кои се одобрени или треба да се одобрат во календарската година во која настанала неусогласеноста. Доколку не е можно да се одреди календарската година во која настанала неусогласеноста, намалувањата или исклучувањата се пресметуваат врз основа на плаќањата што биле одобрени или треба да бидат одобрени во календарската година во која е утврден наодот за неусогласеност.
3. Агенцијата применува административни казни за корисниците кај кои се утврдени прекршувања врз основа на податоци добиени од Државниот инспекторат за труд за утврдени прекршувања на права од работен однос преку извршен инспекциски надзор.
4. При пресметка на висината на административни казни од став (1) на овој член се зема предвид сериозноста, обемот, времетраењето или повторувањето и постоењето на намерата на утврдената неусогласеност.
5. Административните казни од став (1) на овој член се применуваат само ако неусогласеноста е резултат на дејство или пропуст што директно му се припишува на засегнатиот корисник и ако неусогласеноста е поврзана со земјоделската активност на корисникот.
6. Административна казна не се применува за корисникот доколку казната е 100 евра во денарска противвредност по календарска година или помалку.
7. Административните казни не се изрекуваат ако неусогласеноста е поради виша сила или вонредни околности или неусогласеноста е поради наредба на јавен надлежен орган.
8. Критериумите за пресметка на висината на административната казна од став (3) на овој член поблиску ги пропишува министерот.

**Примена и пресметка на административни казни за условеност**

**Член 61**

1. Намалувањата или исклучувањата се пресметуваат врз основа на плаќањата кои се одобрени или треба да се одобрат во календарската година во која настанала неусогласеноста. Доколку не е можно да се одреди календарската година во која настанала неусогласеноста, намалувањата или исклучувањата се пресметуваат врз основа на плаќањата што биле одобрени или треба да бидат одобрени во календарската година во која е утврден наодот за неусогласеност.
2. При пресметка на намалувања и исклучувања се зема предвид сериозноста, обемот, времетраењето или повторувањето и постоењето на намерата на утврдената неусогласеност.
3. Критериумите за намалување или исклучување од став (2) на овој член, начинот на утврдување на сериозноста на последиците и максималниот процент на намалување, поблиску ги пропишува министерот.

**Глава IV**

**УРЕДУВАЊЕ НА ПАЗАРИТЕ СО ЗЕМЈОДЕЛСКИ ПРОИЗВОДИ**

**Оддел 1**

**Пазари со земјоделски производи**

**Поддршка на пазарите со земјоделски производи**

**Член 62**

1. За остварување на целите од овој закон се спроведуваат мерки и активности за поддршка на пазарите на одделни земјоделски производи.
2. Мерките и активностите од став (1) на овој член не се однесуваат на пазарот со риби и рибни производи.

**Категории на земјоделски производи**

**Член 63**

Производите од член 62 став (1) од овој закон се групираат во следните сектори:

1. жита и ориз;
2. шеќер;
3. сушена добиточна храна;
4. семиња;
5. хмељ;
6. маслиново масло и трпезни маслинки;
7. лен и коноп;
8. овошје и зеленчук;
9. преработки од овошје и зеленчук;
10. банани;
11. вино;
12. живи дрвја и други растенија, луковици, корени, режано цвеќе и декоративно зеленило;
13. тутун;
14. телешко и говедско месо;
15. млеко и млечни производи;
16. свинско месо;
17. овчо и козјо месо;
18. јајца и живина;
19. етил алкохол од земјоделско потекло;
20. производи од пчели;
21. свилена буба и
22. други производи.

**Пазарни години**

**Член 64**

За одредени сектори се утврдуваат следниве пазарни години:

1. од 1 јануари до 31 декември од тековната година за секторите за овошје и зеленчук, за преработените овошје и зеленчук;
2. од 1 април до 31 март наредната година за секторите за сушена добиточна храна;
3. од 1 јули до 30 јуни наредната година за:
   1. секторот за житни култури;
   2. секторот за семиња;
   3. секторите за маслиново масло и трпезни маслинки;
   4. секторот за лен и коноп и
   5. секторот за млеко и млечни производи;
4. од 1 август до 31 јули наредната година за секторот за вино;
5. од 1 септември до 31 август наредната година за секторот за ориз и
6. од 1 октомври до 30 септември наредната година за секторот за шеќер.

**Финансиски гаранции**

**Член 65**

(1) Субјектите на кои се однесуваат мерките за поддршка на пазарите на земјоделски производи, на барање на Министерството, треба да дадат финансиски и друг вид гаранции за исполнување на одредени обврски поврзани со мерките за поддршка на пазарите на земјоделски производи утврдени со овој закон.

(2) Доколку обврската поради која е дадена финансиската и друг вид гаранција од став (1) на овој член е исполнета, депозитот се враќа.

(3) Видот на гаранцијата и висината на финансиската и на друг вид гаранција од став (1) на овој член ја пропишува министерот.

**Политика за уредување и поддршка на пазарите со земјоделски производи и интервенции за поддршка**

**Член 66**

(1) Политиката за уредување и поддршка на пазарите со земјоделски производи се спроведува преку:

1. уредување на условите и начинот за вршење на трговија со земјоделски производи со цел за зачувување на конкурентските услови и договорните односи во процесот на додадена вредност и

2. пазарна поддршка со цел за надминување на пазарните нарушувања и обезбедување на стабилност на доходот на земјоделските производители.

(2) Поддршката на пазарите на земјоделски производи се спроведува преку:

1. интервенциски мерки;

2. интервенции за пазарна поддршка;  
3. интервенции за поттикнување на потрошувачка и  
4. интервенции за заштита на пазарот.

**Оддел 2**

**Уредување на условите и начинот за вршење на трговија со земјоделски производи**

**Трговија со земјоделски производи**

**Член 67**

(1) Трговијата со земјоделски производи се врши под услови и на начин утврден во овој оддел на законот.

(2) За се што не е уредено со овој закон важат одредбите од Законот за трговија, Законот за облигационите односи, Закон за забрана на нефер трговски практики во синџирот на снабдување на земјоделски и прехранбени производи и Царинскиот закон.

**Продажба на земјоделски производи**

**Член 68**

(1) Продажбата на земјоделски производи може да се врши директно од земјоделското стопанство, на пазарите на мало и големо за земјоделски производи, продажба од мобилна тезга, продажба на саеми, продажба преку интернет, продажба на места за откуп (во натамошен текст: откупувачи), продажба на собирни места и продажба на собирни центри за животни (добиточни пазари).

(2) Продажбата од став (1) на овој член може да ја вршат:

1. земјоделски производители;
2. земјоделски стопанства;
3. трговски друштва со примарна дејност производство на земјоделски производи и трговија со земјоделски производи;
4. земјоделски задруги со примарна дејност производство на земјоделски производи;
5. земјоделски задруги со примарна дејност трговија со земјоделски производи и
6. организации на производители.

(3) Од земјоделски имот може да се продаваат земјоделски производи произведени од земјоделското стопанство и производи од дополнителна дејност на земјоделското стопанство наменети за крајна потрошувачка.

(4) Продажбата на земјоделски производи од земјоделски имот може да ја врши носителот на земјоделското стопанство или лице кое е член на семејното земјоделско стопанство и кое е овластено од носителот на земјоделското стопанство.

(5) Продажбата на земјоделските производи на регистриран откупувач запишан во регистарот од член 71 од овој закон може да се врши и врз основа на писмен договор помеѓу производителот и откупувачот склучен согласно член 70 од овој закон.

**Откуп на земјоделски производи**

**Член 69**

(1) Откуп на земјоделски производи, освен тутун, се врши во вид на трговија на големо, откуп за преработка на земјоделски производи и откуп за сопствени потреби доколку се врши на откупно место согласно одредбите од овој закон, а за се што не е уредено во овој закон согласно со Законот за трговија и Законот за забрана на нефер трговски практики во синџирот на снабдување на земјоделски и прехранбени производи.

(2) Откуп на земјоделски производи во смисла од овој закон можат да вршат само правни лица кои се регистрирани за преработка на земјоделски производи и правни лица кои се регистрирани за вршење на трговија на големо со земјоделски производи и се запишани во Регистарот на откупувачи на земјоделски производи што се води при Министерството.

(3) Откупот на земјоделски производи се врши на откупни места одредени од откупувачот кои ги исполнуваат условите согласно овој Закон.

(4) При откуп односно физичкото преземање на земјоделските производи откупувачот на производителот задолжително му издава документ за прием на земјоделските производи на кој се потпишуваат претставник на откупувачот и лицето од кое се врши откупот во кој задолжително се наведува датумот на откуп, името и презимето на лицето од кое се врши откуп, количината и цената на земјоделските производи кои се откупуваат.

(5) На секое откупно место задолжително се истакнуваат откупните цени по земјоделски производ за земјоделските производи кои се предмет на откуп, а доколку откупот се врши по класи тогаш се истакнуваат и откупните цени по класи според кои ќе се врши откупот за оние земјоделски производи за кои има дефинирано класи согласно Законот за квалитет на земјоделски производи.

(6) Откупот на земјоделските производи може да се врши врз основа на писмен договор склучен помеѓу производителот и откупувачот пред вршењето на откупот, освен за земјоделските производи од став (7) на овој член за кои откупот задолжително се врши врз основа писмен договор склучен пред вршењето на откупот или најдоцна на денот на откупот по цени истакнати согласно став (5) на овој член или по повисоки цени, односно по цени договорени во договорите за откуп.

(7) Земјоделските производи за кои задолжително се склучува договор ги пропишува министерот.

(8) Покрај условите од ставовите (2), (3), (4) и (5) на овој член правните лица кои вршат откуп на земјоделски производи треба да ги исполнуваат и следниве услови:

* + 1. да имаат соодветна големина на правното лице и шифра на дејност трговија на големо или преработка со земјоделски производи или со запишана општа клаузула за бизнис со регистрирана подружница за дејност трговија на големо или преработка со земјоделски производи;
    2. да имаат ликвидност во смисла на расположливи финансиски средства за откуп на земјоделски производи;
    3. солвентност во смисла на намирени обврски за откуп на земјоделски производи согласно овој закон, освен за правни лица кои поднесуваат барање за упис во Регистарот на откупувачи на земјоделски производи и
    4. да располагаат со соодветни објекти и опрема за преземање, сортирање, мерење, складирање и чување на земјоделските производи кои ги откупуваат.

(9) Доколку откупот го вршат правни лица кои се регистрирани за вршење на трговија на големо со земјоделски производи да имаат склучени договори за понатамошна трговија (односно продажба) со друго правно лице доколку земјоделските производи кои се предмет на откуп не се наменети за продажба на сопствени продажни места.

(10) Поблиските услови за вршење откуп на земјоделски производи од ставовите (2), (3), (4), (5), (6) и (8) на овој член ги пропишува министерот.

(11) Условите на овој член правните лица ги докажуваат врз основа на следната документација:

* 1. Тековна состојба и Потврда дека не е отворена стечајна и ликвидациона постапка издадени од Централен регистар на Република Северна Македонија;
  2. доказ за регистрирање во Регистарот на објекти и оператори со храна издадено од Агенција за храна и ветеринарство доколку е регистриран за вршење на соодветна дејност преработка на земјоделски производи, односно колење на жив добиток;
  3. Решение за упис во регистарот на производители на вино од Министерството, доколку е преработувач на винско грозје;
  4. Потврда за упис на производни капацитети на земјоделско стопанство согласно претходен упис на капацитети во ЕРЗС, со статус на капацитети кој одговара на фактичката состојба, доколку е регистриран за одгледување на жив добиток.
  5. Потврда за вработени лица од Агенција за вработување;
  6. Склучени договори за понатамошна трговија со друго правно лице доколку земјоделските производи кои се предмет на откуп не се наменети за продажба на сопствени продажни места, а доколку откупот го вршат правни лица кои се регистрирани за вршење трговија со земјоделски производи;
  7. Имотен лист, договор за закуп или користење како доказ дека откупувачот располага со соодветни објекти и опрема и/или изјава заверена на нотар за располагање со соодветни објекти и/или опрема;
  8. Одобрение од надлежниот орган на општината и општините на градот Скопје за локацијата на која ќе се врши откуп на мобилни откупни места за периодот за кој се планира откупот на земјоделските производи доколку откупот се врши на градежно земјиште во државна сопственост или Одобрение за собирен центар за жив добиток издадено од Агенција за храна и ветеринарство;
  9. Заверена пријава за исполнување на минимално техничките услови за вршење на трговија и за почнување со работа на продажен или друг деловен објект од Државниот пазарен инспекторат, доколку откупот на земјоделските производи се врши на постојано откупно место и
  10. Документ за расположливи финансиски средства и намирени обврски за откуп на земјоделски производи и тоа:

10.1. писмо на интерес од деловна банка за докажување на расположливи финансиски средства за откуп за тековната година;

10.2. информација за економско финансиска состојба издадена од Централен Регистар на Република Северна Македонија или

10.3. ревизорски извештај од независна ревизорска куќа доколку има законска обврска за работењето во претходната година.

(12) Исплатата на откупените земјоделски производи откупувачот е должен да ја изврши во рок од 30 дена од денот на откупот, односно предавање на земјоделскиот производ кај отупувачот, освен за винското грозје кое се исплаќа согласно Закон за виното.

(13) Откупувачот е должен најдоцна до 31 март во тековната година до Министерството да достави податоци за реализиран откуп за претходната календарска година и планирани количини за откуп на земјоделски производи за наредната производна сезона или истите да ги внесе во системот од член 72 став (1) од овој закон.

(14) Откупувачот е должен најдоцна до 15ти во тековниот месец да внесува податоци за реализиран откуп од претходниот месец и податоци за планиран откуп за наредниот месец во системот од член 72 став (1) од овој закон во текот на откупната сезона.

(15) По барање на Министерството откупувачите се должни да достават податоци за реализиран откуп во електронска форма или истите да ги внесат во системот од член 72 став (1) од овој закон и за други земјоделски производи освен наведените во став (12) на овој член во текот на откупот или по завршувањето на откупната сезона.

(16) Земјоделските производи за кои задолжително се доставуваат и внесуваат податоци за откуп согласно став (14) на овој член, видот, формата и содржината на податоците од ставовите (13) и (14) на овој член ги пропишува министерот.

(17) Податоците од ставовите (13) и (14) на овој член можат да бидат користени за потребите на земјоделскиот пазарен информативен систем од член 29 од овој закон.

**Форма и содржина на договор за откуп на земјоделски производи**

**Член 70**

(1) Договорот за откуп на земјоделски производи (во натамошниот текст: договорот) се склучува во писмена форма.

(2) Договорот од став (1) на овој член особено содржи:

1. вид на производ и квалитет;
2. цена и количина на производот;
3. времетраење на договорот;
4. услови и рокови за испорака на земјоделските производи кои се предметот на договорот;
5. начин и рок на плаќање;
6. место на испорака на земјоделскиот производ и
7. одредби за престанување и раскинување на договорот.

(3) Договорот може да се однесува за една или повеќе производни години.

(4) Измена на договорот од став (1) на овој член договорните страни не можат да вршат без согласност на двете договорни страни.

(5) Измена на договорот од став (1) на овој член договорните страни можат да извршат најдоцна еден ден пред предавање на производот од договорот.

(6) Производителот не смее да склучува договор за количини на даден земјоделски производ за кои има склучено договор со друг откупувач.

(7) Цената од став (2) на овој член може да се одреди и како опсег на минимална и максимална цена.

(8) Точниот износ на цената од ставовите (9), (10) и (11) на овој член се утврдува најдоцна на денот на откупот на земјоделските производи во рамките на договорениот обсег имајќи ја предвид пазарната цена на производот.

(9) Во случај кога пазарната цена е до 20% повисока или пониска од договорената цена во рамките на договорениот опсег, откупната цена е максималната или минималната во договорениот опсег.

(10) Во случај кога пазарната цена е повисока над 20% од максимално договорената цена во рамките на договорениот опсег, откупната цена може да се зголеми до 20% од максимално договорената во договорениот опсег.

(11) Во случај кога пазарната цена е пониска над 20% од минимално договорената цена во рамките на договорениот опсег, откупната цена може да се намали до 20% од минимално договорената во договорениот опсег.

**Упис во Регистарот на откупувачи**

**Член 71**

(1) Правните лица поднесуваат барање и потребна документација за докажување на исполнетост на услови до Министерството за запишување во Регистарот на откупувачи на земјоделски производи.

(2) Овластеното службено лице од Министерството кое ја води постапката за упис во регистарот на откупувачи на земјоделски производи е должно во рок од три дена од денот на приемот на барањето од став (1) на овој член по службена должност да поднесе барање за прибавување на документи за исполнетост на условите од член 69 став (8) точка 1 од овој закон до надлежниот јавен орган.

(3) Овластеното службено лице од надлежниот јавен орган од кој се побарани доказите и документите од став (2) на овој член е должно да ги достави во рок од три дена од денот на приемот на барањето.

(4) Министерството донесува решение за упис во регистарот на откупувачи на земјоделски производи односно решение за одбивање на барање за упис во рок од 30 дена од денот на приемот на барањето.

(5) Против решението на Министерството за одбивање на барањето за упис од став (4) на овој член барателот има право на жалба во рок од 15 дена од денот на приемот на решението до Државната комисија за одлучување во управна постапка и постапка од работен однос во втор степен.

(6) Формата и содржината на барањето од став (1) на овој член ги пропишува министерот.

**Начин на водење на Регистарот на откупувачи на земјоделски производи**

**Член 72**

(1) Регистарот на откупувачи на земјоделски производи се води во Министерството во електронска форма со апликативен софтвер за евиденција на податоците од член 69 ставови (13) и (14), член 71 став (2) и од барањето за упис од член 71 од овој закон.

(2) Покрај податоците од став (1) на овој член во Регистарот задолжително се регистрираат сите промени на запишаната состојба.

(3) За промените од став (2) на овој член регистрираните откупувачи се должни да го известат Министерството во рок од 15 дена од денот на настанувањето на промената.

(4) Министерството за земјоделство, шумарство и водостопанство во рок од 30 дена од денот на приемот на барањето за промена донесува решение за упис на промените во регистарот на откупувачи на земјоделски производи.

(5) Државниот инспекторат за земјоделство најмалку еднаш годишно до Министерството доставува записник за исполнетост, односно неисполнетост на условите од членовите 69 и 70 од овој закон, како и за почитување на обврската од став (3) на овој член.

**Бришење од Регистарот на откупувачи на земјоделски производи**

**Член 73**

(1) Министерот со решение ги брише регистрираните откупувачи од Регистарот од член 72 од овој закон во следниве случаи:

* + 1. по писмено барање од органот на управување на регистрираниот откупувач;
    2. при објавување на ликвидација или отворена стечајна постапка;
    3. доколку се утврди дека откупувачот е регистриран врз основа на неточни податоци и
    4. кога ќе престане да ги исполнува условите од член 69 од овој закон и/или кога е доставен записник за неисполнетост на услови од страна на Државниот инспекторат за земјоделство согласно член 72 став (5) од овој закон.

(2) Против решението од став (1) на овој член откупувачот може во рок од 15 дена од денот на приемот на истото да изјави жалба до Државната комисија за одлучување во управна постапка и постапка од работен однос во втор степен.

(3) По правосилноста на решението од став (1) на овој член откупувачот се брише од Регистарот на откупувачи.

**Регистар на увозници на одделни земјоделски производи**

**Член 74**

(1) Правните лица кои увезуваат одделни земјоделски производи (во натамошниот текст: увозници) со цел да ги продаваат во првобитна, доработена или во преработена форма се регистрираат во Регистарот на увозници на одделни земјоделски производи.

(2) Се забранува увоз на одделни земјоделски производи од правните лица кои се запишани во Регистарот на откупувачи на земјоделски производи за време на вршење на откупот на истите земјоделски производи.

(3) Услови за упис во Регистарот на увозници на одделни земјоделски производи се:

1. да имаат соодветна големина на правното лице и шифра на дејност трговија на големо или преработка со земјоделски производи или со запишана општа клаузула за бизнис со регистрирана подружница за дејност трговија на големо или преработка со земјоделски производи или производство на пекарски производи;
2. солвентност во смисла на намирени обврски за откуп на земјоделски производи доколку врши откуп на земјоделски производи согласно склучени договори за откуп;
3. да располагаат со соодветни објекти и опрема за преземање, сортирање, складирање и чување на земјоделски производи;
4. да имаат склучени договори за продажба на увезените земјоделски производи доколку не се наменети за сопствена преработка и
5. да достават податоци за планираните количини на одделни земјоделски производи наменети за увоз и потеклото, односно од која земја се врши увозот.

(4) На барање на Министерството, покрај условите од став (2) на овој член, увозниците треба да достават доказ за ликвидност во работењето во вид на банкарски гаранции.

(5) Поблиските услови, како и потребната документација за докажување на исполнетост на условите од од ставовите (3) и (4) на овој член поблиску ги пропишува министерот.

(6) Условите од став (3) на овој член правните лица ги докажуваат врз основа на следната документација:

1. тековна состојба и доказ дека не е отворена стечајна и ликвидациона постапка издадени од Централен регистар на Република Северна Македонија;
2. доказ за регистрирање во Регистарот на објекти и оператори со храна издадено од Агенција за храна и ветеринарство;
3. потврда за вработени лица од Агенција за вработување;
4. склучени договори за понатамошна продажба со друго правно лице за количините кои не се наменети за преработка за сопствени потреби;
5. доказ дека правното лице располага со соодветни објекти и опрема;
6. доказ дека земјоделските производи наменети за увоз ги исполнуваат условите согласно прописите за безбедност на храна и квалитет на земјоделски производи;
7. доказ за исполнување на минимално техничките услови за вршење на трговија и за почнување со работа на продажен или друг деловен објект;
8. доказ за расположливи финансиски средства за планираниот увоз на одделни земјоделски производи и
9. доказ за намирени обврски за откуп на земјоделски производи доколку врши откуп на земјоделски производи согласно склучени договори за откуп и
10. договори за откуп на земјоделски производи согласно член 70 од овој закон

(7) Начинот на водење и бришење од регистарот на увозници на одделни земјоделски производи се врши согласно со членовите 71, 72, 73 и 75 од овој закон.

(8) Владата на предлог на министерот ги пропишува одделните земјоделски производи од став (1) на овој член.

**Упис во регистар на увозници**

**Член 75**

(1) Увозниците поднесуваат барање и потребна документација за докажување на исполнетост на условите до Министерството за запишување во регистарот на увозници на одделни земјоделски производи.

(2) Формата и содржината на барањето од став (1) на овој член како и потребната документација за докажување на исполнетост на условите од член 74 ставови (3) и (4) од овој закон ги пропишува министерот.

(3) Овластеното службено лице од Министерството кое ја води постапката за упис во регистарот на увозници на одделни земјоделски производи е должно во рок од три дена од денот на приемот на барањето од став (1) на овој член по службена должност да поднесе барање за прибавување на документи за исполнетост на условите од член 74 став (3) точка 1  од овој закон до надлежниот јавен орган.

(4) Овластеното службено лице од надлежниот јавен орган од кој се побарани доказите и документите од став (3) на овој член е должно да ги достави во рок од три дена од денот на приемот на барањето.

(5) Министерството донесува решение за упис во регистарот на увозници на одделни земјоделски производи, односно решение за одбивање на барање за упис во рок од 30 дена од денот на приемот на барањето.

(6) Против решението на Министерството за одбивање на барањето за упис од став (4) на овој член барателот има право на жалба во рок од 15 дена од денот на приемот на решението до Државната комисија за одлучување во управна постапка и постапка од работен однос во втор степен.

**Начин на водење на Регистарот на увозници на одделни земјоделски производи**

**Член 76**

(1) Регистарот на увозници на одделни земјоделски производи се води во електронска форма и ги содржи податоците од член 74 од овој закон и од барањето за упис од член 75 од овој закон.

(2) Покрај податоците од став (1) на овој член во Регистарот задолжително се регистрираат сите промени на запишаната состојба.

(3) Регистрираните увозници се должни секоја календарска година да достават барање за промена на периодот на увоз со податоци за планираниот период на увоз и записник од Државниот инспекторат за земјоделство за исполнетост на условите од член 74 ставови (3) и (4) од овој закон.

(4) За промените од став (2) на овој член регистрираните увозници се должни да го известат Министерството во рок од 15 дена од денот на настанувањето на промената.

(5) Министерството за земјоделство, шумарство и водостопанство во рок од 30 дена од денот на приемот на барањето за промена од ставот (3) на овој член донесува решение за промена на податоци во Регистарот на увозници на одделни земјоделски производи.

(6) Министерството за земјоделство, шумарство и водостопанство врши упис на промените од ставовите (4) и (5) од овој член во Регистарот на увозници на одделни земјоделски производи.

**Оддел 3**

**Мерки за стабилизација на пазарите на земјоделски производи**

**Интервенциски мерки**

**Член 77**

(1) Интервенциските мерки се наменети за стабилизација на пазарите на земјоделски производи и можат да се воведат кога настанува нарушување меѓу понудата и побарувачката на домашниот пазар на земјоделски производи.

(2) Мерките од став (1) на овој член можат да се реализираат по пат на:

1. интервентен откуп и
2. поддршка за складирање.

(3) Мерките од став (2) на овој член се однесуваат на пченица од домашно производство.

(4) Владата на предлог на министерот, може да определи и други земјоделски производи за кои се однесуваат мерките од став (2) на овој член.

**Интервентен откуп**

**Член 78**

(1) Заради стабилизирање и уредување на пазарот со пченица, а за потребите на стоковите резерви, под услови и постапка пропишани со овој закон се врши интервентен откуп на пченица.

(2) Интервентниот откуп може да се врши само на пченица која е произведена во Република Северна Македонија и која ги исполнува условите и критериумите за интервентен откуп пропишани со овој закон.

**Надлежен орган за интервентен откуп**

**Член 79**

(1) Спроведувањето на интервентниот откуп на пченицата го врши Министерството, преку Агенцијата и Агенцијата за стокови резерви.

(2) Агенцијата ја спроведува постапката за избор на прифатливи понудувачи, согласно со одредбите од овој закон.

(3) Агенцијата за стокови резерви склучува договори за набавка на пченица со избраните понудувачи од став (2) на овој член.

(4) Исплатата на средствата за реализација на договорите за набавка на пченица од став (3) на овој член се врши од страна на Агенцијата за стоковни резерви во висина на пазарната цена на пченицата од член 80 од овој закон со средства обезбедени од Буџетот на Република Северна Македонија.

**Интервентна цена**

**Член 80**

(1) Откупот од член 78 од овој закон се врши по интервентна цена.

(2) Владата, на предлог на Министерството, ја утврдува висината на интервентната цена на пченицата во рамките на просечните производни трошоци за производство на килограм пченица за дадената производна сезона зголемени до 25%.

(3) Пазарната цена е просечна месечна откупна цена на пченица на пазарите во Република Северна Македонија која се води согласно со Земјоделскиот пазарен информативен систем.

(4) Доколку пазарната цена на пченицата е повисока од просечните производни трошоци, не се врши интервентен откуп.

(5) Просечните производни трошоци се утврдуваат секоја година врз основа на методологија за пресметка на трошоците за производство на пченица.

(6) Методологијата од став (5) на овој член, ја пропишува министерот.

(7) Разликата меѓу интервентната и пазарната цена за откупената пченица се обезбедува со програмите од член 10 од овој закон.

**Оглас и понуди за интервентен откуп**

**Член 81**

(1) Агенцијата, на барање на Агенцијата за стокови резерви објавува оглас за прибирање на понуди за интервентен откуп на пченица.

(2) Јавниот оглас задолжително содржи:

1. вид и квалитет на пченицата;
2. вкупна количина на пченица која ќе биде откупена;
3. услови кои треба да ги исполнуваат понудувачите во однос на организациона форма и големина на производните капацитети;
4. критериуми за избор на прифатливи понудувачи;
5. локација на складиштата;
6. потребна документација;
7. начин и рок на доставување на понудата и
8. други потребни податоци.

**Услови**

**Член 82**

(1) Право на учество на огласот од член 81 од овој закон имаат земјоделските стопанства регистрирани во ЕРЗС.

(2) Земјоделски стопанства можат да ги понудат само количините на сопствената произведена пченица на површините пријавени во ЕРЗС за дадената производна сезона.

(3) Минималната количина која може да биде понудена од еден понудувач е 10.000 килограми, а максималната 50.000 килограми пченица.

(4) Критериум врз основа на кој ќе се врши изборот на прифатливи понудувачи е времето на поднесување на комплетна понуда.

(5) Во случај на поголем број на прифатливи понуди од огласените количини, се избира понудата на понудувачите кои порано поднеле комплетна понуда во рамките на рокот за поднесување.

**Постапка за избор и известување по понудите за интервентен откуп**

**Член 83**

(1) Директорот на Агенцијата донесува решение за избор на прифатливи понудувачи по објавениот јавен оглас.

(2) Решението од став (1) на овој член задолжително содржи име и презиме на понудувачот, адреса на понудувачот и количина на пченицата за интервентен откуп.

(3) Против решението од став (1) на овој член не е дозволена жалба и истото е конечно во управна постапка.

(4) Против решението од став (1) на овој член може да се поведе управен спор. Поведувањето на управен спор не го одлага извршувањето на решението.

(5) По конечноста на решението од став (1) на овој член Агенцијата за стокови резерви склучува договори за набавка на пченица со избраните понудувачи на пченица за интервентен откуп.

**Поддршка за складирање**

**Член 84**

(1) Поддршка за складирање значи обезбедување на пониска цена за складирање или покривање на трошоците за складирање на одделни земјоделски производи.

(2) Постапката за доделување на финансиската поддршка од став (1) на овој член и потребната документација, корисниците, висина на поддршката, условите за складирање и видот и квалитетот на производите ги пропишува Владата на предлог на министерот.

**Оддел 4**

**Мерки за поттикнување на потрошувачката**

**Училишни шеми за обезбедување на овошје и зеленчук и млеко и млечни производи во воспитно-образовните установи**

**Член 85**

(1) Владата, на предлог на министерот, донесува Национална стратегија за спроведување на училишните шемите за обезбедување на овошје и зеленчук и на млеко и млечни производи во воспитно-образовните установи (во натамошниот текст: Национална стратегија за училишните шеми), за период од шест години.

(2) Националната стратегија за училишните шеми, се изработува во соработка со органите и институциите во чија надлежност е грижата за образовниот процес и здравјето на децата и учениците, врз основа на анализата на здравствените придобивки од примената на училишните шеми.

(3) Национална стратегија за училишните шеми, особено содржи:

1. потребите кои треба да бидат исполнети преку примена на шемитеи нивно рангирање по приоритети;

2. постигнување на очекуваните цели преку утврдени показателите за мерење на нивното достигнување;

3. почетна состојба, согласно која кое ќе биде мерен напредокот во постигнувањето на резултатите од примената на училишните шеми;

4. буџетските средства потребни за реализација на училишните шеми;

5. целни групи;

6. листа на производи што се дистрибуираат преку училишните шеми;

7. целите и содржината на придружните едукативни мерки;

8. спроведување на училишните шеми;

9. процедури за избор на добавувачи/оператори;

10. прифатливи трошоци и

11. административни проверки и мониторинг.

(4) Училишните шеми за обезбедување на овошје и зеленчук и млеко и млечни производи и придружните мерки се финансираат од Буџетот на Република Северна Македонија.

(5) Владата на предлог на Министерството секоја година донесува Програма за реализација на Националната стратегија за училишните шеми.

(6) Министерството доставува годишен извештај за реализација на Стратегијата од став (1) на овој член до Владата, најдоцна до 31 август во тековната година, за претходната училишна година.

**Постапка за спроведување на училишни шеми**

**Член 86**

1. Агенцијата ја спроведува постапката за избор на изведувачи за спроведување на училишните шемите и придружните мерки во воспитно-образовните установи.
2. Агенцијата најдоцна до 31 август секоја година на својата веб страна ја објавува конечната листа на избрани изведувачи на училишните шеми.
3. Поблиските услови, начинот на спроведување на училишните шеми и придружните мерки и исплата на средствата за спроведување на училишните шеми и придружните мерки ги пропишува министерот.
4. Исплата на средствата на избраните изведувачи за набавените производи во рамки на шемите, трошоците за транспорт на производите и трошоците за спроведените придружни мерки ја врши Агенцијата.
5. Агенцијата поднесува годишен извештај за доделената финансиска помош за реализација на мерките од Националната стратегија за училишните шеми до Министерството, најдоцна до 30 јуни во тековната година, за претходната учебна година.

**Оддел 5**

**Пазарни стандарди за одделни категории на земјоделски производи**

**Правила за пуштање во промет**

**Член 87**

(1) Со цел да се подобри конкурентноста и квалитетот на земјоделските производи, како и да се задоволат очекувањата на потрошувачите, се воведуваат пазарни стандарди за одделни категории на земјоделски производи при нивно пуштање во промет.

(2) Пазарните стандарди од став (1) на овој член можат да бидат задолжителни или доброволни и не треба да бидат во спротивност со позитивните законски прописи од областа на безбедност на храна, ветеринарство, фитофармација, зоохигиена, зоотехника и здравје и благосостојба на животните.

(3) Примената на пазарните стандарди за одделни земјоделски производи може да биде условена од моменталната состојба на пазарот, односно од влијанието на примената на стандардот врз трговијата со земјоделските производи.

**Пазарни стандарди за земјоделски производи или категории на производи**

**Член** **88**

(1) Пазарните стандарди од член 87 став (1) од овој закон можат да се применуваат за еден или повеќе од следниве земјоделски производи или категории на производи:

1. свежо овошје и зеленчук;
2. преработено овошје и зеленчук;
3. банани;
4. маслиново масло и трпезни маслинки;
5. живи растенија;
6. јајца;
7. месо од живина;
8. говедско и телешко месо;
9. млеко и млечни производи наменети за човечка исхрана;
10. намазни масти наменети за човечка исхрана и
11. хмељ.

(2) Со цел прилагодување на постојано променливите пазарни услови, надминување на одредени трговски бариери, како и за отстранување на пречките кои оневозможуваат иновација на производите, Владата на предлог на Министерството може да дозволи отстапки од пазарните стандарди при пуштање во промет на одделен земјоделски производ.

(3) Заради потребите од член 87 став (1) од овој закон, Владата на предлог на Министерството може да пропише дополнителни барања од утврдените барања на пазарниот стандард при пуштање во промет на одделен земјоделски производ.

**Опфат на пазарните стандарди**

**Член 89**

(1) Во зависност од видот и категориите на земјоделските производи, пазарните стандарди од член 87 став (1) од овој закон, содржат едно или повеќе правила поврзани со:

1. технички дефиниции, опис на производите и нивно означување;
2. класификација на производите во однос на класа на квалитет, маса, големина, возраст и категорија;
3. видот на производот (растителна сорта или животинска раса или комерцијалниот тип);
4. одредби за задолжително етикетирање на податоци поврзани со утврдените пазарни стандарди;
5. критериуми за изглед, конзистенција, облик, производни карактеристики и процент на содржина на влага;
6. податоци за содржината на состав на производот, односно основните негови компоненти, вклучувајќи ги и додадените соединенија во процесот на производство;
7. податоци за методот на одгледување, односно методот на производтсво, вклучувајчи ги енолошките практики и применети системи за одржливо производство онаму каде се применливи;
8. податоци за берба, транспорт, методи за конзервација, услови за складирање и транспорт;
9. забрани од типот на употреба на одредени соединенија, супстанци или практики при поризводство на одредени производи;
10. специфична употреба на производот и
11. услови за повлекување, чување, уништување или употреба на производите кои не се во согласност со утврдените пазарни стандарди.

(2) При воведување на одреден пазарен стандард, потребно е да се земат во предвид:

1. специфичните карактеристиките на земјоделскиот производ;
2. потребата од производителите да истакнат одредени производни или одгледувачки карактеристики;
3. потребата односно интересот на потрошувачите од аспект на обезбедување соодветни и транспарентни информации за производот, вклучувајќи;
4. расположливите методи за анализа на физичките, хемиските и органолептичките особини на производот;
5. постоечките интернационални стандарди и препораки усвоени од меѓународни тела и
6. потребата од зачувување на автентичноста на одреден производ преку зачувување на неговите основни природни карактеристики.

**Посебни мерки за заштита на пазарот**

**Член 90**

(1) При опасност од сериозни нарушувања на пазарот со земјоделски производи, кои можат да ги загрозат целите на националната земјоделска политика, Владата може да воведе посебни мерки за заштита на пазарот во период додека не помине нарушувањето или опасноста од нарушување на пазарот.

(2) Посебни мерки за заштита на пазарот се:

1. пропишување на дополнителни увозни давачки над минимална цена на граница и
2. врзување на количини на увоз на одредени земјоделски производи со откупот на земјоделски производи произведени во Република Северна Македонија.

(3) Минималната цена на граница од став (2) точка 1 на овој член ја утврдува Владата, на предлог на Министерството, за финансирање за посебни земјоделски производи во услови на нарушување на домашниот пазар.

(4) Владата на предлог на министерот ги утврдува производите и односот на количините од став (2) точка 2 на овој член.

**Глава V**

**ЕКОНОМСКО ЗДРУЖУВАЊЕ НА ЗЕМЈОДЕЛСКИ СТОПАНСТВА И**

**ПРИЗНАЕНИ ОРГАНИЗАЦИИ НА ПРОИЗВОДИТЕЛИ**

**Економско здружување на земјоделски стопанства за заедничко вршење на земјоделска дејност**

**Член 91**

(1) Во насока на остварување на целите и политиките од овој закон земјоделските стопанства можат доброволно да се здружуваат заради остварување на економски интереси.

(2) Здружувањето заради економски интерес на земјоделските стопанства треба да е во насока на остварување на следниве цели:

1. зголемување на ефикасност на земјоделското производството преку оптимизација на производни трошоци и заедничка набавка или производство на материјали за производство;
2. подобрување на пазарната положба на земјоделските стопанства со воведување на заеднички операции за складирање и маркетинг на земјоделски производи или доработка, финализација и дистрибуција на земјоделски производи и
3. воведување и заедничка примена на повисоки стандарди за квалитетот на земјоделските производи.

(3) Поддршката за економско здружување на земјоделски стопанства за заедничко вршење на земјоделска дејност е наменета за:

1. помош за воспоставување на организациони форми на економско здружување на земјоделски стопанства;
2. инвестиции за примена на заеднички производни практики за усогласување на стандардите за квалитетот на земјоделските производи или за производство на земјоделски производи со повисок квалитет;
3. други активности согласно со овој закон;
4. воспоставување на групи на производители и
5. помош за организирање на информативни и промотивни активности за земјоделски производи.

(4) Во согласност со целите од став (2) на овој член организационите форми за економско здружување на земјоделските стопанства се следниве:

1. задруга или правно лице со претежна дејност од областа на земјоделството и основано од носители на земјоделски стопанства регистрирани во ЕРЗС;
2. земјоделска задруга регистрирана согласно со Закон за задругите регистрирани за вршење на земјоделска дејност и евидентирани во Министерството;
3. задруга или правно лице со претежна дејност од областа на земјоделството и основано од носители на земјоделски стопанства регистрирани во ЕРЗС и преработувачки капацитет за преработка на земјоделско-прехранбени производи и
4. правно лице од областа на земјоделството формирани од здружение на земјоделски производители.

(5) Видот на поддршката од став (3) на овој член, видот на корисниците од став (4) на овој член, висината на поддршката и поблиските услови за користење на помошта во насока на остварување на целите од став (2) на овој член и видот на механизмот на поддршка од член 103 и член 147 од овој закон се уредува со програмите од член 10 од овој закон.

(6) Услови за доделување на поддршката од став (3) на овој член се:

1. примена на единствени производни методи со кои се гарантира усогласеност на производниот процес со барањата согласно со стандардите за квалитет;
2. заедничко вршење на производна дејност на земјоделски стопанства за примена на стандарди за квалитет се заснова на спецификација на производ која е верификувана од надлежно независно тело;
3. земјоделскиот производ, произведен согласно со стандарди за квалитет, да е наменет за крајна потрошувачка;
4. применетиот стандард за квалитет е транспарентен за сите и обезбедува следливост на производите и
5. применетиот стандард за квалитет е во согласност со пазарните барања и пазарните можности.

(7) Поддршката од став (3) на овој член се доделува врз основа на одобрен деловен план на организационата форма изготвен за плански период од најмалку пет години.

(8) Во деловниот план треба да се содржани особено следниве активности:

1. инвестициони активности за унапредување на физичкиот потенцијал на организационата форма од став (4) на овој член и/или на земјоделските стопанства - основачи/членови за земјоделско производство и/или за инвестиции во складирање, доработка и маркетинг и
2. информативни и промотивни активности за земјоделските производи кои ги произведува.

(9) Доколку организационата форма е основана за производство на земјоделски производи со повисок квалитет деловниот план треба да предвидува инвестициони активности за достигнување и примена на повисоки стандарди за квалитет од став (12) на овој член и како такви да се препознаени согласно со овој или друг закон.

(10) Земјоделски производи со повисок квалитет се производите кои се произведени со примена на следниве стандарди за:

1. органско производство;
2. гарантирана традиционална посебност;
3. заштита на географски назив и ознака за потекло и
4. вино со географско потекло.

(11) Помошта од став (3) точка 4 на овој член се доделува за организирање на информативни и промотивни активности за земјоделски производи кои ги произведува организационата форма од став (4) на овој член и се однесува за трошоци за саеми, манифестации, промотивна кампања и други трошоци за организирање на информативни и промотивни активности.

(12) Формата, содржината, начинот на запишување, потребната документација и бришење во евиденцијата на земјоделски задруги ги пропишува министерот.

**Добивање статус на признаена организација на производители**

**Член 92**

(1) За остварување на целите од член 2 став (2) од овој закон субјектите од член 91 став (4) можат да се стекнат со статус на признаена организација на производители од страна на Министерството, доколку:

* 1. се формирани за еден од секторите наведени во член 63 од овој закон;
  2. заеднички вршат најмалку една од следните активности:
  3. преработка на земјоделски производи;
  4. дистрибуција, вклучително и преку заеднички платформи за продажба или заеднички превоз;
  5. пакување, етикетирање или рекламирање;
  6. организација на контрола на квалитетот и безбедноста на производството;
  7. користење на опрема или места за складирање;
  8. управување со отпадот што се создава при производството;
  9. снабдување со суровини и/или
  10. други заеднички активности во областа на услугите со цел остварување на една од целите наведени во точка 3 на овој став;
  11. се основани заради остварување на најмалку една од следните цели:
  12. планирање на производството и негово усогласување со потребите на пазарот во поглед на побарувачката и квалитетот;
  13. концентрација на понудата и подобрување на вкупната продажба на производите од членовите на организацијата, вклучително и преку директна продажба;
  14. постигнување на оптимално ниво на производните трошоци, враќање на инвестицијата за исполнување на стандардите за животна средина и благосостојба на животните и стабилизирање на производствените цени;
  15. промовирање и обезбедување техничка помош за употреба на еколошки земјоделски практики, техники на производство и стабилни практики и методи за благосостојба на животните;
  16. спроведување на истражување и развој на иницијативи за одржливи методи на производство, иновативни практики, економска конкурентност и развој на пазарот;
  17. промоција и обезбедување на техничка помош за користење на производствени стандарди, подобрување на квалитетот на производот и развој на производи со заштитена ознака за потекло, заштитена географска ознака или национални ознаки за квалитет;
  18. управување на секундарните поизводи и управување со отпадот, особено со цел да се заштити квалитетот на водата, почвата и пејзажот и зачувување или промовирање на биолошката разновидност;
  19. придонесување за одржливо користење на природните ресурси и ублажување на ефектите од климатските промени,
  20. развој на иницијативи од областа на промоција и маркетинг;
  21. управување на заеднички фондови, финансирани во рамките на програмите и/или
  22. обезбедување на потребната техничка помош за користење на фјучерси пазари и системите за осигурување.

(2) Во признаена организација на производители на земјоделски производи можат да членуваат и физички и правни лица кои не се производители на земјоделски производи, но нивната дејност е поврзана со дејноста на организацијата на производителите.

(3) Организациите на производители може да се здружат и во поширока форма на здружување како: асоцијации на организации на производители на земјоделски производи и меѓугранковни организации.

(4) Признаените организации и асоцијации на производители на земјоделски производи и меѓугранковните организации, можат да користат поддршка согласно овој закон.

**Услови за стекнување статус на признаена организација на производители**

**Член 93**

(1) За стекнување на статус на признаена организација на производители, правното лице од член 92 став (1) од овој закон треба да ги исполнува следниве услови:

1. да е регистрирано како правно лице согласно со Законот за трговските друштва, Закон за здруженија и фондации или Законот за задругите, регистрирани за вршење земјоделска дејност;
2. да има усвоен статут со дефинирани посебни правила за работа за исполнување на целите од член 92 став (1) точка 3 од овој закон;
3. да има најмалку пет члена;
4. да остварува годишен приход од продажба на земјоделски производи од еден од секторите наведени во член 63 од овој закон во износ од најмалку 12.000.000 денари и
5. да се формирани за продажба на еден или повеќе производи од секторите од член 63 од овој закон, произведени од нејзините членови, вклучително и оние производи кои се наменети за преработка.

(2) Организациите на производители на овошје и зеленчук освен условите од став (1) на овој член треба да ги исполнуваат и следните услови:

1. да се основани заради остварување на најмалку една од целите утврдени во член 92 став (1) точка 3 потточка 1, 2, 3 и 5 од овој закон;
2. со нивниот статут да е регулирано дека членовите на организацијата го пласираат целукопното производство исклучиво преку неа;
3. да поседува оперативен фонд и да има изготвено и одобрена или доставена на одобрување оперативна програма за работа и
4. со своето работење да не ја ограничува конкуренцијата на пазарот на одреден производ, односно група на производи на овошје или зеленчук.

(3) Организациите на производители на млеко и млечни производи освен условите од став (1) на овој член треба да ги исполнуваат и следните услови:

1. се основани од производители на млеко и млечни производи, за најмалку една од следниве цели:
   1. обезбедување на планско производство прилагодено на побарувачката, посебно во однос на количина и квалитет;
   2. заедничка понуда и пласман на производите и
   3. оптимизирање на производните трошоци и стабилизација на цените;
2. имаат капацитет за соодветно, навремено и ефективно спроведување на активностите предвидени во статутот и/или
3. нивниот статут да е во согласност со точки 1 и 2 од овој став.

(4) Правното лице од став (1) на овој член статусот на признаена организација на производители го стекнува со денот на уписот во Регистарот на признаени организации на производители кој се води во Министерството.

**Членство во признаена организација на производители**

**Член 94**

(1) Производителот може да членува само во една признаена организација на производители за секој конкретен земјоделски производ.

(2) Членови на признаена организација на производители не можат да членуваат правни лица во кои учеството на државниот капитал е поголем од 25% во вкупниот капитал на правното лице.

(3) Минималниот рок на членство во признаена организацијата на производители е најмалку една година.

.

**Вредност на пазарното производство**

**Член 95**

(1) Вредноста на пазарно производство на признаена организација на производители е вредноста на производството, пласирано на пазар на членовите на организацијата на производители.

(2) Во првата година од основањето на организацијата на производители, вредноста на пазарното производство се пресметува како збир на вредноста на вкупното производство што се продавало во претходната година од страна на одделните членови, а во втората година како вкупен износ на продадени производи во претходната година од страна на организацијата на производители. Вредноста на продаденото производство се докажува преку сметководствена евиденција.

(3) Пресметката на вредноста на пазарното производство од став (1) на овој член е заснована на вредноста на производството, продадено од самата организација на производители, вклучувајќи ги:

1. вредноста на производството на членовите кои ја напуштаат или се приклучуваат кон организацијата на производители и
2. вредноста на споредните и доработените производи на организацијата на производители.

(4) Пресметката од ставовите (2) и (3) на овој член се врши врз основа на вредноста на производството франко утовар од организација на производители, со исклучок на ДДВ и внатрешни транспортни трошоци.

**Статут**

**Член 96**

(1) Статутот на организацијата на производители задолжително содржи:

1. правила во врска со известувањето, производството, маркетингот и заштитата на животната средина;
2. обврска за членовите за припадност во само една организација на производители за соодветниот производ;
3. обврска за членовите за продажба на одреден процент од нивното целокупно производство преку организацијата на производители, а за организациите на производители на овошје и зеленчук, нивното целокупно производство;
4. обврска за членовите за обезбедување на информации по барање на организацијата на производители за статистички цели, особено податоци за засеани/засадени површини, произведени количини, приноси и директна продажба;
5. одредби за финансиски придонеси на членовите за создавање и дополнување на оперативниот фонд и финансирање на организацијата на производители;
6. процедури за донесување, примена и измена на правилата на организацијата на производители;
7. санкции за непочитување на обврските согласно со статутот на организацијата, особено за неисполнување на обврските за плаќање на финансиски придонеси или нарушување на правилата донесени од организацијата на производители;
8. правила за прием на нови членови, особено минимум период на членство, не помалку од една година;
9. сметководствени и буџетски правила неопходни за функционирање на организацијата на производители;
10. одредби за избор, именување и работа на органите на управување на организацијата на производители;
11. одредби за демократско управување со организацијата на производители од страна на нејзините членови кои активно учествуваат во одредувањето на политиките и донесувањето одлуки и
12. други одредби од значење за работа на организацијата на производители.

(2) Статутот на организацијата на производители на овошје и/или зеленчук освен содржината од став (1) на овој член содржи и:

1. одредби за начинот и постапка за донесување одлуки за користење на средствата од оперативниот фонд и
2. одредби за начинот и постапката за демократско донесување на одлуки за користење на средства од оперативниот фонд.

(3) По исклучок на став (1) точка 3 на овој член организацијата на производители на овошје и зеленчук може да содржи и одредби со кои им се дава можност на членовите самостојно да продаваат до 25% од производите што ги произведуваат, а за органски производи до 40% за кои е призната организацијата на производители, во следните случаи:

1. директно од земјоделското стопанство и/или директно на потрошувачите за финална потрошувачка и
2. сопствено производство на производи кои поради нивните карактеристики не се вклучени во трговската дејност на организацијата на производители или претставуваат незначителен дел од обемот на предложеното производство, самостојно или преку друга организација на производители, доколку е предложена од организацијата на производители во којашто членува.

(4) При донесување на одлуки во организацијата на производители, ниеден член не може да поседува повеќе од 40% од правата на глас и акции.

**Постапка за упис**

**Член 97**

(1) Организацијата на производители поднесува барање до Министерството за запишување во Регистарот на признаени организации на производители.

(2) Овластеното службено лице од Министерството кое ја води постапката за упис во Регистарот на признаени организации на производители е должно во рок од три дена од денот на приемот на барањето од став (1) на овој член по службена должност да поднесе барање за прибавување на документи за исполнетост на условите од член 93 став (1) точки 1 и 4 од овој закон до надлежниот јавен орган.

(3) Овластеното службено лице од надлежниот јавен орган од кој се побарани документите од став (2) на овој член е должно да ги достави во рок од три дена од денот на приемот на барањето.

(4) Министерот, формира комисија за проверка на исполнетоста на условите и документите за признавање на организацијата на производители, како и проверка на просториите на организацијата каде ќе се извршува дејноста на организацијата.

(5) Комисијата од став (4) на овој член, е составена од пет члена, од службениците во Министерството.

(6) Најдоцна во рок од три месеци од денот на поднесувањето на барањето, од став (1) на овој член, а врз основа на мислењето на комисијата од став (4) на овој член, министерството ќе донесе решение:

1. за признавање на организацијата на производители и упис во Регистарот на признаени организации на производители или
2. за одбивање на барањето.

(7) Против решението на Министерството од став (6) на овој член барателот има право на жалба во рок од 15 дена од денот на приемот на решението до Државната комисија за одлучување во управна постапка и постапка од работен однос во втор степен.

(8) Поблиските услови и постапката за признавање на организациите на производители, формата и содржината на барањето за признавање и барањето за упис во регистарот, како и потребната документација и проверка на нивната работата, ги пропишува министерот.

**Регистар на признаени организации на производители**

**Член 98**

(1) Регистарот на признаени организации на производители се води во електронска форма и ги содржи податоците од барањето за упис од член 97 од овој закон.

(2) Покрај податоците од став (1) на овој член во Регистарот задолжително се впишуваат сите промени на запишаната состојба.

(3) За промените од став (2) на овој член, признаената организација на производители и групата на производители се должни да го известат Министерството во рок од 15 дена од денот на настанувањето на промената.

**Бришење од Регистарот**

**Член 99**

(1) Министерот со решение ја брише регистрираната организација на производители од Регистарот од член 98 од овој закон во следниве случаи:

1. по писмено барање од органот на управување на организацијата;
2. во случај на престанок на правното лице;
3. при објавување на ликвидација или отворена стечајна постапка;
4. доколку се утврди дека организацијата на производители е регистрирана врз основа на неточни информации;
5. доколку не ја спроведува во целост одобрената оперативна програма и
6. кога ќе престане да ги исполнува условите од член 93 став (1), (2) и (3) од овој закон.

(2) Против решението од став (1) на овој член, организацијата на производители има право на жалба во рок од 15 дена од денот на приемот на решението до Државната комисијата за одлучување во управна постапка и постапка од работен однос во втор степен.

(3) По правосилноста на решението од став (1) на овој член, организацијата на производители се брише од Регистарот.

**Чување на документацијата**

**Член 100**

Признаената организацијата на производители мора да ја чува целокупната документација и доказниот материјал за работењето, особено во врска со исполнувањето на условите за признавање, податоците за членовите, оперативниот план и документацијата за користена финансиска поддршка за времето кога била признаена, најмалку пет години по одземањето на признавањето.

**Национална стратегија за оперативни програми за работа**

**Член 101**

(1) Владата на предлог на министерот донесува Национална стратегија за оперативни програми за работа на организациите на производители за пазарот на овошје и зеленчук и нивните асоцијации.

(2) Стратегијата од став (1) на овој член се донесува за период од пет години за пазарите на овошје и зеленчук, за остварување на најмалку една од целите наведени во член 92 став (1) точка 3 од овој закон.

(3) Стратегијата од став (1) на овој член особено содржи:

1. анализа на тековната состојба во однос на јаки и слаби страни и потенцијалот за развој на пазарот на овошје и зеленчук, и тоа:

* 1. утврдени приоритети, цели, очекувани резултати и квантитативни цели во однос на почетната позиција и
  2. дефинирани инструментите и активностите за постигнување на поставените цели;

2. оправданост на утврдените приоритети;

3. цели на оперативните програми, инструменти за спроведување и показатели за изведба, и тоа:

3.1. критериуми и административни правила за финансирање на активностите и одбегнување на двојно финансирање преку останати мерки на земјоделската и политиката за рурален развој и државната помош во земјоделството;

3.2. специфични информации по видови на мерки/активности, особено инвестиции прифатливи за инвестирање и услови за прифатливост за мерките и активностите насочени кон планирање на производството, подобрување и одржување на квалитетот на производите, подобрување на маркетингот на производите, истражување и експериментално производство, обука и промовирање на пристап до советодавни услуги, спречување и управување со кризи и заштита и унапредување на животната средина;

3.3. максималните износи на средства кои можат да се потрошат на која било индивидуална мерка и/или вид на активност и/или трошок, со цел да се осигури соодветен баланс меѓу различните мерки и активности и

4. следење ипроценка на оперативните програми, и тоа:

4.1. имплементацијата на Националната стратегија од став (1) на овој член, се следи и оценува преку оперативните програми;

4.2. утврдени показатели и тоа: општи показатели, финансиски показатели и показатели за реализирани активности и резултати;

4.3. проценка на оперативните програми преку мониторинг на утврдените показатели и

4.4. следење и проценка со поднесување на извештаи (годишен, среднорочен и завршен) од страна на организациите на производители;

5. одредби со еколошките активности и

6. одредби за можноста од изменување на Националната стратегија согласно увидените потреби но најмногу еднаш годишно.

(4) Надлежен орган за управување, следење и процена на стратегијата од став (1) на овој член е Министерството.

**Оперативен фонд**

**Член 102**

(1) Признаените организации на производители и/или нивните асоцијации за пазарот на овошје и зеленчук, воспоставуваат оперативен фонд кој се финансира од:

* + 1. финансиските придонеси на членовите на организацијата на производители и/или од самата организација на производители во согласност со статутот на организацијата на производители од член 96 од овој закон и
    2. финансиската поддршка од државата која се доделува на признаени организации на производители или нивните асоцијации согласно со член 103 од овој закон.

(2) Оперативните фондови се користат исклучиво за финансирање на одобрените оперативни програми од член 104 од овој закон.

(3) Сите членови производители имаат можност да ги искористат предностите на оперативниот фонд и да учествуваат демократски во одлуките поврзани со користењето на оперативниот фонд на организацијата на производители или асоцијацијата на организации на производители и финансиски придонеси на оперативниот фонд.

(4) Располагањето и управувањето со оперативниот фонд од страна на организациите на производители и/или нивните асоцијации подлежи на ревизија, проверка и контрола на трошоците и приходите на фондот.

**Финансиска поддршка на признаени организации на производители и нивните асоцијации**

**Член 103**

(1) За реализација на своите активности признаените организации на производители за пазарите на овошје и зеленчук и нивните асоцијации може да користат финансиска поддршка врз основа на програма за финансиска поддршка.

(2) Владата на предлог на министерот донесува годишна програма за финансиска поддршка на признаените организации на производители и нивните асоцијации.

(3) Програмата од став (2) на овој член ги содржи финансиски средства за поддршка на реализацијата на оперативните програми на признаените организации на производители и нивните асоцијации, како и начинот на исплата на средствата.

(4) Висината на финансиската поддршка од ставот (1) на овој член за организации на производители е ограничена на 4,1% од вредноста на продаденото производство на организацијата на производители и се користи за покривање на 50% од прифатливите направени трошоци од оперативниот фонд на организацијата на производители за реализација на оперативната програма од членот 105 на овој закон.

(5) Финансиската поддршка од став (4) на овој член се исплаќа еднократно или трократно и тоа најдоцна до 15 октомври во годината која следи по годината на имплементација на оперативната програма.

**Цели и услови на оперативната програма**

**Член 104**

(1) Оперативната програма се донесува за период од три до пет години и содржи најмалку две од целите наведени во член 92 став (2) од овој закон и една од следните наведени цели:

* + 1. планирање на производството и потрошувачката;
    2. подобрување на квалитетот на производот, во свежа или во преработена состојба;
    3. зголемување на трговската вредност на производите;
    4. промоција на производите, во свежа или преработена состојба;
    5. мерки за заштита на животната средина и методи за производство кои придонесуваат за заштита и унапредување на животната средина, вклучително и органското производство и/или
    6. превенција и управување со кризи.

(2) Оперативната програма мора да исполнува најмалку еден од следниве услови:

* + 1. да вклучуваат две или повеќе активности за заштита на животната средина, кои се во насока на поттикнување и поддршка на производни практики за заштита и унапредување на животната средина и/или
    2. најмалку 10% од трошоците на оперативната програма да покриваат активности за заштита на животната средина.

(3) Поддршката за активностите за заштита на животната средина од став (2) на овој член се однесува на надоместокот на дополнителните трошоци и загубениот приход настанати како резултат на реализација на активностите.

(4) Поблиските условите и постапката за одобрување и измени на оперативните програми, висината на финансиската поддршка, реализацијата, како и опфатот и содржината на оперативните програми на организациите на производители на овошје и зеленчук и на нивните асоцијации, ги пропишува министерот.

**Содржина на оперативна програма**

**Член 105**

(1) Оперативните програми особено содржат:

1. опис на почетната состојба, врз основа на основните показатели предвидени во Националната стратегија за оперативни програми;
2. цели на програмата, вклучително и:
   1. појаснување на придонесот кон и усогласеноста со националната стратегија за оперативни програми од член 101 од овој закон;
   2. баланс на активности во рамките на оперативната програма и
   3. опис на целите и нивната мерливост во согласност со целите и показателите дефинирани во Националната стратегија за оперативни програми;
3. детален опис на предвидените мерки, вклучително и:
   1. активности за превенција и управување со кризи и
   2. средства за остварување на предвидените мерки за секоја година од реализација на програмата;
4. временската рамка за реализација на активностите од оперативната програма и
5. финансиските аспекти на оперативната програма, особено:
   1. методот на пресметка и нивото на финансиско учество;
   2. процедурата за финансирање на оперативниот фонд;
   3. информациите потребни за оправдување на различни големини на учества и
   4. буџетот и временската рамка за реализација на активностите и мерките за секоја година од реализацијата на програмата.

(2) Предмет на финансиска поддршка се активности од оперативните програми кои се предвидени за финансирање согласно со националната стратегија за оперативни програми.

(3) Предмет на финансиска поддршка се само мерките и активностите од оперативната програма кои се насочени кон производи за кои организацијата на производители е регистрирана.

**Одобрување на оперативна програма и финансиска поддршка**

**Член** **106**

(1) Признаените организации на производители на овошје и зеленчук и/или нивните асоцијации, до Министерството доставуваат барање за одобрување и предлог на оперативна програма.

(2) Кон барањето за одобрување и предлог оперативната програма од став (1) на овој член се доставува и:

1. доказ за воспоставување на оперативен фонд на организацијата на производители;
2. процена на износот на оперативниот фонд за секоја година;
3. висината на трошоците за тековната и претходната година;
4. процена за обемот на производството во наредната година и
5. изјава од правното лице и организацијата од став (1) на овој член дека не користи други средства од Буџетот на Република Северна Македонија, за финансирање на оперативната програма.

(3) Барањето за одобрување од став (1) на овој член може да се поднесе истовремено со поднесувањето на барањето за признавање на организација на производители.

(4) Барањето за одобрување и предлогот на оперативната програма од став (1) на овој член се доставуваат најдоцна до 15 септември во годината која и претходи на годината во која истите ќе се спроведуваат.

(5) За оценување на оперативната програма, министерот формира Комисија составена од 5 члена која:

1. ја проверува доставената оперативната програма на организација на производители и придружната документација;
2. ја утврдува веродостојност на дадените податоци и информации во оперативната програма и придружната документација на организацијата на производители;
3. ја утврдува соодветноста на предвидените мерки и активности во оперативна програма на организацијата на производители во однос на Национална стратегија за оперативни програми на организациите на производители од член 101 од овој закон и
4. ја утврдува обезбеденоста со финансиски средства за нејзина реализација.

(6) Комисијата од став (5) на овој член изготвува извештај со оцена на оперативната програма и мислење за одобрување, измена или одбивање на оперативната програма на организацијата на производители.

(7) Со оцената на оперативната програма од став (6) на овој член, Комисијата потврдува дека:

1. целите на оперативната програма се мерливи, односно дека истите ќе се постигнат преку понудените активности во програмата;

2. активностите за кои се бара помош се во согласност со позитивното законодавство, програмите за државна помош за руралниот развој и утврдените стандарди и

3. активностите и трошоците се во рамките на содржината на Националната стратегија за оперативните програми.

(8) Врз основа на постапката од став (5) на овој член и мислењето од став (6) на овој член, министерот донесува решение, со кое:

1. ја одобрува оперативната програма на организацијата на производители;
2. ја враќа оперативната програма за изменување и дополнување во рок од 15 дена од страна на подносителот или
3. ја одбива оперативната програма.

(9) Решението од став (8) точки 1 и 3 на овој член се донесува најдоцна до 15 декември во годината во која е поднесено барањето за одобрување на оперативната програма, а решението од став (8) точка 2 на овој член во рок од 30 дена од денот на поднесувањето на барањето за одобрување.

(10) Одобрените оперативни програми можат да се менуваат и/или дополнуваат на барање на организациите на производители и нивните асоцијации најмногу еднаш годишно и не подоцна од 30 септември во тековната за наредната година.

**Одобрување и исплата на финансиска поддршка за оперативна програма**

**Член 107**

(1) Признаените организации на производители и/или нивните асоцијации поднесуваат барање за финансиска поддршка до Агенцијата по одобрена оперативна програма, најдоцна до 15 февруари во годината за која се бара поддршката.

(2) Кон барањето од став (1) на овој член се доставува и:

1. решение за упис во Регистарот на признаени организации на производители;
2. решение за одобрување на оперативната програма;
3. податоци висината на финансиската поддршката која се бара;
4. податоци за вредноста на реализираното производство;
5. податоци за финансиските придонеси од членовите на организацијата на производители и од самата организација во оперативниот фонд;
6. изјава од организацијата на производители дека во текот на наредните пет години нема да отуѓува, да ги дава под лизинг или изнајмување или да ги дава бесплатно на користење објектите кои биле предмет на финансирање со оперативната програма на лица кои не се нејзини членови;
7. податоци за направените трошоци во врска со оперативната програма и
8. изјава од организацијата на производители дека нема друго финансирање од Буџетот на Република Северна Македонија во однос на трошоците за активностите од оперативната програма.

(3) Барањето од став (1) на овој член може да содржи и трошоци кои се програмирани, но не се реализирани, доколку се докаже дека:

1. соодветните активности не можеле да се изведат најдоцна до 31 декември во годината на спроведување на оперативната програма од причини кои се вон контрола на соодветната организација на производители;
2. активностите можат да се изведат најдоцна до 30 април следната година и
3. се резервирани соодветни средства за реализација на овие активности во оперативниот фонд на организацијата на производители.

(4) Онаму каде што барањата се доставени по датумот наведен во став (1) на овој член, поддршката се намалува за 1% за секој ден задоцнување.

(5) Агенцијата ја известува признаената организација на производители и/или асоцијацијата за проценетиот износ на финансиска поддршка во согласност со член 103 од овој закон, најдоцна до 15 мај во годината за која се бара поддршката.

(6) Агенцијата ја исплаќа финансиската поддршка за признаените организации на производители врз основа на реално направените прифатливи трошоци од оперативниот фонд на признаената организација на производители во согласност со член 49 од овој закон, за реализација на мерките и активностите на оперативните програми на признаените организации на производители одобрени во согласност со член 106 од овој закон.

(7) Финансиската поддршка за трошоците од став (3) на овој член се исплаќаат само доколку се обезбеди доказ дека трошокот е реализиран најдоцна до 30 април во годината во која програмскиот трошок бил програмиран.

(8) Агенцијата ја исплатува финансиската поддршка на признаената организација на производители најдоцна до 15 октомври во годината по годината на реализацијата на оперативната програма, одобрена согласно со член 106 од овој закон.

**Намалување на исплата на финансиска поддршка за оперативна програма**

**Член 108**

(1) Доколку при обработка на барањето за исплата Агенцијата утврди дека побараниот износ го надминува прифатливиот износ за повеќе од 3%, висината на поддршката која ќе се исплати на организацијата на производители ќе се намали.

(2) Висината на поддршката од став (1) на овој член се пресметува со одбивање од прифатливиот износ на разликата од побараниот и прифатливиот износ.

(3) Доколку се утврди дека организацијата на производители намерно направила погрешно декларирање, соодветната активност ќе биде исклучена од поддршката на оперативната програма, а исплатените средства за таа активност организацијата треба да ги врати.

(4) Ако до крајот на оперативната програма не се реализираат 10 % од вкупните трошоците за еколошки активности од вкупната вредност на помошта за последната година, висината на средствата на оперативната програма се намалуваат пропорционално на висината на трошоците за еколошки активности кои не се реализирани во рамки на програмата.

**Враќање на финансиска поддршка за оперативна програма**

**Член 109**

(1) Признаената организација на производители е должна да ја врати исплатената финансиска поддршка по тековната оперативна програма заедно со законска казнена камата во случај кога организацијата на производители е избришана од Регистарот на признаени организации на производители.

(2) Постапката за повраток на неправилно исплатени средства се врши во согласност со одредбите од Законот за основање на Агенцијата за финансиска поддршка во земјоделството и руралниот развој.

(3) Обврската за наплата на законската казнена камата настанува од моментот на доставувањето на решението за поврат на финансиската поддршка.

**Извештаи за спроведување на оперативната програма**

**Член 110**

(1) Признаената организација на производители е должна да доставува годишен извештај за спроведувањето на оперативната програма до Агенцијата.

(2) Извештајот од став (1) на овој член особено содржи:

1. оперативната програма која е спроведена во претходната година;
2. значајни измени и дополнувања на оперативната програма и
3. разлика меѓу остварената финансиска поддршка и финансиската поддршка која е побарана.

(3) За секоја спроведена оперативна програма годишниот извештај треба да укаже на:

1. постигнувањата и резултатите од оперативната програма засновани на показателите утврдени со Националната стратегија за оперативни програми и
2. преглед на главните проблеми кои произлегуваат при управувањето со оперативната програма и секоја мерка преземена за обезбедување на квалитетот и ефективноста во спроведувањето на оперативната програма.

(4) Во последната година од примената на оперативната програма, организацијата на производители наместо годишен извештај доставува завршен извештај за спроведување на оперативната програма.

(5) Завршниот извештај од став (4) на овој член, содржи податоци за:

1. степенот на остварување на целите утврдени во оперативните програми и
2. промените на активностите и/или методите и факторите кои придонеле за успехот или неуспехот на спроведувањето на оперативната програма кои ќе се земат предвид при изготвувањето на следните програми, или кога тековните оперативни програми ќе се менуваат.

(6) Доколку признаената организација на производители не постапува согласно со одредбите од ставовите (1), (2), (3), (4) и (5) на овој член и не ги доставува бараните извештаи или истите се утврдат како несоодветни, Агенцијата нема да ја изврши исплатата на оперативната програма за наредната година.

**Следење и процена на оперативните програми**

**Член 111**

(1) За следење и процена на оперативните програми преку утврдените показатели во Националната стратегија за оперативни програми, признаените организации на производители воспоставуваат систем за собирање, евидентирање и зачувување на информации потребни за следење на показателите.

(2) Резултатите од следењето на оперативната програма се користат за:

1. верификување на квалитетот на спроведувањето на програмата;
2. идентификација на потреби за прилагодувања или измени на оперативната програма насочени кон остварување на целите на програмата или подобрување на управувањето со програмата, вклучително и финансиското управување и
3. исполнување на барањата за известување во однос на спроведување на оперативната програма.

(3) Информациите за резултатите од активностите на следење ќе се вклучат во секој годишен извештај од член 110 став (1) од овој закон.

(4) Процената се дава во форма на извештај во претпоследната година на спроведување на оперативната програма во кој се разгледува постигнатиот напредок во однос на општите цели на програмата.

(5) Резултатите добиени од процената се користат за:

1. подобрување на квалитетот на оперативните програми управувани од страна на организација на производители;
2. идентификација на можни или значителни промени на оперативните програми и
3. извлекување на лекции корисни за подобрување на квалитетот, ефикасноста и ефективноста на идните оперативни програми управувани од страна на признаени организации на производители.

(6) Среднорочниот извештај за процена се изготвува во текот на спроведувањето на оперативната програма, а информациите од извештајот и постигнатите резултати ќе се земат предвид при подготовката на следните оперативни програми.

(7) Среднорочниот извештај за процена ќе се додаде кон годишниот извештај од член 110 став (1) од овој закон.

**Следење и процена на Националната стратегија за оперативни програми**

**Член 112**

(1) Следење и процена на Националната стратегија за оперативни програми, согласно со показателите утврдени во неа, се врши преку собирање, евидентирање и зачувување на податоците во електронска форма потребни за следење на показателите.

(2) Податоците и информациите се доставуваат од страна на организациите на производители со цел следење и процена на оперативните програми согласно со член 111 од овој закон.

(3) Следењето се врши за проценка на напредокот направен за остварување на специфичните цели утврдени во Националната стратегија и се спроведува врз основа на финансиските показатели, показателите за спроведувањето и показателите од резултатите согласно информациите од годишните извештаи доставени од организациите на производители согласно член 110 од овој закон.

(4) Резултатите од следењето на Националната стратегија за оперативни програми се користат за:

1. верификувањето на квалитетот на спроведувањето на оперативните програми;
2. идентификација на потреби за прилагодувања или измена на Националната стратегија за оперативни програми насочени кон остварување на целите на стратегијата или подобрување на управувањето со спроведувањето на стратегијата, вклучително и финансиското управување на оперативните програми.

(5) Министерството подготвува годишен извештај за следење и реализација на Националната стратегија за оперативни програми и истиот го доставува до Владата најдоцна до 31 март во тековната за претходната година.

(6) За утврдување на напредокот на севкупните цели од Националната стратегија за оперативни програми се спроведува процена на резултатите од спроведувањето. Процената се врши врз основа на информациите обезбедени од среднорочната процена на оперативните програми, годишните извештаи за спроведување на оперативните програми, напредокот и завршниот извештај доставени од страна на организациите на производители согласно член 110 од овој закон.

(7) Резултатите од процената на Националната стратегија се користат за:

1. подобрување на квалитетот на реализација на стратегијата;
2. идентификација на потреби за промени во стратегијата и
3. препораки за подобрување на спроведувањето на Националната стратегија.

(8) Процената на Националната стратегија за оперативни програми започнува од третата година од нејзиното донесување, при што се земаат во предвид и податоците од посебниот извештај за процена кој ќе биде прилог на годишниот извештај од истата година.

(9) Посебниот извештај од став (8) на овој член, особено ги содржи:

1. степенот на искористување на буџетските средства;
2. ефикасноста и ефективноста на спроведените оперативни програми и ефектите и влијанието на оперативните програми, во однос на целите и насоките утврдени во Националната стратегија за оперативни програми и останатите цели од член 2 од овој закон и
3. препораки за подобрување на квалитетот на идните национални стратегии, особено во идентификацијата на можните недостатоци при дефинирање на целите, насоките и мерките кои се прифатливи за поддршка, или потребите за дефинирање на нови инструменти.

**Меѓугранкови организации на производители**

**Член 113**

**(1) Меѓугранкови организации се повисока форма на здружување на организациите на производители со трговски друштва и други правни лица во еден од секторите од член 63 од овој закон.**

**(2) Меѓугранковите организации можат да се признаат доколку ги исполнуваат следните услови:**

1. **да се составени од претставници на различни гранки во еден или повеќе од наведените сектори, со задолжително учество на производители и трговци и/или преработувачи на производи од соодветниот сектор;**
2. **да се формирани на иницијатива на организациите на производители или на нивните асоцијации;**
3. **да имаат најмалку три члена;**
4. **да опфаќаат најмалку една третина од производството и/или трговијата, и /или преработката во соодветниот регион или на целата територија на Република Северна Македонија и**
5. **да имаат конкретна цел, земајќи ги предвид интересите на своите членови и потрошувачи, кои може да вклучуваат, една или повеќе од наведените цели:**

**5.1. зголемување на транспарентноста на производството и пласирање на пазарот, преку објавување на собрани статистички податоци за трошоци за производство, цени, индекси на цени, обем и времетраење на договори кои претходно биле склучени, анализи за идни развојни пазарни процеси на регионално, национално или меѓународно ниво;**

**5.2. планирање на производствениот потенцијал;**

**5.3. координирање за подобро пласирање на производите на пазарот, особено преку истражувања и испитувања на пазарот;**

**5.4. испитување на потенцијалните извозни пазари;**

**5.5. воспоставување на стандардни формулари за склучување на договори за продажба на земјоделски производи на купувачи и/или понуда на преработени производи на дистрибутери и трговци во малопродажба, земајќи ја предвид потребата да се постигнат подобри пазарни конкурентни услови и да се избегне нарушување на пазарот;**

**5.6. подобро искористување на потенцијалот на производите, од аспект на развивање на иницијативи за зајакнување на економска конкурентност и иновации;**

**5.7. анализа на истражувања за воведување на промени, рационализирање, подобрување и прилагодување на производството, како и, преработка на производите и нивно пласирање на пазарот за добивање на производи кои ги исполнуваат барањата на пазарот (вкусовите и очекувањата на потрошувачите, квалитетот на производите, вклучувајќи ги посебните карактеристики на производите со заштитена ознака на потекло или заштитена географска ознака и заштитата на животната средина);**

**5.8. ограничување на употребата на производи за заштита на здравјето на животните или производи за заштита на растенијата, информирање за квалитетот и безбедноста на производите и заштита на почвите и водите со цел зголемување на безбедноста на храната, особено преку следење на потеклото на производите и подобрување на здравјето и благосостојбата на животните;**

**5.9. развивање на методи и инструменти за подобрување на квалитетот на производите во сите фази на производството и, каде што е применливо, на преработката и пласирањето на пазарот;**

**5.10. преземање на активности за поткрепување, заштита и подобрување на органското земјоделство и ознаките на потекло, етикетите за квалитет и географски ознаки;**

**5.11. промовирање и спроведување на истражувања во однос на интегрирано, одржливо производство или на други еколошки методи на производство;**

**5.12. поттикнување на здравата и одговорна потрошувачка на производи на домашниот пазар;**

**5.13. промовирање на потрошувачката и/или на обезбедувањето на информации во врска со производите на внатрешниот пазар и надворешните пазари;**

**5.14. управување со нус-производи и намалување на управувањето со отпадот и/или**

**5.15. промовирање на интегрирано производство или други еколошки методи на производство.**

**(2) Во случај на нарушување на конкуренцијата или нарушувања на пазарот, Министерството може да одбие да признае меѓугранкова организација.**

**Признавање на меѓугранкови организации**

**Член 114**

**(1) Признавањето на меѓугранковите организации се врши врз основа на поднесено барање за признавање, доколку:**

1. **ги исполнуваат условите од член 113 став (2) од овој закон;**
2. **ги извршуваат своите активности на еден или повеќе региони од предвидената територија;**
3. **ги прецизираат сите економските активности кои планираат да ги реализираат и**
4. **не се директно вклучени во производство, преработка или трговија.**

**(2) Одредбите од членот 97 од овој закон, соодветно се применуваат и за постапката на признавање на меѓугранковите организации.**

**Контрола на барања за финансиска поддршка за организации на производители**

**Член 115**

(1) Под контрола на барањата за финансиска поддршка за организации на производители се подразбира административна контрола и контрола на самото место.

(2) Административната контрола ја врши Министерството, а контролата на самото место ја врши Агенцијата.

(3) Контролите од став (1) на овој член се извршуваат заради утврдување на усогласеност на податоците од барањето со условите од 93 од овој закон за доделување на финансиска поддршка за организации за производители.

(4) Барањето за помош ќе биде одбиено доколку организацијата на производители, нејзин член или претставник спречува реализација на проверка на самото место.

**Административни контроли на барања за финансиска поддршка за организации на производители**

**Член 116**

(1) Овластените службени лица од Министерството ги вршат административни контроли на сите одобрени барања за поддршка и исплата на финансиски средства на организациите на производители и нивните асоцијации.

(2) За преземените активности, мерките и забелешки при вршење на административната контрола од став (1) на овој член се евидентираат од овластените службени лица.

(3) Формата, содржината и начинот на водењето на евиденцијата на податоците добиени при административните контроли ја пропишува министерот.

**Контроли на самото место на барања за финансиска поддршка за признаени организации на производители**

**Член 117**

(1) По секоја извршена контрола на самото место, овластеното службено лице од Агенцијата составува записник кој особено содржи податоци за:

1. поднесеното барање и доделената помош;
2. лицата кои биле присутни;
3. контролираните активности, мерки и документи и
4. резултатите од контролата.

(2) Одговорното лице на организацијата на производители го потпишува записникот со што ја потврдува својата присутност и ги дополнува своите забелешки доколку ги има.

(3) Доколку со спроведената контрола се утврдени нерегуларности, на организацијата на производители и се дава копија од записникот.

(4) За намерата за извршување на контрола на самото место може да се даде претходно известување до организацијата на производители, под услов да не се загрози целта на контролата. Претходното известување ќе биде ограничено на период не подолг од 48 часа пред извршување на контролата.

(5) Контролите на самото место на овој член и останатите контроли на самото место наведени во овој закон можат да се спроведуваат истовремено.

(6) Образецот на записникот од став (1) на овој член го пропишува директорот на Агенцијата.

(7) По потреба и Министерството може да изврши контрола на самото место.

**Контроли за стекнување статус на признаени организации на производители и одобрувања на оперативни програми**

**Член 118**

(1) Пред стекнување на статус на организација на производители, Министерството спроведува административна контрола на самото место на организацијата на производители со цел да се утврди исполнувањето на условите за признавање од член 93 од овој закон.

(2) Административната контрола се врши на самото место најмалку на период од пет години, а по потреба и почесто. Административната контрола се врши и на организациите на производители или асоцијациите на организации на производители кои не спроведуваат оперативна програма, како и на меѓугранковите организации.

(3) Пред одобрувањето на оперативната програма, Министерството спроведува административна контрола на самото место на организацијата на производители со цел да се утврди:

1. точноста на податоците обезбедени согласно со член 106 став (2) од овој закон;
2. усогласеноста со целите од Националната стратегија од член 101 од овој закон;
3. прифатливоста на активностите и предложените трошоци;
4. конзистентноста и техничкиот квалитет на предвидените активности во програмата, оправданоста на прогнозите и на планот за помош, како и планирањето на неговата имплементација;
5. мерливост на целите, нивна следливост и остварливост преку предвидените активности и
6. усогласеност на активностите од оперативната програма за кои се бара финансиска помош особено со законите од областа на јавните набавки, државната помош и заштита на конкуренцијата.

**Контроли на барањата за финансиска поддршка за оперативни програми**

**Член 119**

(1) Контролите на барањата за финансиска поддршка за оперативни програми се вршат преку административните проверки на барањата за помош и контроли на самото место на организациите на производители и особено се однесуваат на:

1. усогласеност со условите за признавање за соодветната година и
2. употребата на оперативните фондови во соодветната година, вклучително и декларираните трошоци.

(2) Административните проверки на барањата за помош особено вклучуваат верификација на:

1. годишниот или, онаму каде што е можно, конечниот извештај доставен заедно со барањето за финансиска помош за оперативната програма;
2. вредноста на реализираното производство, придонесите во оперативниот фонд и направените трошоци;
3. доставувањето на производите и услугите и веродостојноста на бараните трошоци;
4. усогласеноста на реализираните активности со истите одобрени во рамките на оперативната програма и
5. почитувањето на соодветните финансиски или останати ограничувања.

(3) Исплатите финансирани од оперативната програма се документирани со фактури и други документи на име на организацијата на производители, кои потврдуваат дека исплатата е направена.

(4) За потребите за верификување на барањето за финансиска поддршка од член 107 став (1) од овој закон, Агенцијата спроведува контроли на самото место на организациите на производители со цел да утврди усогласеноста со условите за одобрување на барањето или за нејзиниот остаток за соодветната година.

(5) Контролите од став (1) на овој член се спроведуваат на репрезентативен примерок од барањата секоја година. Репрезентативниот примерок опфаќа најмалку 30% од вкупниот износ, водејќи сметка секоја организација на производители да биде посетена најмалку еднаш во период од три години и да се направи најмалку една проверка на секоја организација на производители пред исплатата на помошта за последната година од оперативната програма на организацијата.

(6) Доколку со проверките од став (1) на овој член се утврдат нерегуларности се спроведуваат дополнителни проверки во текот на истата година и се зголемува процентот на барањата кои ќе се проверат во наредната година.

(7) Агенцијата ги избира организациите на производители кои ќе бидат контролирани врз основа на анализа на ризикот, која особено го зема предвид следново:

1. износот на помошта;
2. резултатите од проверките во претходните години;
3. случаен избор и
4. други параметри.

**Контроли на самото место за мерки и активности од оперативните програми**

**Член 120**

(1) Агенцијата, преку контролата на самото место на преземените мерки и активности во рамки на оперативните програми, особено утврдува:

1. спроведување на мерките и активностите содржани во оперативната програма;
2. дека спроведувањето или намерата за спроведување на активноста е во согласност со одобрениот опис во оперативната програма;
3. дека направениот трошок може да се поддржи со сметководствени или други документи и истиот одговара на одобрените спецификации;
4. вредноста на реализираното производство и приходи во оперативниот фонд;
5. користењето на оперативниот фонд и
6. целокупната испорака на производите од членовите, испораката на услугите и точноста на прикажаните трошоци.

(2) Вредноста на реализираното производство се утврдува врз основа на податоците од сметководствениот систем кој е задолжителен согласно со закон.

(3) Освен во исклучителни случаи, контролата на самото место вклучува и посета на активноста или, доколку активноста е од нематеријален карактер, посета на изведувачот на активноста.

(4) Контролата на самото место од став (1) на овој член ги вклучува сите определби и обврски на организацијата на производители или нејзините членови кои можат да се проверат во времето на посетата.

**Глава VI**

**ПОЛИТИКА ЗА РУРАЛЕН РАЗВОЈ**

**Рурални средини, рурални заедници и рурални региони**

**Член 121**

(1) Рурална средина е подрачје на општина во Република Северна Македонија во која ниедно населено место во општината нема повеќе од 30.000 жители согласно со националниот попис на населението и домаќинствата во Република Северна Македонија или со густина на населеност помала или еднаква на 150 жители на квадратен километар на подрачје на општина.

(2) Во општините каде што едно или повеќе населени места имаат повеќе од 30.000 жители или густината на населеност е поголема од 150 жители на квадратен километар, за рурални средини се сметаат само териториите на населените места во општината кои ги исполнуваат критериумите од став (1) на овој член.

(3) Населените места во руралните средини од ставовите (1) и (2) на овој член се рурални заедници.

(4) Руралните заедници од став (3) на овој член се делат на следниве категории:

1. недостапни рурални заедници, врз основа на оддалеченост од најблиската градска населба;
2. заостанати рурални заедници, врз основа на бројот на работоспособното население ангажирано во земјоделска дејност, бројот на активни трговски друштва во однос на пасивни трговски друштва или невработеноста во однос на националниот просек и
3. депопулациони рурални заедници каде што бројот на жители е помал од 150 согласно со националниот попис на населението и домаќинствата во Република Северна Македонија.

(5) Критериумите од ставовите (1), (2) и (4) на овој член поблиску ги пропишува министерот и објавува список на руралните средини и руралните заедници во Република Северна Македонија во „Службен весник на Република Северна Македонија“. Една рурална заедница може да биде категоризирана во повеќе категории врз основа на став (4) на овој член.

(6) Доколку повеќе рурални заедници кои граничат меѓу себе и заедно можат да формираат една географска територија со големина која не надминува 4% од вкупната територија на Република Северна Македонија се категоризирани во најмалку две од категориите од став (4) на овој член, руралниот регион се прогласува со посебен закон.

**Подрачја со природни и други специфични ограничувања за земјоделска дејност**

**Член 122**

(1) Подрачја со природни и други специфични ограничувања за земјоделска дејност се подрачја со природни и непогодности кои произлегуваат од неповолни климатски услови, висок степен на нагиб на земјоделско земјиште, надморска височина, ниска продуктивност на почвата, или поради специфични непогодности кои ја намалуваат можноста за ефикасно користење на земјоделско земјиште и вршењето на земјоделска дејност.

(2) Согласно со видот на непогодности од став (1) на овој член, подрачјата со природни и други специфични ограничувања за земјоделска дејност се делат на следниве категории:

1. планински подрачја;
2. подрачја со природни непогодности и
3. подрачја со специфични непогодности.

(3) Планински подрачја се подрачја кои се наоѓаат над 700 м надморска висина, каде што природните непогодности се предизвикани од посебните климатски услови на големата надморска висина и висок степен на нагиб на земјоделското земјиште.

(4) Подрачја со природни непогодности се подрачја под 700 м надморска висина, каде што природните непогодности се предизвикани од климатските услови или нагибот на земјоделското земјиште или ниската продуктивност на почвата. За подрачја со природни непогодности може да се сметаат и ерозивните подрачја, подрачја подложни на сезонски поплави и бари, трстици и мочуришта.

(5) Подрачја со специфични непогодности се депопулациони рурални заедници од член 121 од овој закон. За подрачја со специфични непогодности се сметаат и подрачјата во кои вршењето на земјоделска дејност е ограничено во интерес на заштита на животната средина, природата и биолошката разновидност врз основа на законите од областа на заштита и унапредување на животната средина и природата.

(6) Подрачјата од став (2) точки 2 и 3 на овој член може да се дефинираат за целото обработливо земјоделско земјиште на подрачјето на општината. Подрачјата од став (2) на овој член може да се дефинираат на подрачје на населено место.

(7) Земјоделското земјиште под наводнување не спаѓа во категориите од став (2) точки 2 и 3 на овој член.

(8) Владата на предлог на министерот ги пропишува поблиските критериумите од ставовите (4) и (5) на овој член за дефинирање на подрачјата од став (2) точки 2 и 3 на овој член, како и условите за определување на целото обработливо земјоделско земјиште на подрачје на општината во категориите од став (2) точки 2 и 3 на овој член.

(9) Врз основа на критериумите од ставовите (3) и (8) на овој член министерот објавува список на планински подрачја во Република Северна Македонија, список на подрачја со природни непогодности во Република Северна Македонија и список на подрачја со специфични непогодности во Република Северна Македонија во „Службен весник на Република Северна Македонија“.

**Национална мрежа за рурален развој**

**Член 123**

(1) Национална мрежа за рурален развој претставува платформа за воспоставување на партнерство со сите заинтересирани страни кои дејствуваат во земјоделството и руралните средини за потребите на планирањето, следењето и спроведувањето на политиката за земјоделство и рурален развој.

(2) Воспоставувањето на партнерство ги има следните цели:

1. да се зголеми вклученоста на сите релевантни засегнати страни во спроведувањето на политиките од националната стратегија од член 7 од овој закон;
2. да обезбеди поддршка на надлежните органи при подготовката и спроведувањето на политиките за земјоделство и рурален развој од националната стратегија од член 7 од овој закон;
3. да придонесе кон подобрување на квалитетот на спроведување на политиките од националната стратегија од член 7 од овој закон;
4. да придонесе кон информирање на јавноста и потенцијалните корисници за можностите за финансирање и
5. да поттикне иновации во земјоделството и руралниот развој и да поддржи вклученост на ранливите групи, како и дисеминација на размена на знаење и стекнување знаење.

(3) Задачите на Националната мрежа за постигнување на целите наведени во став (2) на овој член се следните:

1. собирање, анализа и ширење на информации за спроведување на политиката за земјоделство и рурален развој, како и анализа на развојот во земјоделските и руралните средини релевантни за специфичните цели утврдени во националната стратегија;
2. создавање платформи, форуми и настани за размена на искуства помеѓу засегнатите страни и партнерското учење;
3. учество во подготовката на актите кои ја уредуваат политиката за земјоделство и рурален развој;
4. поддршка на проекти за соработка меѓу оперативните групи ЕПИ, локалните акциски групи или слични локални структури за развој, вклучувајќи ја и прекугранична соработка;
5. поврзување кон други стратегии или активности кои се спроведуваат од локалните акциски групи, оперативните групи и останати мрежи и
6. учествува во активностите на Европската мрежа на ЗЗП.

(4) Воспоставувањето, организацијата, членството и работата, начинот и условите за финансирање на работата и активностите, прифатливите трошоци, висината на финансирањето и дополнителните услови на Националната мрежа за земјоделство и рурален развој на предлог на Министерството ги пропишува Владата.

(5) Министерството обезбедува административна и техничка поддршка за работата на Националната мрежа.

(6) За членовите на секретаријатот на Националната мрежа во месецот кога има одржана седница им следува надомест во висина од една половина од просечна нето плата исплатена во претходната година во Република Северна Македонија, најмногу два пати годишно.

(7) На членовите на Управниот одбор на Националната мрежа во месецот кога има одржана седница им следува надомест во висина од една третина од просечна нето плата исплатена во претходната година во Република Северна Македонија, најмногу два пати годишно.

**ЛИДЕР**

**Член 124**

1. ЛИДЕР е пристап на локалeн развој заснован на иницијативи од локални чинители преку локални акциони групи.
2. ЛИДЕР се спроведува преку стратегиите за локален развој, донесени од локални акциони групи, земајќи ги предвид локалните потреби и потенцијал, а вклучително и иновативни карактеристики во локален контекст, вмрежување и соработка.
3. Локална акциона група за развој на руралните подрачја (во понатамошниот текст: ЛАГ) се основа како здружение на граѓани или фондација основана за една територијална целина на една или повеќе рурални средини каде живеат не помалку од 5.000 жители и не повеќе од 100.000 жители.
4. ЛАГ од став (3) на овој член за развој на руралните подрачја се основа по пат на:
5. здружување на две или повеќе општини кои се дефинирани како рурални средини и катастарски граничат меѓусебе и
6. јавно-приватно партнерство меѓу општините, физички и правни лица или здруженија на граѓани со седиште на подрачјето на општините.
7. Еден субјект не може да биде член на повеќе од една ЛАГ освен во случај на субјекти кои имаат, согласно со закон со кој се основани, регистрирани подружници со седиште на територијата за која е формирана ЛАГ.
8. Здруженија на граѓани за заштита на животната средина, земјоделските производители, младите и жените во руралните средини мора да се застапени со најмалку 50% во ЛАГ за развој на руралните средини од став (3) на овој член.
9. Статус на ЛАГ се добива со запишување во евиденцијата на ЛАГ која се води во Министерството.
10. Поблиските услови од став (1) на овој член за запишување, постапката за упис, потребната документација и начинот на водење на евиденцијата од став (7) на овој член поблиску ги пропишува министерот.

**Стратегии за локален развој на рурални средини**

**Член 125**

1. Стратегии за локален развој на рурални средини кои се предмет на поддршка мора да ги исполнат најмалку следниве услови:
2. да е изготвена од страна на ЛАГ за развој на руралните средини;
3. да содржат мерки, начин на нивно спроведување и акционен план и
4. да е одобрена од Министерството.
5. Содржината и методологијата за подготовка на стратегиите од став (1) на овој член, како и критериуми и начинот за нивно одобрување ги пропишува министерот.

**Намена и реализација на политиките за рурален развој**

**Член 126**

(1) Политиката за рурален развој се реализира за остварување на приоритетните цели за решавање на развојните состојби во руралните средини и за поттикнување на можностите и искористување на предностите за рурален развој.

(2) Политиките од став (1) на овој член, се остваруваат преку интервенциите за финансиска поддршка наменети за:

1. обврски за управување со животната средина, климата и други обврски;
2. природни или други ограничувања специфични за областа;
3. недостатоци специфични за областа што произлегуваат од одредени задолжителни барања;
4. инвестиции, вклучително и инвестиции во наводнување;
5. млади и нови земјоделци и започнување рурална стопанска дејност;
6. алатки за управување со ризик;
7. соработка;
8. размена на знаења и ширење информации и
9. поддршка за млади брачни парови.

**Интервенции за рурален развој**

**Член 127**

(1) Интервенциите за рурален развој се спроведуваат преку следниве механизми на поддршка:

1. неповратна финансиска поддршка за инвестиции и
2. директни плаќања за рурален развој (плаќања по површина или по грло добиток).

(2) Неповратна финансиска помош за инвестиции е поддршка која се доделува во вид на финансирање или кофинансирање на вредноста на преземени и реализирани инвестиции.

(3) Неповратната финансиска поддршка од став (1) точка 1 на овој член може да се додели и за нематеријални вложувања согласно со прифатливите трошоци и во висина на поддршката по корисник.

(4) Одобрените и исплатени средства се неповратни при што корисникот не смее да ја отуѓи ниту да ја наруши намената на инвестицијата во рок од пет до седум години од денот на приемот на последната исплата на поддршката од ставовите (2) и (3) на овој член.

(5) Директните плаќања за рурален развој се компензационо плаќање за поддршка на приходот остварен од земјоделска дејност како надоместок на загубите кои настанале поради неискористеност на производниот потенцијал заради примена на земјоделски производни практики за заштита на животната средина или поради зголемени трошоци за примена на повисоки стандарди за заштита на животната средина.

(6) Неповратната финансиска поддршка за инвестиции и директните плаќања за рурален развој се спроведува преку договор во времетраење од една до седум години, во зависност од видот на инвестициите.

(7) Неповратната финансиска поддршка за инвестиции може да се додели во вид на авансна исплата во висина до 50% од вредноста на одобрените прифатливи трошоци.

(8) Неповратната финансиска поддршка може да се додели на две рати или согласно со фазите на реализација на инвестицијата.

**Поблиски услови, прифатливи трошоци и критериуми за избор**

**Член 128**

(1) Корисниците на поддршката од интервенциите за рурален развој во зависност од видот на интервенцијата може да бидат условени и со располагање со соодветни производствени капацитети зависно од видот на дејноста и постигнати финансиски резултати.

(2) Прифатливите трошоци од одредбите од членовите 126 и 127 од овој закон, вклучуваат:

1. набавка на живи животни и повеќегодишни растенија;
2. изградба или подобрување на недвижен имот;
3. изградба или подобрување на инфраструктура (техничка и телекомуникациска инфраструктура, комунална инфраструктура, пазарна и социјална);
4. набавка или лизинг на механизација и опрема, вклучително и компјутерски софтвер и
5. други нематеријални вложувања и услуги поврзани со претходни активности, подготовка и/или спроведување на интервенцијата.

(3) Изборот на корисници по мерките за рурален развој се врши во зависност од намената на инвестицијата, видот на подносителот, висина на инвестицијата, возраста и полот на носителот на земјоделското стопанство или одговорното лице на субјектот, како и местото на инвестицијата.

(4) Поблиските услови од став (1) на овој член, прифатливите трошоци од став (2) на овој член, висината на вредноста на прифатливите трошоци, корисниците по поединечна интервенција, висината на поддршката по корисник за поединечна интервенција, поблиските критериуми од став (3) на овој член, како и начинот на реализација на интервенциите во руралниот развој ги пропишува Владата на предлог на министерот.

**Агро-еколошки практики при производството, заштита и зачувување на биолошката разновидност во земјоделството, намалување на влијанието на климатските промени и останати производни практики**

**Член 129**

(1) Интервенциите за примена на агро-еколошки практики, климатски и други практики за управување во форма на директни плаќања се исплаќаат годишно по површина или грло добиток.

(2) Поддршката за овој вид интервенција може да се спроведе низ целата земја или во согласност со специфичните регионални или локални потреби.

(3) Поддршката ќе се доделува само на оние земјоделски стопанства, приватни сопственици на шуми и други субјекти кои ги следат стандардите на добра земјоделска и еколошка состојба.

(4) За овој вид интервенција се предвидува поддршка исклучиво за покривање на реализирани практики кои:

* 1. ги надминуваат стандардите за добра земјоделска и еколошка состојба;
  2. ги надминуваат минималните услови за употреба на ѓубрива и фитофармацевски производи, како и барањата за благосостојба на животните;
  3. ги надминуваат условите утврдени за одржување на обработливо земјоделско земјиште, повеќегодишни насади и пасишта;
  4. се различни од земјоделски практики за коишто се доделува дополнителната поддршка во полза на климата, животната средина и благосостојбата на животните според член 38 став (2) точка 1 потточка 1.4. од овој закон.

(5) Поддршката на овој член е во насока на надоместување на направените дополнителни трошоци и изгубениот приход што произлегуваат од реализираните практики од став (4) на овој член.

(6) Практиките од став (4) на овој член се преземаат за период од најмалку пет години, доколку со националната стратегија не е определен друг период.

(7) За корисниците кои вршат практики за овој вид интервенција, Министерството обезбедува пристап до знаење и информации потребни за спроведување на истите.

**Поддршка за подрачјата со физички и останати ограничувања за вршење на земјоделска дејност**

**Член 130**

(1) Поддршката за подрачјата од член 122 од овој закон се доделува како помош наменета за:

1. вршење на земјоделска дејност во подрачја со органичени можности за земјоделска дејност и
2. спроведувањето на активности во врска со европската кохерентна еколошка мрежа Натура 2000 и од Законот за водите во насока на спроведување на Рамковната директива за води (2000/60/EC).

(2) Поддршката од став (1) точка 1 на овој член може да се додели на земјоделското стопанство во вид на директни плаќања, исплатени на годишни исплати по површина обработено земјоделско земјиште.

(3) Поддршката од став (1) точка 2 на овој член може да се додели на земјоделското стопанство во вид на директни плаќања, исплатени на годишни исплати по површина обработено земјоделско земјиште.

(4) Висината на поддршката од став (1) на овој член може да се утврди во зависност од видот на културата, видот, класата и квалитетот на земјоделскиот производ.

(5) Максималниот износ на поддршката од став (1) на овој член по корисник може да се ограничи во зависност од големината на површината на обработено земјоделско земјиште со кои располага земјоделското стопанство од став (1) точка 1 на овој член.

(6) По исклучок директните плаќања од став (1) точка 1 на овој член може да се реализираат во вид на дополнителна финансиска поддршка во висина до 15% за директните плаќања по површина и/или грло добиток во подрачја со ограничени можности за производство.

**Поддршка за инвестиции во земјоделство и шумарство**

**Член 131**

(1) Поддршка од член 126 став (2) точка 3 може да се додели според вид на инвестиција за материјални и нематеријални средства што придонесуваат за постигнување на специфичните цели утврдени во стратегијата, особено за:

1. унапредување на физичкиот потенцијал на земјоделското стопанство;
2. подобрување на квалитетот на живот во руралните средини;
3. зголемување на економската вредност на шумите;
4. инфраструктура за пристап до земјоделско земјиште и шума;
5. снабдување со електрична енергија и водоснабдување и
6. инвестиции во водостопанството.

(2) Поддршка за инвестициите во шумарството се доделува во согласност со планот за стопанисување на шумите.

(3) Поддршка согласно овој член не може да се додели за инвестиции и трошоци наменети за:

1. купување на акции и удели во правни лица и купување на побарувања по основ на доделена финансиска поддршка согласно овој закон;
2. купување на земјиште;
3. купување едногодишни растенија и нивно садење;
4. камата на долг, со исклучок на грантови доделени во форма на субвенции за каматни стапки или субвенции за гарантни провизии;
5. инвестиции во инфраструктура од големи размери предвидени во националната стратегија од што не се дел од стратегиите за локален развој и
6. инвестиции во пошумување кои не се во согласност со посебните планови за стопанисување со шумите;

(4) Висината на финансиската поддршка за инвестиции не може да биде повисока од 75% од прифатливите трошоци и тоа за:

- 60% од инвестицијата во подрачја со ограничени можности за земјоделско производство;

- 65% од прифатливите инвестициски трошоци во подрачја со ограничени можности за земјоделско производство кога носителот на инвестицијата е млад земјоделец;

- 55% во останатите подрачја кога носителот на инвестицијата е млад земјоделец и

- 75% од прифатливите инвестициски трошоци во недостапни рурални заедници и

- 60% од прифатливите инвестициски трошоци доколку инвестицијата придонесува за заштита и унапредување на животната средина, подобрување на хигиенските услови и благосостојба на животните на земјоделското стопанство, освен во случај кога инвестицијата е во подрачје со ограничени можности за земјоделско производство кога помошта е 75%.

(5) Висината на финансиската поддршка од став (4) на овој член може да се зголеми доколку инвестицијата се однесува за:

1. пошумување и непродуктивни инвестиции поврзани со специфични климатски и еколошки цели;
2. инвестиции во основни услуги во руралните области;
3. инвестиции во обновување на земјоделскиот или шумскиот потенцијал по природни катастрофи и природни катастрофи и инвестиции во соодветни превентивни мерки во шумите и руралните области и
4. инвестиции подржани согласно стратегиите за локален развој.

(6) Поддршката на овој член се реализира преку доставен деловен план кој содржи вид и висина на инвестиција и финансиска анализа со вклучени критериуми за успешност на инвестицијата.

(7) Висината на поддршката за инвестициите од став (1) на овој член не може да надмине 50% од вредноста на прифатливите инвестиции.

(8) По исклучок од став (7) на овој член висината на поддршката наменета за јавни инвестиции од став (1) точки 4, 5, 6 и 7 изнесува до 100% од износот на прифатливите трошоци.

**Поддршка за воведување на повисоки стандарди на квалитет**

**Член 132**

(1) Поддршката за воведување на повисоки стандарди на квалитет на земјоделски производи се доделува за воведување и одржување на следниве повисоки стандарди на квалитет на земјоделски производи:

1. органско производство;
2. заштита на географски или традиционален назив на земјоделски и прехранбени производи и
3. стандарди за безбедност во примарно земјоделско производство.

(2) Поддршката од став (1) на овој член може да се додели во вид на финансиска поддршка за:

1. производи употребени како суровина;

2. надоместокот на трошоци за воведување или за примена на ознаки за квалитетот;

3. трошоци за регистрација на заштитени ознаки со географски или традиционален назив;

4. контрола и сертификација на органско производство и/или заштитени ознаки со географски или традиционален назив;

5.изработка на елаборат или спецификација за регистрација на заштитени ознаки со географски или традиционален назив и за

6. трошоци за лабораториски анализи и сертификација при воведување и одржување на стандарди за безбедност во примарното земјоделско производство.

(3) Корисниците и висината на поддршката се утврдуваат со програмите од член 10 став (1) од овој закон.

**Поддршка за инвестиции во наводнување**

**Член 133**

1. Финансиска поддршка може да се додели за инвестиции за наводнување на нови и постоечки површини што се наводнуваат и се однесуваaт на ивестиции за:
2. приклучување на системот за наводнување и
3. бунари и бушотини.
4. Инвестициите за наводнување се поддржуваат единствено доколку целата област во која треба да се изведе инвестицијата е опфатена со планот за управување со речен слив.
5. Финансиска поддршка од став (1) на овој член се доделува за инвестиција за подобрување на постоечка инсталација за наводнување или елемент на инфраструктурата за наводнување само доколку:
6. cе обезбедува заштеда на вода и
7. инвестицијата не влијае негативно врз подземни или површински водени тела согласно планот за управување со речен слив.
8. По исклучок, доколку инвестицијата се однесува на постоечка инсталација што влијае единствено врз енергетска ефикасност, на создавање резервоар или користење на употребена вода што не влијае врз подземно или површинско водено тело, поддршката се доделува независно од исполнетоста на условите од ставовите (3) и (4) на овој член.
9. Финансиска поддршка за инвестиција во создавање или проширување на резервоар или инвестиција што предизвикува нето-зголемување на површината која се наводнува може да се додели само доколку согласно прописите од областа на заштита на животната средина се покаже дека инвестицијата нема да има значително негативно влијание врз животната средина.
10. Инвестициите од став (1) користат уред што овозможува мерење на искористеноста на водата на ниво на поддржана инвестиција и истиот треба да е поставен или да се постави како дел од инвестицијата.
11. Финансиска поддршка може да се додели на земјоделство стопанство во висина до:
12. 80% од прифатливите трошоци за инвестиции за наводнување врз основа на став (4) на овој член;
13. 100% од прифатливите трошоци за инвестиции во инфраструктурата за наводнување надвор од земјоделското стопанство и
14. 65% од прифатливите трошоци за други инвестиции за наводнување.

**Поддршка за унапредување на потенцијалот на земјоделското стопанство**

**Член 134**

1. Поддршката за унапредување на потенцијалот на земјоделското стопанство се доделува за инвестиции за:
2. модернизација на земјоделски стопанства;
3. реструктуирање на земјоделски стопанства и
4. преработка и маркетинг на земјоделски производи.
5. Корисници на поддршката од став (1) точки 1 и 2 на овој член се земјоделските стопанства регистрирани во ЕРЗС.
6. Корисници на поддршката од став (1) точка 3 имаат трговски друштва и задруги, субјекти запишани во Евиденцијата на оператори со храна и објекти за производство и преработка на мали количини на производи од животинско и/или неживотинско потекло, како и државни субјекти и/или јавно приватно партнерство.
7. Поддршката од став (1) точка 2 се доделува за зголемување на производните капацитети на земјоделските стопанства и се доделува со задолжително користење на советодавни услуги при реализација на инвестициите.
8. Поддршката од став (1) точка 3 се доделува за подобрување на целокупните резултати од работењето на преработувачките капацитети преку развој на нови производи и дизајн, производни процеси и технологии за преработка како и нематеријални вложувања за подготвителни активности пред да се употребат новоразвиените производи, процеси или технологии за пазарни цели, инвестиции во пазарна инфраструктура за постбербени активности или активности за собирање и чување на примарни земјоделски производи за нивна натамошна намена и инвестиции во комерцијални возила за директна продажба на земјоделски производи и преработки од земјоделски производи.
9. Во случај кога корисник на помошта е големо претпријатие, висината на поддршката од став (1) на овој член не може да надмине 25% од вредноста на прифатливите и направени трошоци.

(7) Инвестициите во земјоделски стопанства можат да се зголемуваат со дополнителна финансиска поддршка.

(8) Поддршката за инвестициите од став (1) на овој член не се доделува на земјоделски стопанства кај кои носител е правно лице кое користи помош за спас и реконструкција согласно со Законот за контрола на државната помош.

**Поддршка** **за заштита на биолошката разновидност**

**Член 135**

(1) Поддршката за заштита на биолошката разновидност се доделува како поддршка наменета за зачувување на генетската разновидност на автохтони земјоделски растенија и автохтони раси на добиток.

(2) Помошта од став (1) на овој член може да се додели на земјоделски стопанства во вид на директни плаќања по површина обработено земјоделско земјиште на кое се одгледуваат и размножуваат автохтоните земјоделски растенија и по грло добиток од автохтоните раси на добиток.

(3) Висината на директните плаќања од ставот (2) на овој член може да се разликува во зависност од автохтоните видови на земјоделски растенија или видот на автохтоните раси на добиток и од степенот на нивната загрозеност.

(4) Поддршката од став (1) на овој член се однесува на автохтоните земјоделски растенија и автохтоните раси на добиток утврдени во листа која е прилог на подзаконскиот акт од член 128 став (4) од овој закон.

(5) Врз основа на листата, министерот пропишува начин на следење и анализирање на состојбите со автохтоните видови на земјоделски растенија и автохтоните раси на добиток врз основа на степенот на нивната загрозеност и пропишува дополнителни мерки за зачувување, собирање и чување на задолжителни генетски резерви и нивна употреба за земјоделско производство.

(6) Активностите за воспоставување, следење и анализирање на состојбите со автохтоните земјоделски растенија и автохтоните раси на добиток и чување и обезбедување на задолжителни генетски резерви министерот може да ја додели како јавна услуга или со овластување согласно со прописите од областа на сточарството, семе и саден материјал и здравје и заштита на растенијата.

(7) Видот на активностите кои се предмет на поддршка, условите за финансирање, дефинирање на корисниците, општите и посебните услови за доделување на поддршката и висината на директните плаќања ги пропишува Владата со програмите од член 10 став (1) од овој закон.

**Поддршка за зачувување на традиционалните карактеристики**

**Член 136**

(1) Поддршката за зачувување и одржување на традиционалните карактеристики е поддршка наменета за:

1. инвестиции на земјоделско стопанство;

2. рурални средини за зачувување на традиционални обележја со археолошки и историски карактеристики утврдени со закон или акт на единицата на локалната самоуправа каде што се наоѓа земјоделскиот имот или за

3. одгледување на добиток на традиционален начин.

(2) Висината на помошта од став (1) на овој член изнесува:

1. 100% од прифатливите трошоци направени со инвестицијата или капиталните работи и оперативни трошоци за традиционални обележја за непроизводствени намени, но најмногу до 600.000 денари годишно;
2. 60% од прифатливите трошоци направени со инвестицијата или капиталните работи за традиционални обележја наменети за производство и
3. 75% од прифатливите трошоци направени со инвестицијата или капиталните работи за традиционални обележја наменети за производство во подрачјата со ограничени можности за земјоделско производство.

(3) Инвестициите од став (2) точки 2 и 3 на овој член не треба да доведат до зголемување на производниот капацитет на земјоделското стопанство.

(4) По исклучок од став (3) на овој член, во случај кога инвестициите од став (2) точки 2 и 3 на овој член доведуваат до зголемување на производствениот капацитет, дополнителната помош се доделува во висина до 100% и тоа само за дополнителните трошоци направени за употреба на традиционални материјали неопходни за зачувување на традиционалните обележја на објектот.

**Поддршката за подобрување на квалитетот на живот во руралните средини**

**Член 137**

1. Поддршката за подобрување на квалитетот на живот во руралните средини се доделува преку поддршка наменета за диверзификација на економски активности во руралните средини за:
2. диверзификација на економски активности на земјоделско стопанство вон земјоделска дејност;
3. воспоставување и развој на микропретпријатија, поттикнување на иновативни практики и нови економски дејности во рурални средини;
4. воведување и развој на техничка и телекомуникациска инфраструктура, комунална инфраструктура, пазарна и социјална инфраструктура во руралните средини, вклучително и инвестиции во обновливи извори на енергија и заштеда на енергија;
5. инвестиции во поставување, подобрување или проширување на локалните основни услуги во руралните подрачја;
6. обновување и развој на селата;
7. поттикнување на развој на рурален туризам и
8. зачувување и унапредување на природните и културните знаменитости и традиционалните вредности во руралните подрачја.
9. Поддршката од став (1) на овој член е наменета за носител на земјоделско стопанство, правни и физички лица кои ги исполнуваат условите за вршење на занаетчиска дејност согласно закон, единиците на локална самоуправа, планските региони и останати субјекти.
10. Висината на поддршката од став (1) на овој член не може да надмине 50% од вредноста на прифатливите и направени трошоци, освен кога е наменета за јавни инвестиции, кога висината на поддршката ја утврдува Владата.

**Поддршката за враќање на млади брачни парови и живот во руралните средини**

**Член 138**

(1) Поддршката за враќање на млади брачни парови и живот од урбани во рурални средини се доделува преку поддршка наменета за инвестиции во руралните средини, купување, изградба или реконструкција на објекти, купување на земјоделска механизација, земјоделско земјиште и набавка на добиток.

(2) Корисници на поддршката од став (1) на овој член се брачни другари не постари од 40 години возраст.

(3) Финансиската поддршка од став (1) на овој член изнесува 80% од вредноста на прифатливи и направени трошоци, најмногу до 6.000.000 денари по брачен пар.

(4) Периодот на користење на поддршката од став (3) на овој член е проектен циклус во траење од 3 последователни години.

(5) Поддршката од став (1) на овој член се реализира преку одобрен деловен план од страна на Агенцијата.

(6) Корисниците на поддршката од став (1) на овој член треба да се занимаават со земјоделска дејност и да живеат во руралната средина во рамки на семејното земјоделско стопанство во наредните 10 години, во спротивно доделената поддршка од став (3) на овој член се враќа во целосен износ.

**Поддршката за зголемување на економската вредност на шумите**

**Член 139**

1. Поддршката за зголемување на економската вредност на шумите се доделува преку помош наменета за:
2. одржливо стопанисување со шумите;
3. конверзија на деградирани шуми и шикари и опожарени шуми;
4. маркетинг на дрвни и недрвни шумски производи;
5. воспоставување на едукативни патеки, видиковци и друга мала инфраструктура (рекреациски патеки, платоа, информативни знаци, информативни плочи) и
6. примарната обработка на дрвната маса и обработка на био маса од шумите.
7. Корисници на поддршката од став (1) точки 1, 3, 4 и 5 на овој член се јавно претпријатие за стопанисување со државни шуми, сопственици на приватни шуми, правни лица регистрирани за производство на шумски садници согласно со закон и/или здруженија на сопственици на приватни шуми.
8. Корисници на поддршката од став (1) точка 5 на овој член се микропретпријатија кои се занимаваат со обработка на дрвна маса и био маса.
9. Поддршката од став (1) точка 1 на овој член се доделува согласно со изготвен и одобрен план и програма за стопанисување со шумите, согласно со Законот за шуми.
10. Висината на поддршката за инвестициите од став (1) на овој член не може да надмине 50% од вредноста на прифатливите инвестиции.

(6) Помош за зголемување на економска вредност на шумите е дополнителна финансиска поддршка на мерката од став (5) на овој член.

(7) Висината на помошта од став (6) на овој член, вклучувајќи ја и поддршката од став (5) на овој член, изнесува до:

1. 60% од висината на прифатливите трошоци за инвестиции во планински подрачја и
2. 85% од висината на прифатливите трошоци за инвестиции во недостапни рурални средини.

**Основање стопанства од млади земјоделци, нови земјоделци и започнување бизниси во руралните средини**

**Член 140**

(1) Финансиска поддршка за основање стопанства на млади земјоделци на возраст до 40 години во моментот на поднесување на барање за финансиска поддршка и започнување бизниси во руралните средини, вклучително и основање стопанства на нови земјоделци може да се додели во согласност со условите утврдени во овој член за постигнување на специфичните цели на стратегијата.

(2) Поддршката од став (1) на овој член се доделува за:

1. основање на стопанства на млади земјоделци кои ги исполнуваат условите од овој закон;
2. започнување на бизниси во руралните средини поврзани со земјоделството или шумарството, вклучително и основање на нови семејни земјоделски стопанства или диверзификација на доходот на земјоделските домаќинства во неземјоделски активности и
3. започнување бизнис за неземјоделски активности во руралните области како дел од стратегиите за локален развој.

(3) Поддршката од став (1) на овој член се реализира преку одобрен деловен план од страна на Агенцијата.

(4) Поддршката е во форма на еднократни износи и/или финансиски инструменти (заеми и гаранции).

(5) Вкупната финансиска поддршка од став (1) на овој член по поединечен корисник изнесува најмногу до 6.000.000 денари.

**Намена на финансиската поддршка**

**Член 141**

1. Поддршка од член 126 став (2) точка 5 и 9 се доделува за:
2. започнување со земјоделска дејност на млад земјоделец;
3. поттикнување на земјоделска дејност;
4. активен женски член;
5. напуштање на вршење на змјоделска дејност;
6. поддршка за воспоставување и развој на микропретпријатија, поттикнување на иновативни практики и нови економски дејности во рурални средини и за
7. поддршка за млади брачни парови.
8. Поддршката од став (1) точки 1, 2, 3 и 5 се реализира преку доставен деловен план кој содржи вид и висина на инвестиција и финансиска анализа со вклучени критериуми за успешност на инвестицијата и временски распоред за период од најмногу три години од денот на одобрувањето на поддршката.
9. Поддршката од став (1) точки 1, 2, 3 и 5 на овој член е условена со задолжително исполнување на предвидените активности од деловниот план од став (2) на овој член.
10. Поддршката од став (1) точки 1, 2 и 5 на овој член се доделува во висина до 1.200.000 денари за период на реализација на деловниот план и се исплаќа на годишно ниво во најмногу три рати.
11. Поддршката од став (1) точка 3 на овој член се доделува во висина до 360.000 денари за период на реализација на деловниот план.
12. Поддршката од став (1) точка 4 на овој член се доделува во висина до 250.000 денари годишно до исполнување на услови за старосна пензија, но не повеќе од 5 години.
13. Услови за остварување на поддршката од став (1) на овој член е млад земјоделец за прв пат да започне да се занимава со земјоделска дејност преку преземање на постоечко земјоделско стопанство или со воспоставување на ново земјоделско стопанство, при што барањето за поддршка да е поднесено не подоцна од 18 месеци од денот на запишување на промената или запишување на новото земјоделско стопанство во ЕРЗС и/или е млад земјоделец без разлика на уписот во ЕРЗС и/или е жена која е носител на земјоделско стопанство запишано во ЕРЗС и/или е носител на семејно земјоделско стопанство кој ја напушта земјоделската дејност по пат на пренос на правото на сопственост на друг земјоделски производител и доколку има статус на осигуреник - индивидуален земјоделец, се занимавал со земјоделска дејност најмалку десет години пред преносот на сопственоста, односно да ги напушти сите видови на земјоделско производство и да ја користи поддршката најмногу пет години од денот на поднесување на барањето до исполнување на условите за старосна пензија.

**Започнување со земјоделска дејност**

**Член 142**

(1) Помош за започнување со земјоделска дејност се доделува на млад земјоделец кој за прв пат започнува да се занимава со земјоделска дејност преку преземање на постоечко земјоделско стопанство или со воспоставување на ново земјоделско стопанство.

(2) Услови за остварување на поддршката од ставот (1) на овој член се:

1. барањето за поддршка да е поднесено не подоцна од 18 месеци од денот на запишување на промената или новото земјоделско стопанство во ЕРЗС од членот 28 на овој закон,
2. подносителот на барањето да има минимум средно образование од областа на земјоделството или пак поминал обука за здобивање на квалификации за земјоделска дејност освен во случај кога деловниот план предвидува потреби од обука,
3. подносителот на барањето да е носител на земјоделското стопанство и
4. подносителот на барањето да ги почитува добрите земјоделски пракси и мерките за заштита на природата и благосостојба на животните.

(3) Поддршката од ставот (1) на овој член се реализира преку одобрен деловен план од страна на Агенцијата кој треба да предвидува инвестициони активности за модернизација на земјоделското стопанство за период од најмногу три години од денот на одобрувањето на поддршката.

(4) Деловниот план од ставот (3) на овој член задолжително ги содржи следниве елементи:

1. преглед на состојбата на земјоделското стопанство,
2. цел за развој и план за развој на земјоделското стопанство со временска рамка за реализација со рокови за период не подолг од три години и
3. детален план на неопходни инвестиции, обука, потреба од советодавни услуги и други активности за обука и развој на земјоделското стопанство.

(5) Поддршката од ставот (1) на овој член се доделува во висина до 600.000 денари за период на реализација на деловниот план и се исплаќа на годишно ниво во најмногу три рати.

(6) Поддршката од ставот (1) на овој член е условена со задолжително исполнување на предвидените активности од деловниот план од ставот (4) на овој член.

**Поддршка за потикнување на земјоделско производство**

**Член 143**

(1) Поддршка за поттикнување на земјоделско производство се доделува за зголемување на одржливоста на земјоделската дејност на семејните земјоделски стопанства.

(2) Услови за остварување на поддршката од ставот (1) на овој член се:

1. семејното земјоделско стопанство да биде запишано во ЕРЗС од членот 28 на овој закон,
2. на денот на поднесување на барањето за помошта од ставот (1) на овој член носителот на семејното земјоделско стопанство да нема повеќе од 40 години и
3. семејното земјоделско стопанство да не користело помош од членот 142 од овој Закон.

(3) Поддршката од ставот (1) на овој член се реализира преку одобрен деловен план од страна на Агенцијата кој треба да предвидува инвестициони активности за модернизација на земјоделското стопанство за период од најмногу три години од денот на одобрувањето на поддршката.

(4) Деловниот план од ставот (3) на овој член задолжително ги содржи следниве елементи:

1. пазарни аспекти на инвестицијата,
2. опис на планираната инвестиција (планирана инвестиција, потребна механизација, планирање на потребна работна сила итн.),
3. временски распоред,
4. финансиска анализа со вклучени критериуми за успешност на инвестицијата (нето сегашна вредност, модификувана интерна стапка на рентабилност и период на враќање на инвестицијата).

(5) Поддршката од ставот (1) на овој член се доделува во висина до 1.200.000 денари за период на реализација на деловниот план и се исплаќа на годишно ниво во најмногу три рати.

(6) Поддршката од ставот (1) на овој член е условена со задолжително исполнување на предвидените активности од деловниот план од ставот (4) на овој член.

**Напуштање на вршење на земјоделска дејност**

**Член 144**

(1) Поддршката за напуштање на вршење на земјоделска дејност е наменета за поттикнување на структурните, односно генерациските промени во земјоделските стопанства.

(2) Поддршката од ставот (1) на овој член се доделува на носител на семејно земјоделско стопанство кој ја напушта земјоделската дејност по пат на пренос на правото на сопственост на друг земјоделски производител и доколку ги исполнува следниве услови:

1. има статус на осигуреник - индивидуален земјоделец,
2. е на возраст од 55 до 63 години на денот на поднесување на барањето за поддршка,
3. се занимавал со земјоделска дејност најмалку десет години пред преносот на сопственоста и
4. да ги напушти сите видови на земјоделско производство.

(3) Пренос на правото на сопственост на земјоделското стопанство од ставот (2) на овој член подразбира продажба на целокупниот имот на земјоделското стопанство на друго земјоделско стопанство.

(4) Носителот на земјоделското стопанство кој ја презема сопственоста над земјоделското стопанство треба да:

1. е млад земјоделец или правно лице кое со преземањето го зголемува земјоделскиот имот на веќе постоечкото земјоделско стопанство,
2. се обврзе дека ќе го обработува земјоделскиот имот најмалку пет години и истиот треба да поседува работни вештини и компетентност за водење на стопанството,
3. се занимавал со земјоделска дејност најмалку пет години пред да ја преземе сопственоста и
4. го преземе правото на сопственост на земјоделското стопанство со целокупниот земјоделски имот со правно дело.

(5) Земјоделското стопанство од ставот (4) на овој член кое е предмет на пренос на право на сопственост е најмалку со следнава големина:

1. земјоделско земјиште од сите категории на употреба со големина од најмалку 1,8 ха или
2. добиток и тоа најмалку седум говеда или 150 овци или 50 кози.

(6) Поддршката од ставот (1) на овој член се доделува во висина до 180.000 денари годишно до исполнување на услови за старосна пензија, но не повеќе од пет години.

(7) Корисникот на поддршката од ставот (1) на овој член нема право да остварува друга поддршка предвидена согласно со овој закон и по исекот на рокот од ставот (6) на овој член.

**Управување со ризик – премии за осигурување**

**Член 145**

(1) Поддршката од член 126 став (2) точка 6 е поддршка на земјоделските стопанства за справување со ризици во производството и приходите од земјоделската дејноси, кои се предизвикани од временски непогоди и други настани кои не се предизвикани од корисникот на поддршката.

(2) Поддршката се доделува во форма на надомест на дел од трошоците за осигурување на земјоделското производство.

(3) Висината на поддршката од став (2) на овој член може да биде во висина до 70% од висината на премијата за осигурување, но не повеќе од 200.000 денари по корисник.

(4) Просечното годишно производство се утврдува врз основа на податоци од барања за финансиска поддршка за претходните години и изјави на носителот на земјоделското стопанство.

(5) Поддршка на овој член може да биде услов за остварување на било која поддршка од овој закон, доколку тоа е предвидено во програмата со која е пропишана финансиската поддршка.

**Поддршка за соработка**

**Член 146**

(1) Поддршка од член 126 став (2) точка 7 е интервенција за промовирање на нови форма на соработка вклучувајќи ги и постојните доколку започнат нова активност, со вклучување на најмалку два субјекти и придонесуваат за постигнување на целите на стратегијата.

(2) Поддршката од став (1) на овој член се доделува за:

1. економско здружување на земјоделски стопанства за заедничко вршење на земјоделска дејност;
2. развој и имплементација на проекти за поттикнување на иновации и подобрување на размената на знаење;
3. изработка и спроведување на „ЛИДЕР”;
4. промовирање на системи за квалитет;
5. признаена организација на производители или меѓугранкови организации;
6. изработка и спроведување на стратегии за „паметни села” и
7. други видови на соработка.

(3) Поддршката од став (2) точка 1 на овој член се доделува на земјоделски задруги.

(4) Поддршката од став (2) точка 3 на овој член е наменета за воспоставување и работата на локалната акциона група, како и здобивање на знаења и вештини за подготвување и реализација на стратегии за локален развој на рурални средини, реализација на стратегии за локален развој на рурални средини и нивно следење и евалуација, како и анимирање на населението за улогата и функцијата на ЛАГ.

(5) Поддршката од став (1) на овој член може според овој член да ги покријат трошоците поврзани со сите аспекти на соработката

1. Поддршката од став (1) на овој член може да се додели како вкупен износ што ги покрива трошоците за соработка и трошоците за реализирани проекти и активности, или може да ги покрие само трошоците за соработка со употреба на средства од други видови на интервенции, национални или ЕУ инструменти за спроведување на проектот.

(7) Поддршката од став (1) на овој член не се доделува за соработка остварена исклучиво меѓу истражувачки тела.

(8) Поддршката од став (1) на овој член се доделува за најмногу седум години, освен за „ЛИДЕР” и соработка од областа на животната средина и климата како други видови на соработка од став (2) точка 7 на овој член согласно стратегијата за земјоделство и рурален развој.

(9) Поддршката од став (1) на овој член не може да биде поголема од:

1. 70% од прифатливите трошоци за активности за информирање и промоција за шеми за квалитет и
2. 10% од годишното пазарно производство на групата или организацијата, за формирање организации на производители или меѓугранкови организации, но најмногу до 6.000.000 денари годишно која поддршка е ограничена на првите пет години по признавањето и пропорционално годишно се намалува за 20%.

(10) Поддршката за соработка од став (1) на овој член се доделува за:

1. за покривање на дел од тековните трошоци на оперативната група;
2. пилот проекти;
3. развој на нови производи, практики, процеси и технологии во земјоделскиот, прехранбениот и шумарскиот сектор;
4. соработка помеѓу малите земјоделски стопанства со цел воспоставувањето на заеднички работни процеси и заедничко користење на објектите и ресурсите и за развој и/или пласирање на туристички услуги поврзани со руралниот туризам;
5. хоризонтална и вертикална соработка помеѓу субјектите во синџирот на снабдување со храна со цел да се скратат синџирите на снабдување со храна и воспостават и развијат локалните пазари;
6. промотивни активности на локално ниво поврзани со развојот на кратки синџири на снабдување со храна и локални пазари;
7. заеднички активности поврзани со адаптација кон климатските промени или нивно ублажување;
8. заеднички пристап кон проекти поврзани со заштита на животната средина, вклучувајќи ефикасно управување со водите, користење на обновлива енергија и зачувување на обработливото земјиште;
9. хоризонтална и вертикална соработка меѓу субјектите во синџирот на снабдување со храна во однос на одржливото снабдување со биомаса која се користи во подготовката на храна и производството на енергија и индустриските процеси;
10. изготвување планови за управување со шумите и
11. диверзификација на земјоделските активности во активности поврзани со здравствената заштита, социјалната интеграција, промоција на земјоделство како двигател на заедницата и едукација за заштита на животната средина и правилната исхрана.

(11) Резултатите од пилот-проектите од став (2) точка 2 на овој член и спроведените активности од став (2) точка 3 на овој член се објавуваат од страна на корисниците на помошта на нивната интернет страница.

(12) Поддршката од став (1) на овој член се доделува за период од најмногу седум години.

(13) Министерството води евиденција на оперативните групи од став (1) на овој член.

(14) Начинот, поблиските услови, критериумите, корисниците и постапката за спроведување од став (1) на овој член, прифатливите трошоци за активностите од став (2) на овој член, висината на вредноста на прифатливите трошоци, висината на поддршката по корисник и утврдување на начинот на формирање и формата и содржината на евиденцијата на оперативните групи од став (13) на овој член ги пропишува министерот.

**Финансиска поддршка на земјоделски задруги**

**Член 147**

(1) Поддршката од член 146 став (2) точка 1 е наменува за земјоделските задруги евидентирани во Министерството.

(2) Поддршката за земјоделските задруги е наменета за основање и функционирање на земјоделските задруги, и тоа за:

1. покривање на дел од трошоците за основање на земјоделската задруга;
2. покривање на дел од трошоците за воспоставување на административни и технички капацитети на земјоделската задруга;
3. исплата на надоместок за ангажирано стручно лице за работа во областа на дејностите на земјоделската задруга која остварила приходи во висина од најмалку 3.000.000,00 денари во претходната фискална година, во висина до 50% од просечна плата исплатена во Република Северна Македонија во периодот на ангажирање, но не повеќе од 150.000 денари на годишно ниво;
4. исплата на додаток на плата за лице управител на земјоделската задруга во висина до 35% од просечната плата исплатена во Република Северна Македонија, но не повеќе од 180.000 денари на годишно ниво, во период од пет години;
5. набавка на земјоделска механизација и земјоделска опрема во висина до 90% од вкупната вредност на набавката во висина до 15.000.000 денари по корисник земјоделска задруга;
6. инвестиции за примена на заеднички производни практики за усогласување на стандардите за квалитетот на земјоделските производи или за производство на земјоделски производи со повисок квалитет;
7. организирање и спроведување на обуки за унапредување на стручноста на управителите и членовите на земјоделските задруги и
8. организирање на информативни и промотивни активности на земјоделската задруга.

(3) Поддршката од став (1) на овој член, се доделува врз основа на одобрен деловен план од страна на Агенцијата, изготвен за период од најмногу пет години, од денот на одобрувањето на поддршката, во кој ќе се предвидат активностите за основање и функционирање на земјоделските задруги од став (2) на овој член.

(4) Доделената финансиска поддршка е неповратна доколку земјоделската задруга работи непрекинато во период од пет години и покаже економска одржливост од најмалку три години преку доставување на информација за економско-финанска состојба на правен субјект издадена од Централен регистар на Република Северна Македонија.

(5) Поблиските услови за доделување на финансиската поддршка, содржината на деловниот план, прифатливите трошоци, висината на вредноста на прифатливите трошоци, висината на поддршката по корисник, како и начинот на бодирање на земјоделските задруги корисници на финансиска поддршка, ги пропишува министерот.

(6) Министерството воспоставува и води евиденција на земјоделските задруги во електронска форма.

(7) Формата, содржината, начинот на запишување, потребната документација и бришење во евиденцијата на земјоделските задруги ги пропишува министерот.

(8) Земјоделските задруги евидентирани во Министерството, кои се стекнале со статус признаена организација на производители, немаат право на финансиската поддршка на овој член.

**Систем за следење на функционирањето на земјоделските задруги**

**Член 148**

(1) Министерството воспоставува и води систем за следење на функционирањето на земјоделските задруги (во натамошниот текст: систем за следење).

(2) Целта на системот за следење е прибирање на податоци за земјоделските задруги и нивните членови, како и следење на резултатите од нивното работење преку пресметка на утврдени показатели.

(3) Земјоделските задруги се должни на барање на Министерството да доставуваат податоци за целите и потребите на системот за следење.

(4) Начинот на прибирање на податоците, потребните податоци и показатели за следење на функционирањето на земјоделските задруги и обработка на податоците ги пропишува министерот.

**Поддршка за размена на знаење и ширење информации**

**Член 149**

(1) Поддршката за размена на знаење и ширење информации се доделува преку помош наменета за:

1. обука и информирање на земјоделските производители;
2. советодавни услуги за развој на земјоделството и
3. воспоставување и функционирање на демонстративно стопанство.

(2) Поддршката од став (1) точка 1 на овој член е наменета за трошоците за организирање и одржување на професионална обука за стекнување вештини и информативни сесии за усовршување и оспособување на земјоделските производители, преку одржување на курсеви, семинари, предавања, иновации, обука и советување, размена и дисеминација на знаење и ширење информации што придонесуваат за постигнување на целите утврдени во стратегијата посети на земјоделски и шумски стопанства, работилници и индивидуално учење и/или реализација на советодавни услуги.

(3) Поддршката од став (1) точка 2 на овој член е наменета за организирање и одржување на стручни обуки според програми кои се одобрени од Центарот за образование за возрасните и/или реализација на советодавни услуги.

(4) Поддршката став (1) точка 3 на овој член е наменета за воспоставување и функционирање на демонстративното стопанство

(5) Поддршката од став (1) точка 1 на овој член не е наменета за курсеви кои се финансираат во рамките на редовното образование и кои не се наменети за земјоделството и шумарството.

(6) Корисник на поддршката став (1) точка 1 на овој член е давателот на обуката или на други форми на трансфер на знаење и активности за информирање, кога истата е наменета за земјоделските стопанства кои се регистрирани во ЕРЗС.

(7) Корисник на поддршката став (1) точка 2 на овој член е давателот на советодавната услуга.

(8) Поддршката од став (1) на овој член се доделува во висина до 100% од вредноста на прифатливи трошоци.

(9) Поддршката за советодавни услуги и АКИС се доделува само за услуги дадени во согласност со Законот за советодавен систем за земјоделството и руралниот развој.

(10) Поддршка од став (1) на овој член може да се додели во зависност од:

1. реалните и применливите резултати насочени кон остварување на дефинираните стратешки цели за развој на земјоделството и руралниот развој;
2. директно и индиректно влијание на поголем број субјекти од областа на земјоделството;
3. здружување на корисниците на поддршката, јавно приватно партнерство, или други форми на партнерство со поголем број на корисници;
4. одржливост по реализацијата на поддршката;
5. претходно искуство во реализација на активности од значење за целната група на крајни корисници на поддршката и
6. сопствено или учество од други извори на финансирање.

**Техничка поддршка во земјоделството и руралниот развој**

**Член 150**

1. Техничката поддршка во земјоделството и руралниот развој е наменета реализација на подготвителни активности, активности за следење, активностите за административна и техничка поддршка потребни за спроведување на политиката за земјоделство и рурален развој, а особено за:
2. изработка на анализи, управување, следење, размена на информации, на предлог-проекти, студии и стратешки документи од областа на земјоделството и руралниот развој;
3. изработка, публикување и објавување на едукативни, информативни и пропагандни материјали;
4. информатичките системи за собирање, обработка и размена на информации што се потребни за спроведување на политиката за земјоделство и рурален развој;
5. спроведување на годишните оперативни програми за работа на потсекторските постојани групи за уредување на земјоделските пазари;
6. организирање на студиски посети и работилници заради размена на искуства и информации за спроведување на земјоделските политики;
7. активности и оперативни трошоци на националната мрежа за рурален развој;
8. организирање и спроведување на програми за обука кои не се поддржуваат преку мерките за руралниот развој;
9. организирање и спроведување на манифестации и саеми;
10. учество на саемски манифестации и саеми на земјоделски производители и преработувачи;
11. помош за маркетинг на земјоделски производи и преработени земјоделски производи;
12. инвестициони вложувања за воспоставување на научно демонстративни примери;
13. други трошоци и инвестициони вложувања за воспоставување и спроведување на мерките од програмите од член 7 од овој закон и
14. прибирање на податоци за почвена карта, ОРТО одржување на база на податоци на почвена карта, анализа и публикување на податоци за почви.

(2) Техничката поддршка од став (1) на овој член ја спроведува Министерството.

(3) По исклучок, техничката поддршка од став (1) на овој член може да ја спроведе Агенцијата.

(4) Техничката поддршка од став (1) точки 1, 2, 5, 7, 8 и 9 на овој член може да се додели во зависност од:

1. реалните и применливите резултати со брзи ефекти насочени кон остварување на дефинираните стратешки цели за развој на земјоделството и руралниот развој;
2. директно и индиректно влијание на поголем број субјекти од областа на земјоделството;
3. здружување на корисниците на поддршката, јавно приватно партнерство, или други форми на партнерство со поголем број на корисници;
4. одржливост по реализацијата на поддршката;
5. претходно искуство во реализација на активности од значење за целната група на крајни корисници на поддршката и
6. сопствено или учество од други извори на финансирање.

(5) Видот на активности за техничката поддршка во земјоделството и руралниот развој, максималниот износ по активности, корисниците, субјектите кои учествуваат во постапката и поблиските критериуми од став (4) на овој член и начинот за доделување, ги пропишува Владата на предлог на Министерството.

(6) Исплатата на средствата за техничката поддршка од став (1) на овој член ја врши Агенцијата по барање на Министерството или на корисникот.

**Распределба на средства во програмата за финансиска поддршка на руралниот развој**

**Член 151**

1. Од вкупниот износ на интервенциите за финансиска поддршка од член 126 од овој закон најмалку 5% ќе се искористат за интервенцијата за ЛИДЕР.
2. Од вкупниот износ на интервенциите за финансиска поддршка од член 126 од овој закон најмалку 35% ќе се искористат за агро-еколошки практики при производството, намалување на влијанието на климатските промени и останати производни практики.
3. Од вкупниот износ на интервенциите за финансиска поддршка од член 126 од овој закон најмногу 20% може да се искористи за техничка поддршка во земјоделството и руралниот развој.
4. Од вкупниот износ на интервенциите за финансиска поддршка од член 126 од овој закон најмалку 25% ќе се искористат за дополнителната поддршка во полза на климата, животната средина и благосостојбата на животните.
5. Од вкупниот износ на интервенциите за финансиска поддршка од член најмногу 13% ќе отпаднат на финансиски распределби за производно-поврзана директна поддршка.
6. Од вкупниот износ на средствата за интервенциите за финансиска поддршка од член 126 можат да бидат зголемени за најмногу 25% со пренесување на средства од програмата за директни плаќања во земјоделството и програмата за органско производство во земјоделството.

**Глава VII**

**ДРЖАВНА ПОМОШ**

**Поим на државна помош**

**Член 152**

(1) Државна помош во смисла од овој закон е секоја помош доделена во земјоделството и руралниот развој од страна на Владата, органите на државната управа или единиците на локалната самоуправа како и секој друг државен орган или правно лице кои доделуваат или планираат да доделат државна помош за производство, преработка и продажба на земјоделски производи или за извршување на услуги од областа на земјоделството и руралниот развој и истата не ја нарушува трговската положба на одредени субјекти.

(2) Корисник на државна помош, во смисла од овој закон, е корисникот на поддршката овозможена со програмите од член 10 став (1) од овој закон.

**Помош за преместување на објекти од земјоделски имот за остварување на јавен интерес и исклучоци за висина на помош**

**Член 153**

(1) Помош за преместување на објекти од земјоделски имот за остварување на јавен интерес утврден согласно со закон е помош за надоместок на трошоците направени за демонтирање, отстранување и повторно монтирање на објектот.

(2) Помошта од став (1) на овој член е во висина од 100% од прифатливите трошоци направени при преместувањето.

 (3) Во случај кога со преместувањето се зголемува вредноста поради посовремени објекти и опрема, носителот на земјоделското стопанство ќе учествува со најмалку 60% од зголемената вредност на објектот или 50% од зголемената вредност на објектот во подрачјата со ограничени можности за земјоделско производство.

(4) Во случај кога носителот на земјоделско стопанство е млад земјоделец, учеството од став (1) на овој член ќе биде најмалку 55% од зголемената вредност на објектот, или 45% во подрачјата со ограничени можности за земјоделско производство.

(5) Во случај кога со преместувањето се зголемува производниот капацитет, носителот на земјоделското стопанство ќе учествува со најмалку 60% од трошоците кои се однесуваат на зголемувањето на производниот капацитет, или 50% во подрачјата со ограничени можности за земјоделско производство.

(6) Во случај кога носителот на земјоделско стопанство е млад земјоделец, учеството од став (3) на овој член ќе биде најмалку 55% од трошоците кои се однесуваат на зголемувањето на производниот капацитет или 45% во подрачјата со ограничени можности за земјоделско производство.

**Субвенционирање на каматна стапка**

**Член 154**

(1) Субвенционирање на каматна стапка е помош во земјоделството и руралниот развој кој обезбедува полесен пристап за финансирање, финансиски придонес и поделба на кредитниот ризик во смисла на намалувањето на каматната стапка на кредити наменети за земјоделство и рурален развој како примарно земјоделско производство, преработка на земјоделски производи и трговија на земјоделски производи.

(2) Помошта од став (1) на овој член е за кредити кои имаат годишна каматна стапка во висина до 8% на годишно ниво, кои се исклучиво пласирани од банки и штедилници со дозвола за работа од Народната банка на Република Северна Македонија за период до 10 години и тоа за инвестиции кои се финансирани од инструментoт за претпристапна помош во земјоделството и руралниот развој од Европската унија и истите не се повисоки од 500.000 евра во денарска противвредност по среден курс на Народната банка на Република Северна Македонија утврден на денот на склучувањето на договорот за кредит.

(3) Помошта од став (1) на овој член е за кредити кои имаат годишна каматна стапка во висина до 8% на годишно ниво, кои се исклучиво пласирани од банки и штедилници со дозвола за работа од Народната банка на Република Северна Македонија за период до 10 години за инвестиции кои се финансирани од програмите од член 10 став (1) од овој закон, за кредити не повисоки од 1.200.000 денари за инвестиции за поддршка за унапредување на физичкиот потенцијал од член 126 став (2) точка 4 и/или 10.000.000 денари за набавка на живи животни и повеќегодишни растенија.

(4) Помошта од ставовите (2) и (3) на овој член е во висина од 50% од висината на каматната стапка на годишно ниво. Висината на помошта од став (2) и (3) на овој член може да биде и повисока од 50% во согласност со член 131.

(5) Корисници на помошта за субвенционирање на каматна стапка се физички и правни лица корисници на финансиски средства од инструментoт за претпристапна помош во земјоделството и руралниот развој од Европската унија и програмите од член 10 став (1) од овој закон.

(6) За остварување на помошта за субвинционирање на каматна стапка, лицата од став (5) на овој член по склучувањето на договор за кредит до Агенцијата доставуваат барање со документација за исполнетост на условите од ставовите (2) и (3) на овој член.

(7) Начинот на спроведување на помошта од став (6) на овој член ја пропишува директорот на Агенцијата по претходно позитивно мислење од Министерството.

**Кофинансирање на банкарски гаранции**

**Член 155**

(1) Кофинансирање на банкарски гаранции e финансиски инструмент во земјоделството и руралниот развој кој обезбедува полесен пристап за финансирање, финансиски придонес и поделба на гарантниот ризик во смисла на намалувањето на гаранцијата-хипотеката на кредити наменети за земјоделство и рурален развој како примарно земјоделско производство, преработка на земјоделски производи и трговија на земјоделски производи.

(2) Кофинансирање на банкарски гаранции се врши со исплата на финансиски средства во висина и под услови утврдени со домашен и/или меѓународен договор за банкарски гаранции за земјоделство и рурален развој во Република Северна Македонија ратификуван согласно со Уставот на Република Северна Македонија.

(3) Министерството воспоставува Национален рурален кредитен гарантен фонд кој работи согласно Законот за воспоставување на гарантни фондови во Република Северна Македонија.

(4) Средствата потребни на министерството за учество во придонесот за целите од меѓународниот договор од став (2) на овој член се утврдуваат во програмите од член 10 став (1) од овој закон.

(5) Мерката за кофинансирање на банкарски гаранции се реализира со барање од министерството до Агенцијата за исплата на средствата согласно со меѓународниот договор од став (2) на овој член.

**Кофинансирање на дисконтен фонд**

**Член 156**

(1) Кофинансирање на дисконтниот фонд e финансиски инструмент во земјоделството и руралниот развој кој обезбедува полесен пристап за финансирање, финансиски придонес и поддршка на постојаниот кредитен систем наменет за земјоделските стопанства, а се реализира преку финансиските инстититуции.

(2) Кофинансирање на дисконтниот фонд се врши со исплата на финансиски средства во висина и под услови утврдени со Националната стратегија, со домашен и/или меѓународен договор за поддршка на земјоделство и рурален развој во Република Северна Македонија, ратификуван согласно со Уставот на Република Северна Македонија.

(3) Средствата кои се наменети за земјоделскиот кредитен дисконтен фонд се исклучиво наменети за откуп на земјоделски производи, за откуп и исплата на земјоделските производи од растително и сточарско потекло, а истиот од корисникот на средствата под услови од став (6) на овој член да биде вратен од страна на корисникот на помошта во период не повеќе од една година.

(4) Дисконтниот фонд ќе го управува Развојната банка на Северна Македонија АД Скопје во согласност со Законот за банките и Законот за Развојната банка на Северна Македонија.

(5) Средствата потребни на министерството за учество во придонесот за целите од домашниот договор и/или меѓународниот договор од став (2) на овој член се утврдуваат во програмите од член 10 став (1) од овој закон.

(6) Мерката за кофинансирање на дисконтниот фонд се реализира со барање од Министерството до Агенцијата за исплата на средствата согласно домашниот договор и/или меѓународниот договор од став (2) на овој член.

**Поддршка на трошоците за набавка на гориво за земјоделска механизација**

**Член 157**

(1)  Поддршка на трошоците за набавка на гориво за земјоделска механизација е помош наменета за компензација на дел од трошоците на земјоделските стопанства за набавка на гориво за земјоделска механизација.

(2)  Помошта од став (1) на овој член е во висина до 100% од трошоците на земјоделските стопанства за набавка на гориво за земјоделска механизација но не повеќе од 100.000 денари по земјоделско стопанство.

(3)  Помошта од став (1) на овој член се доделува со давање на платежни картички за набавка на гориво во определен износ.

(4)  Висината на помошта од став (2) на овој член се утврдува по земјоделски производи или групи на земјоделски производи врз основа на износот на трошоците за гориво кое е потребно за обработка на единица земјоделска површина во текот на една производна година.

(5)  Процентот на помошта од став (2) на овој член се утврдува во програмата за финансиска поддршка во земјоделството.

(6)  Износот на помошта од став (4) на овој член по единица земјоделска површина по земјоделски производ или групи на земјоделски производи ги пропишува Владата со програмите од член 10 став (1) од овој закон.

**Интервентни мерки за финансиска поддршка во земјоделството за ублажување на последиците од нарушувања на пазарот**

**Член 158**

(1) Владата може да донесе Програма за спроведување на интервентен фонд за земјоделството како дополнителна финансиска поддршка на поддршката дефинирана со програмите од членот 10 на овој закон на предлог од Министерството.

(2) Со Програмата од став (1) на овој закон се реализираат интервентни мерки за финансиска поддршка во земјоделството за ублажување на последиците од нарушувања на пазарот предизвикани од ниските откупни цени на земјоделските производи и од зголемувањето на производствените трошоци за производство на земјоделски култури.

(3) Во Програмата од став (1) на овој член ќе се утврди видот на земјоделскиот производ, висината на дополнителната поддршка за тој производ критериумите, како и начинот на утврдување на износот на средствата за дополнителната поддршка.

(4) Дополнителната поддршка од став (1) на овој член ќе се исплаќа преку Агенцијата.

(5) Директорот на Агенцијата заклучно со 31 декември во тековната година доставува извештај со финансиски показатели за реализација на оваа програма до Mинистерството и Владата.

**Помош за заштита на земјоделско земјиште**

**Член 159**

(1) Помош за заштита на земјоделско земјиште се доделува за за анализа на физичките и хемиските својства на почвата, кои се реализираат преку програмите од член 10 став (1) од овој закон.

(2) Висината на помошта од став (1) на овој член може да изнесува до 100% од настанатите трошоци за анализа на физичките и хемиските својства на почвата.

**Помош за одделни категории носители на земјоделско стопанство**

**Член 160**

(1) Помош за одделни категории на носители на земјоделско стопанство е дополнителна помош која се доделува на земјоделски стопанства корисници на директни плаќања од член 38 од овој закон во износ поголем во однос на останатите корисници за:

1. 5% за правно лице регистрирано во ЕРЗС како земјоделско стопанство кое е основано од носителот или член на семејно-земјоделско стопанство со целокупниот земјоделскиот имот на семејно-земјоделско стопанство освен објекти за домување или престојување на земјоделски производители;
2. 10% за категориите на млад земјоделец носител на семејно-земјоделско стопанство и
3. 10% за категориите на мал земјоделец носител на семејно-земјоделско стопанство.

(2) Помошта од став (1) на овој член се дава најмногу за период од пет години од уписот на промената во ЕРЗС.

(3) Помошта од став (1) на овој член збирно не може да надмине 15% од одобрениот износ на директни плаќања во една календарска година.

(4) Дополнителна помош во висина од минимум 20% може да се додели на земјоделски стопанства корисници на директните плаќања од член 38 од овој закон чиј носител е регистриран вршител на земјоделска дејност согласно со Законот за вршење на земјоделска дејност или е регистриран како индивидуален земјоделец согласно со Законот за пензиското и инвалидското осигурување.

(5) Висината на дополнителната помош и максималните износи од ставовите (1) и (4) на овој член по корисник, ги пропишува Владата со програмите од член 10 став (1) од овој закон.

**Помош во сточарскиот сектор**

**Член 161**

(1) Помош во сточарскиот сектор е помош наменета за поддршка, одржување и унапредување на генетскиот квалитет на сточарството, како и за отстранување и уништување на пцовисан добиток.

(2) Помошта од став (1) на овој член се доделува во висина до:

1. 100% за покривање на административни трошоци за воспоставување и одржување на матично книговодство;
2. 70% од трошоците за испитувања извршени од трети лица или од името на трети лица за утврдување на генетскиот квалитет или принос во сточарството, со исклучок на мерките за контрола преземени од сопственикот на животните и рутинска контрола на квалитетот на млекото;
3. 100% од трошоците за отстранување на пцовисани животни, односно до 75% од трошоците за уништување на труповите на тие животни;
4. 100% за трошоците за отстранување и уништување на труповите, ако помошта е финансирана од хонорари или задолжителни придонеси назначени за финансирање за уништување на тие трупови, во услови кога тие хонорари или придонеси се ограничени и се наменети на месниот сектор и
5. 100% за трошоци за отстранување и уништување на труповите во случај на појава на болести кои задолжително се пријавуваат од листата на Светската организација на здравствена заштита на животните, за болести кои се потврдени од страна на Агенцијата за храна и ветеринарство.

(3) Помошта од став (2), точки 3, 4 и 5 на овој член е условена со постоење на конзистентна програма за следење која обезбедува безбедно отстранување и уништување на целиот пцовисан добиток во Република Северна Македонија, донесена од страна на Владата.

(4) Помошта на овој член не вклучува директни плаќања на финансиски средства на земјоделските производители.

**Помош на плодоуживатели**

**Член 162**

(1) Помош за одделни категории на носители на земјоделско стопанство може да се додели во вид на еднократна помош за корисници на државно земјоделско земјиште на плодоуживање согласно со Законот за земјоделското земјиште и тоа во висина не повеќе од 120.000 денари по корисник во годината кога за прв пат е стекнато правото за користење на државно земјоделско земјиште на плодоуживање.

(2) Висината на помошта која се доделува по корисник во зависност од земјоделската култура за која е доделено државното земјоделско земјиште на плодоуживање, како и максималниот износ на еднократната помош ја утврдува Владата со програмата за доделување на земјоделско земјиште во државна сопственост на плодоуживање на одредени категории социјално необезбедени лица согласно со Законот за земјоделското земјиште.

**Помош Де минимис**

**Член 163**

(1) Де минимис е помош која се доделува на земјоделски стопанства кога таа им е неопходна, а не можат да ја остварат по никој друг основ согласно со овој закон.

(2) Начинот на утврдување на исполнетоста на условите од став (1) на овој член ги пропишува министерот.

(3) Одлука за доделување на помошта од став (1) на овој член донесува Владата на предлог на министерот.

(4) Максималниот износ на помошта од став (1) на овој член по земјоделско стопанство не може да надмине вкупен износ од 700.000 денари за три последователни години.

(5) Доколку од надлежен суд или прекршочен орган дополнително се утврди дека настанувањето на состојбата која ја предизвикала неопходноста за помошта од став (1) на овој член е по исклучива вина на корисникот на помошта, истиот е должен да го врати вкупниот износ на доделената помош.

**Евиденција на доделена помош во земјоделството и руралниот развој**

**Член 164**

(1) Министерството води евиденција на секоја доделена помош во земјоделството и руралниот развој и се грижи за одбегнување на двојно финансирање за иста намена, како и за спречување на надминување на максималниот износ на помош согласно со овој закон.

(2) Секој давател на помош во земјоделството и руралниот развој е должен да го извести Министерството за намерата за доделување помош.

(3) Давателот на помош може да додели помош во земјоделството и руралниот развој само по издадено решение за одобрување од страна на Министерството.

(4) Видот на податоците, формата, содржината и начинот на водење на евиденцијата од став (1) на овој член ги пропишува министерот.

(5) Формата, содржината и постапката за издавање на решението од став (3) на овој член го пропишува министерот.

(7) Секој давател на помош во земјоделството и руралниот развој е должен најдоцна до 1 март во тековната година до Министерството да достави годишен извештај за доделената државна помош во земјоделството и руралниот развој за претходната година.

**Транспарентност и следење**

**Член 165**

(1) За потребите за јавност и транспарентност на процесот на доделување на државната помош во земјоделството и руралниот развој, сите податоци за воведување и реализација на државна помош се објавуваат на веб страницата на Министерството.

(2) Министерството, преку електронскиот систем кој го води Владата за евидентирање на доделената државна помош, доставува информација за секоја доделена државна помош во земјоделството и руралниот развој.

**Глава VIII**

**НАДЗОР НАД ПРИМЕНАТА И ИНСПЕКЦИСКИ НАДЗОР**

**Надзор над законитоста и инспекциски надзор**

**Член 166**

(1) Надзор над спроведувањето на одредбите од овој закон и прописите донесени врз основа од овој закон врши Министерството.

(2) Инспекцискиот надзор над спроведувањето на одредбите од овој закон и на прописите донесени врз основа од овој закон го врши Државниот инспекторат за земјоделство преку државните инспектори за земјоделство.

(3) Субјектите се должни да им овозможат на инспекторите од ставовот (2) на овој член непречено вршење на инспекцискиот надзор.

**Овластувања на државниот инспектор за земјоделство**

**Член 167**

Државниот инспектор за земјоделство, покрај овластувањата кои ги има врз основа на Законот за Државниот инспекторат за земјоделство ги има уште и следниве овластувања и надлежности:

1. прегледува деловни и производни простории, објекти, инсталации, предмети, производи, документација на државните органи, како и физичките и правни лица кои вршат земјоделска дејност, дополнителни дејности на земјоделските имоти или други дејности, ако се работи за спроведување на мерките од земјоделската политика;
2. прегледува станбени згради и помошни простории во кои се врши земјоделска или дополнителна дејност, односно други дејности, доколку се работи за спроведување на мерките на земјоделската политика;
3. врши надзор над доделената државна помош;
4. констатира незаконско добивање, односно ненаменско користење на средства по овој закон и
5. ги проверува базите на податоци кои се потребни за вршење на надзорот.

**Мерки на државниот инспектор за земјоделство**

**Член 168**

Државниот инспектор за земјоделство при вршење на инспекциски надзор, освен мерките утврдени согласно со Законот за Државниот инспекторат за земјоделство може да ги преземе уште и следниве мерки:

1. делумно или целосно да забрани право, односно спроведување на мерките по овој закон, доколку констатира прекршување на прописите;
2. одредува мерки за неправилностите и недостатоците по овој закон и прописи издадени врз негова основа, да се отстранат во рок кој го одредил;
3. одзема документација, односно предмети за утврдување на вистинската состојба во врска со утврдениот сомнеж за направениот прекршок;
4. одредува други мерки и врши работи за кои е овластен со закон, друг пропис или акт;
5. одредува мерки, неправилности и непотполности по овој закон и прописите издадени врз негова основа, да се отстранат во рок кој го одредил и
6. може да забрани вршење на дополнителна дејност и да бара одземање на дозволата и бришење на таа дејност од евиденцијата за дополнителни дејности до решението на надлежниот орган.

**Примена на одредби од други закони во инспекцискиот надзор**

**Член 169**

Во постапката при вршење на инспекциски надзор се применуваат и одредбите од Законот за инспекцискиот надзор и Законот за квалитетот на земјоделските производи, доколку со овој закон поинаку не е уредено.

**Одговорност на овластеното службено лице**

**Член 170**

(1) Службените лица од овој закон, се должни, како одговорни лица, навремено и ефикасно да ги преземаат сите неопходни мерки и постапки за спроведување од овој закон.

(2) Доколку при спроведувањето на мерките и постапките утврдени во овој закон, се утврдат прекршувања од страна на правно или физичко лице направени со дејствие или несторувања или пропуштање на должен надзор над друго лице кое било овластено да постапува во името на правното лице, како и изнесување на неточни и лажни податоци и документи, службените лица се должни да покренат иницијатива или барање за покренување на прекршочна постапка согласно со одредбите од овој закон.

(3) Правните и физичките лица за кои се предвидени права и обврски утврдени со овој закон, доколку утврдат постоење на прекршување или пречекорување на овластувањата од страна на службените лица од став (1) на овој член, направени со дејствија или несторувања, се должни за тоа да го известат министерот.

(4) Во случај на утврдување на прекршувања на надлежностите на службените лица од став (1) на овој член министерот е должен да покрене постапка за утврдување на одговорноста на службеното лице согласно со овој или друг закон.

**Глава IX**

**ПРЕКРШОЧНА ПОСТАПКА И ПРЕКРШОЧНИ ОДРЕДБИ**

**Прекршочна постапка**

**Член 171**

(1) Прекршочна постапка за прекршоците предвидени со овој закон ја води прекршочна комисија формирана согласно со Законот за Државниот инспекторат за земјоделство.

(2) Пред поднесување на барање за прекршочна постапка за прекршоци предвидени во овој закон, овластеното службено лице за вршење на инспекциски надзор согласно со овој закон, води постапка за порамнување согласно со Законот за прекршоците.

(3) За прекршоците утврдени во овој закон, инспекторот може на сторителот на прекршокот да му издаде прекршочен платен налог, пред да поднесе барање за поведување на прекршочна постапка.

(4) Доколку сторителот го прими прекршочниот платен налог, истиот треба да го потпише. Примањето на прекршочниот платен налог од сторителот на прекршокот се забележува во записникот.

(5) Во записникот се утврдува начинот на кој ќе се отстранат штетните последици од прекршокот, како и начинот на надминување на последиците од сторениот прекршок.

(6) Кога како сторител на прекршок се јавува правно лице, записникот и прекршочниот платен налог го потпишува службено, односно одговорното лице кое се нашло на лице место при инспекцискиот надзор или друго службено или одговорно лице кое изјавило дека има право да го потпише записникот и да го прими прекршочниот платен налог.

(7) Изјавата од став (6) на овој член се забележува во записникот.

(8) Инспекторот е должен да води евиденција за издадените прекршочни платни налози и за исходот на постапката.

(9) Во евиденцијата од став (8) на овој член се собираат, обработуваат и чуваат следниве податоци име и презиме, односно назив на сторителот на прекршокот, живеалиште, односно престојувалиште, седиште, вид на прекршокот, број на мандатниот/прекршочниот платен налог кој му се издава и исходот на постапката.

(10) Личните податоци од став (9) на овој член се чуваат пет години од денот на внесување во евиденцијата.

(11) Против одлуката на прекршочната комисија од став (1) на овој член може да се поднесе жалба до Државната комисија за одлучување во втор степен во областа на инспекциски надзор и прекршочната постапка.

(12) Формата и содржината на прекршочниот платен налог ги пропишува министерот.

**Прекршочни одредби**

**Член 172**

(1) Глоба во износ од 5.000 евра во денарска против вредност ќе му се изрече за прекршок на правно лице, ако:

1. не ја пријави промената согласно со член 28 став (13) од овој закон;
2. не ги достави податоците согласно со член 47 од овој закон;
3. не ја пријави промената согласно со член 98 став (3) од овој закон;
4. не ја чува документацијата и доказниот материјал за работењето согласно со член 100 од овој закон;
5. ги користи средствата од оперативниот фонд спротивно на член 102 став (2) од овој закон;
6. го управува оперативниот фонд на начин кој не овозможува на надворешни независни ревизори идентификација, проверка и потврдување на годишните трошоци и приходи спротивно на член 102 став (3) од овој закон;
7. не достави годишен извештај за спроведување на оперативната програма согласно со член 110 од овој закон.

(2) Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

(3) За прекршокот од став (1) на овој член, освен глоба, на правното лице ќе му се изрече и прекршочна санкција забрана за вршење на одделна дејност во траење до 30 дена.

**Член 173**

(1) Глоба во износ од 8.000 евра во денарска противвредност ќе му се изрече за прекршок на правно лице, ако:

1. врши откуп на земјоделски производи без да е запишан во Регистарот на откупувачи спротивно на член 69 став (2) од овој закон;
2. врши откуп на откупно место спротивно на член 69 ставови (3), (4) и (5) од овој закон;
3. врши откуп на земјоделски производи спротивно на член 69 ставови (6) и (8) од овој закон;
4. не изврши исплата на откупените земјоделски производи согласно со член 69 став (12) од овој закон;
5. не ги достави податоците согласно со член 69 ставови (13), (14) и (15) од овој закон;
6. изврши измена на договорот за откуп на земјоделски производи спротивно на член 70 став (5) од овој закон;
7. склучи договор за откуп на земјоделски производи спротивно на член 70 став (6) од овој закон;
8. не ја пријави промената согласно со член 72 став (3) од овој закон и
9. увезува земјоделски производи без да е запишано во Регистарот на увозници на одделни земјоделски производи согласно со член 74 став (1) од овој закон.

(2) Глоба во износ од 30% од одмерената глоба за правното лице ќе му се изрече и на одговорното лице во правното лице за прекршоците од став (1) на овој член.

(3) За прекршокот од став (1) на овој член, освен глоба, на правното лице ќе му се изрече и прекршочна санкција забрана за вршење на одделна дејност во траење до 30 дена.

**Член 174**

Глоба во износ од 800 до 1.200 евра во денарска противвредност ќе му се изрече и на физичко лице за сторен прекршок, ако:

1. не ја пријави промената согласно со член 28 став (13) од овој закон и
2. врши откуп на земјоделски производи, спротивно на член 69 став (2) од овој закон.

**Член 175**

(1) Глоба во износ од 25 до 50 евра во денарска противвредност ќе му се изрече за прекршок на овластеното службено лице од Министерството за земјоделство, шумарство и водостопанство, ако:

1. не поднесе барање за прибавување на документите по службена должност во рок од три дена од денот на приемот на барањето спротивно на членовите 71 став (2), 75 став (3) и 97 став (2) од овој закон и
2. не одлучи по барањето во рокот согласно со членовите 71 став (4), 75 став (5) и 97 став (6) од овој закон.

(2) Глоба во износ од 25 до 50 евра во денарска противредност ќе му се изрече на овластеното службено лице од надлежниот јавен орган од кој се побарани документи ако не ги достави бараните докази и документи во рок од три дена спротивно на членовите 71 став (3), 75 став (4) и 97 став (3) од овој закон.

(3) За прекршоците од ставовите (1) и (2) на овој член прекршочна постапка води и прекршочна санкција изрекува надлежен суд.

**Соодветна примена на Законот за прекршоците**

**Член 176**

Во однос на одмерувањето на прекршочните санкции и другите прашања што не се опфатени со одредбите од овој закон, соодветно се применуваат одредбите на Законот за прекршоците.

**ТРЕТ ДЕЛ**

**ПРЕОДНИ И ЗАВРШНИ ОДРЕДБИ**

**Поблиски прописи**

**Член 177**

(1) Подзаконските прописи утврдени со овој закон ќе се донесат во рок од една година од денот на влегувањето во сила на овој закон.

(2) До денот на влегувањето во сила на подзаконските прописи од став (1) на овој член ќе се применуваат прописите што важеле до денот на влегувањето во сила на овој закон.

**Започнати постапки**

**Член 178**

Започнатите постапки пред влегувањето во сила од овој закон ќе се завршат согласно Законот за земјоделство и рурален развој (“Службен весник на Република Северна Македонија” бр. 49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17, 83/18 и 27/19 и „Службен весник на Република Северна Македонија“ број 152/19, 244/19, 275/19, 110/21, 123/2022, 65/2023 и 218/2024).

**Престанување на важење**

**Член 179**

Со денот на влегувањето во сила од овој закон престанува да важи Законот за земјоделство и рурален развој (“Службен весник на Република Северна Македонија” бр. 49/10, 53/11, 126/12, 15/13, 69/13, 106/13, 177/14, 25/15, 73/15, 83/15, 154/15, 11/16, 53/16, 120/16, 163/16, 74/17, 83/18 и 27/19 и „Службен весник на Република Северна Македонија“ број 152/19, 244/19, 275/19, 110/21, 123/2022, 65/2023 и 218/2024).

**Одложна примена**

**Член 180**

Одредбите од член 38 ставови (9) и (10) од овој закон ќе започнат да се применуваат од 01.01.2030 година.

**Влегување во сила**

**Член 181**

Овој закон влегува во сила осмиот ден од денот на објавувањето во „Службен весник на Република Северна Македонија“.

1. Со овој закон се врши усогласување со Регулатива (ЕУ) бр. 1308/2013 на Европскиот парламент и на Советот за воспоставување заедничка организација на пазарите на земјоделски производи и за укинување на Регулативите (ЕЕЗ) бр. 922/72, (ЕЕЗ) бр. 234/79, (ЕЗ) бр. 1037/2001 и (ЕЗ) бр. 1234/2007; Регулатива (ЕУ) 2021/2115 на Европскиот парламент и на Советот од 2 декември 2021 година, за воспоставуње правилата за поддршка на стратешки планови што ќе ги подготват државите-членки во рамките на заедничката земјоделска политика (Стратешки планови на CAP) и финансирани од Европскиот фонд за гаранција на земјоделството (EAGF) и Европскиот земјоделски фонд за руралниот развој (EAFRD), како и укинување на Регулативата (ЕУ) бр. 1305/2013 и (ЕУ) бр. 1307/2013; Регулатива (ЕУ) 2021/2116 на Европскиот парламент и на Советот од 2 декември 2021 година за финансирање, управување и мониторинг на заедничката земјоделска политика и укинување на Регулативата (ЕУ) бр. 1306/2013; Регулатива (ЕУ) 2021/2117 на Европскиот парламент и на Советот од 2 декември 2021 година за изменување на Регулативата (ЕУ) бр. 1308/2013 за воспоставување заедничка организација на пазарите на земјоделски производи, (ЕУ) бр. 1151/2012 за шеми за квалитет на земјоделски производи и прехранбени производи, (ЕУ) бр. 251/2014 за дефиниција, опис, презентација, означување и заштита на географските ознаки на ароматизираните вински производи и (ЕУ) бр. 228/2013 за утврдување конкретни мерки за земјоделството во најоддалечените региони на Унијата; Регулатива на Комисијата (ЕУ) 2022/2472 од 14 декември 2022 година за прогласување на одредени категории на државна помош во земјоделскиот и шумарскиот сектор и во руралните подрачја компатибилни со внатрешниот пазар согласно со членови 107 и 108 од Договорот за функционирање на Европската унија; Регулатива за спроведување на Комисијата (ЕУ) 2024/2746 од 25 октомври 2024 година со која се утврдуваат правилата за примена на Регулативата (ЕЗ) бр. 1217/2009 на Советот за воспоставување на Мрежата за податоци за одржливост на фармите и за укинување на Регулативата за спроведување на Комисијата (ЕУ) 2015/220 и Регулатива (ЕУ) 2023/2674 на Европскиот парламент и на Советот од 22 ноември 2023 година за изменување и дополнување на Регулативата (ЕЗ) бр. 1217/2009 на Советот во однос на конверзија на мрежата за сметководствени податоци за фарми во мрежа за податоци за одржливост на фармата. [↑](#footnote-ref-1)